Dhidhoo hospital tertiary fenvarah tharaggee kuranee | Mihaaru\nދިއްދޫ ހޮސްޕިޓަލް ޓާޝަރީ ފެންވަރަށް ތަރައްގީކުރާނަން: ރައީސް\n31 މާޗް 2019 - 23:50 18 comments\nރައްޔިތުންގެ މަޖިލީހުގެ އިންތިހާބުގައި ތިލަދުންމަތީގެ ދާއިރާތަކަށް ކުރިމަތިލާފައިވާ އެމްޑީޕީގެ ކެންޑިޑޭޓުންނަށް ކެމްޕޭން ކުރަން ދިއްދޫގައި މިރޭ ބޭއްވި ޖަލްސާގައި ރައީސް ވިދާޅުވީ ހޮސްޕިޓަލްގެ ފެންވަރު މަތިކުރަން ކުރިން ވައުދުވެވަޑައިގެންފައި ވާނެ ކަމަށެވެ.\n"ހޮސްޕިޓަލް ތަރައްގީކޮށް، އަޅުގަނޑުމެން ވެފައިވާ ވައުދާ އެއްގޮތަށް މިރަށުގެ ހޮސްޕިޓަލް ޓާޝަރީ ހޮސްޕިޓަލަކަށް ބަދަލުކުރެވިގެން ވެސް ދާނެ،" ރައީސް ވިދާޅުވި އެވެ.\nދިއްދޫ ހޮސްޕިޓަލް ޓާޝަރީ ފެންވަރަށް ތަރައްގީކުރައްވާނެ ކަމަށް ރައީސް ވިދާޅުވި ނަމަވެސް އެ މަސައްކަތް ކުރަން ސަރުކާރުން ނިންމާފައި ވަނީ ކިހާ ދުވަހެއްގެ ތެރޭގައި ކަމެއް އެމަނިކުފާނު ވިދާޅެއް ނުވެ އެވެ. އަދި އެކަމުގެ އިތުރު ތަފުސީލެއް ވެސް ނުދެއްވަ އެވެ.\nދިއްދޫގައި ސަރުކާރުން ހިންގަން ނިންމާފައިވާ އެހެން ބައެއް މަޝްރޫއުތަކުގެ ވާހަކަ ވެސް ރައީސް މިރޭ ދެއްކެވި އެވެ. އެގޮތުން އައިސް ޕްލާންޓެއް އަޅައިދޭނެ ކަމަށް ވިދާޅުވި އެވެ. އަދި އެރަށުގައި މިހާރު ތާރު ނާޅާ އޮތް މަގުތަކުގައި ތާރު އަޅައިދޭނެ ކަމަށް ވެސް ވިދާޅުވި އެވެ.\n"އަޅުގަނޑު މިދެންނެވީ މިދާއިރާއަށް އަޅުގަނޑުމެން ކުރަން ހުރި ކަންތައްތަކުގެ ތެރެއިން ބައެއް ކަންތައްތަކުގެ ވާހަކަ. އިރާދަކުރެއްވިއްޔާ މި ވެރިކަމުގައި މިރަށަށް ބޮޑެތި ބަދަލުތަކެއް، ހެޔޮ ބަދަލުތަކެއް އަންނާނެ،" ރައީސް ވިދާޅުވި އެވެ.\nމަޖިލީހުގެ އިންތިހާބުގެ ކެމްޕޭންގައި ތިލަދުންމަތީގެ ރަށްތަކަށް ރައީސް ދަތުރުކުރައްވަމުން ގެންދަވާ އިރު ކުރީގެ ރައީސް މުހައްމަދު ނަޝީދު ވެސް މިހާރު ވަޑައިގެން އުޅުއްވަނީ ކެމްޕޭނަށް ތިލަދުންމަތީގަ އެވެ.\nއިތުރު ލިޔުންތައް އެމްޑީޕީ ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހް ރައްޔިތުންގެ މަޖިލީހުގެ އިންތިޚާބު 2019


MMPRC Corruption: "Baaruga thibi emmenah ekankan engeyne"\nމަރުކަޒީ ބޭންކުގެ ފައިނޭންޝަލް އިންވެސްޓިގޭޝަން ޔުނިޓު (އެފްއައިޔޫ) ގެ ކުރީގެ ވެރިޔާ އާތިފް ޝަކޫރު-- ފޮޓޯ: ސަން\nއެމްއެމްޕީއާރްސީ ކޮރަޕްޝަން: "ބާރުގައި ތިބި އެންމެންނަށް އެކަންކަން އެނގޭނެ"\nރާއްޖޭގެ ތާރީހުގައި މިހާތަނަށް ހިނގި އެންމެ ބޮޑު ކޮރަޕްޝަނުގެ މައްސަލާގައި މަނީ ލޯންޑަރިންގެ އަމަލުތައް ހިންގަމުން ދިޔައިރު އޭރު "ބާރުގައި ތިބި ހުރިހާ އެންމެންނަށް ވެސް އެކަން އެނގިވަޑައިގަންނަވާނެ" ކަމަށް މަރުކަޒީ ބޭންކުގެ ފައިނޭންޝަލް އިންވެސްޓިގޭޝަން ޔުނިޓު (އެފްއައިޔޫ) ގެ ކުރީގެ ވެރިޔާ އާތިފް ޝަކޫރު ވިދާޅުވެއްޖެ އެވެ.\nމޯލްޑިވްސް މާކެޓިން އެންޑް ޕަބްލިކް ރިލޭޝަންސް ކޯޕަރޭޝަން (އެމްއެމްޕީއާރްސީ) އިން ދައުލަތުގެ ބަޖެޓަށް ވަންނަން ޖެހޭ ފައިސާ، އެސްއޯއެފް ނަމަކަށް ކިޔާ އަމިއްލަ ކުންފުންޏެއްގެ އެކައުންޓުތަކަށް ޖަމާވަމުން ދިޔައިރު އެކަމުގައި މަނީ ލޯންޑަރިން ހިމެނޭ ކަމަށް އެންޓި-ކޮރަޕްޝަން ކޮމިޝަން (އޭސީސީ) އިން ވަނީ ނިންމާފަ އެވެ.\nއޭސީސީން އެކަން މަރުކަޒީ ބޭންކު، މޯލްޑިވްސް މަނިޓަރީ އޮތޯރިޓީ (އެމްއެމްއޭ) އަށް އެންގުމުން އެތަނުގެ އެފްއައިޔޫ އިން އެކަން ބެލި އެވެ. އެފްއައިޔޫ އިން ދިރާސާ ކުރުމަށްފަހު ތައްޔާރު ކުރި ރިޕޯޓުގައި ވެސް ބުނެފައި ވަނީ 2014 އިން ފެށިގެން އެސްއޯއެފްގެ އެކައުންޓުތަކުން ހިނގި މުއާމަލާތްތަކާ މެދު ޝައްކު ކުރެވޭ ކަމަށެވެ.\nއެއީ މަނީ ލޯންޑަރިން ކަމަށް ޝައްކު ކުރެވުނު ނަމަވެސް، އެފްއައިޔޫގެ އޭރުގެ ވެރިޔާ އާތިފް އެކަން ފުލުހުންނަށް ހުށަހަޅާފައެއް ނުވެ އެވެ. އެހެންކަމުން އޭސީސީން ކުރި ތަހުގީގަށްފަހު ނިންމާފައި ވަނީ އެމްއެމްއޭ އިން އިހުމާލުވުމުން އާތިފާ ދެކޮޅަށް މަގާމުގެ ނުފޫޒު ބޭނުންކޮށްގެން ވަކި ފަރާތަކަށް ނާޖާއިޒު ފައިދާ ހޯދައިދިނުމުގެ ކުށުގެ ދައުވާ ކުރުމަށް ޕްރޮސެކިއުޓާ ޖެނެރަލް (ޕީޖީ) އޮފީހަށް ފޮނުވާށެވެ.\nއެކަމާ ގުޅިގެން ކުރެއްވި ޓްވީޓެއްގައި އާތިފް ވިދާޅުވެފައި ވަނީ "ފައިނޭންޝަލް އިންޓެލިޖެންސް ޔުނިޓް ގެ ވެރިޔާގެ ގޮތުގައި އަޅުގަނޑު ހޭދަ ކުރި ހަތް މަސް ދުވަހަށް ފުރިހަމަ އަށް ޖަވާބުދާރީވާން އަޅުގަނޑު މިހިރީ ތައްޔާރަށް" ކަމަށެވެ. އޭރު މަގާމުން އިސްތިއުފާ ދެއްވީ، ގާނޫނާ ހިލާފަށް ހިންގަމުން ދިޔަ ކަންކަން ހުއްޓުވުމުގެ ބާރު ނުލިބުމުން ކަމަށް ވެސް އޭނާ ވިދާޅުވި އެވެ.\n"އެކަން ފެށުނީ 2014 ގައި، އަދި 2018 ފެށުނު ފަހުން ވެސް ކުރިއަށް ދިޔަ. އަޅުގަނޑު އެފްއައިޔޫ ގައި ހުރީ ނޮވެމްބަރު 2014 އިން ޖޫން 2015 އަށް. ބާރުގައި ތިބި ހުރިހާ އެންމެންނަށް ވެސް އެކަންކަން އެނގޭނެ. އެކަންކަން ހުއްޓުވުމުގެ ބާރު އަޅުގަނޑުގެ އަތުގައި ނެތްކަން އެނގުމުން، އަޅުގަނޑު އެ ނިޒާމުން ބޭރުވެ، އެކަން ހުއްޓުވޭނެ ފަދަ ބޭފުޅަކަށް މަގާމު ދޫކޮށްލިން،" އާތިފް ވިދާޅުވި އެވެ.\nމީގެ ކުރިން ވެސް އާތިފް ވަނީ އޭނާ އޭރު މަސައްކަތް ކުރެއްވި ގޮތް ދިފާއު ކުރައްވާފަ އެވެ. އެގޮތުން އޭސީސީގެ ތަހުގީގަށް ދެއްވި ބަޔާނުގައި އާތިފް ވިދާޅުވެފައި ވަނީ އެސްއޯއެފްގެ އެކައުންޓުތަކުން ޝައްކު ކުރެވޭ މުއާމަލާތްތަކެއް ފާހަގަކުރެވުނުއިރު، އެކަން ފުލުހުންނަށް ރިޕޯޓު ނުކުރެއްވީ އޭރުގެ ގަވަރުނަރު އައިޝަތު އަޒީމާ އެގޮތަށް އެންގެވުމުން ކަމަށެވެ.\nއެކަމަކު އަޒީމާ ވެސް ވަނީ އެވާހަކަ ދޮގު ކުރައްވާފަ އެވެ. އަޒީމާ ވިދާޅުވެފައި ވަނީ އެފްއައިޔޫ ރިޕޯޓުން ފާހަގަކުރެވުނު ކަންކަން ރަނގަޅަށް ދިރާސާ ކުރަން ޖެހޭނެ ކަމަށް އާތިފަށް އޭނާ ދެންނެވި އެވެ. އެކަމާ ގުޅިގެން އޭސީސީގެ ތަހުގީގުން ނިންމާފައި ވަނީ އާތިފް ވިދާޅުވި ގޮތަށް އަމަލުކުރަން އަޒީމާ އެންގި ކަމުގެ އެއްވެސް ކިތާބީ ހެއްކެއް ނެތް ކަމަށެވެ.\nއެހެންކަމުން އެފްއައިޔޫގެ ރިޕޯޓު ފުލުހުންނަށް ފޮނުވާފައި ނުވަނީ އަޒީމާ ވަކި ގޮތަކަށް އަންގަވައިގެން ނވަތަ ނުފޫޒު ފޯރުވައިގެން ކަމަށް ސާބިތު ކުރެވޭނެ އެއްވެސް ހެއްކެއް ނެތް ކަމަށް އޭސީސީގެ ތަހުގީގީ ރިޕޯޓުގައި ބުނެފައި ވެއެވެ. މަނީ ލޯންޑަރިންގެ މި ބޮޑު މައްސަލަ ފުލުހުން ވެސް ދަނީ ތަހުގީގު ކުރަމުންނެވެ.\nފަތުރުވެރިކަމުގެ ބޭނުމަށް ރާއްޖޭގެ ރަށްތަކާއި ރިސޯޓުތައް އެކި ފަރާތްތަކަށް ކުއްޔަށް ދޫކޮށްގެން އެމްއެމްޕީއާރްސީ އަށް ލިބުނު 1.3 ބިލިއަން ރުފިޔާ ދައުލަތުގެ ބަޖެޓަށް ވަދެފައެއް ނުވެ އެވެ. އެ ހުރިހާ ފައިސާއެއް ވަދެފައި ވަނީ ކުރީގެ ނައިބު ރައީސް އަހްމަދު އަދީބާ ގުޅުން އޮންނަ އެސްއޯއެފް ކުންފުނިން 2014 ވަނަ އަހަރަށް ފަހު ހުޅުވި އެކައުންޓުތަކަށެވެ.\nއަދި އެސްއޯއެފްގެ އެކައުންޓުތަކުން އެ ފައިސާ ވަނީ އެކި ފަރާތްތަކުގެ އެކައުންޓުތަކަށް ޖަމާކޮށްފަ އެވެ. މިއަހަރުގެ ކުރީކޮޅު އޭސީސީން ވަނީ އެސްއޯއެފުން ފައިސާ ފޮނުވި 155 ފަރާތެއްގެ މައުލޫމާތު ވަނީ ހާމަކޮށްފަ އެވެ. އެކަމަކު އެ އެންމެންނަކީ މަނީ ލޯންޑަރިން ގައި ހިމެނޭ މީހުން ކަމަށް އޭސީސީން ނިންމާފައެއް ނުވެ އެވެ.\nއެމްއެމްޕީއާރްސީގެ ކޮރަޕްޝަނުގެ މައްސަލަ އެންމެ ފުރަތަމަ ފެންމަތިވީ 2016 ވަނަ އަހަރު ނެރުނު އޮޑިޓް ރިޕޯޓަކަށް ފަހު އެވެ. އެ ރިޕޯޓުގައި ބުނެފައި ވަނީ އޭރުގެ ނައިބު ރައީސް އަދީބާއި އެހެން ބަޔަކު އެކުގައި ރަށްތަކާއި ފަޅުތައް ކުއްޔަށް ދީގެން ލިބުނު ފައިސާ އެހެން އެކައުންޓުތަކަށް ވަނީ ފޮނުވާފަ އެވެ.\nއަދީބު ވިދާޅުވެފައި ވަނީ ހުރިހާ ކަމެއް ކޮށްފައި ވަނީ އޭރުގެ ރައީސް އަބްދުﷲ ޔާމީނު އެންގެވި ގޮތަށް ކަމަށެވެ. އޭގެ އިތުރުން އަލް ޖަޒީރާ އިން ގެނެސްދިން "ސްޓީލިން ޕެރެޑައިޒް" ޑޮކިއުމެންޓަރީ ގައި ވެސް ވަނީ އެ ބޮޑު ކޮރަޕްޝަނާއި ރައީސް ޔާމީނާ ގުޅުމެއްވާ ކަމަށް ބުނެފަ އެވެ.\nއެސްއޯއެފްގެ އެކައުންޓަކުން ރައީސް ޔާމީނުގެ މޯލްޑިވްސް އިސްލާމިކް ބޭންކު (އެމްއައިބީ) އެކައުންޓަކަށް ޖަމާކުރި އެއް މިލިއަން ޑޮލަރުގެ މައްސަލާގައި އެކަނިކުފާނާ ދެކޮޅަށް މަނީ ލޯންޑަރިން މައްސަލައެއް ކޯޓުގައި ދަނީ ކުރިއަށެވެ. އެކަމަކު އެމަނިކުފާނު ވިދާޅުވެފައި ވަނީ އެސްއޯއެފުން ޖަމާކުރި އެ ފައިސާ އަކީ އެމްއެމްޕީއާރްސީން ވަގަށް ނެގި ފައިސާކަން ސާބިތު ނުކުރެވޭނެ ކަމަށެވެ.\nއޭސީސީ އެމްއެމްއޭ އެމްއެމްޕީއާރުސީ އެމްއެމްޕީއާރުސީ ހިޔާނާތް އަދީބުގެ ޝަރީއަތް ރައީސް ޔާމީން ފުލުހުން\nފުލުހުންނަށް އެންގީމާ ވީގޮތްވެސް ސާފެވެ. ވެރިޔާ ވަނީ މަގާމުން ވަކިކޮށްފައެވެ.


ބައްޔާ ދެކޮޅަށް އިންޑިޔާއިން ޢަމަލުކުރަމުންދާ އުޞޫލުތަކަށް ބޮޑު ބަދަލެއް ބައްޔާ ދެކޮޅަށް އިންޑިޔާއިން ޢަމަލުކުރަމުންދާ އުޞޫލުތަކަށް ބޮޑު ބަދަލެއް\nބައްޔާ ދެކޮޅަށް އިންޑިޔާއިން ޢަމަލުކުރަމުންދާ އުޞޫލުތަކަށް ބޮޑު ބަދަލެއް\nއިންޑިޔާގައި ކޯވިޑް-19އަށް ވެކްސިން ޖަހައިދޭ މަރުކަޒެއް / ފޮޓޯ: ރޮއިޓަރސް\nކޯވިޑް-19އާ ދެކޮޅަށް އިންޑިޔާއިން ޢަމަލުކުރަމުންދާ އުޞޫލުތަކަށް ބޮޑު ބަދަލެއް ގެނެސްފިއެވެ.\nއިންޑިޔާގެ ޞިއްޙަތާބެހޭ ވުޒާރާއިން ބަދަލު ގެނެސްފައިވަނީ ކޯވިޑް-19އަށް ތަޙްލީލުކުރުމާއި އެކަހެރިކުރުމާއި ހަސްފަތާލުގައި އެންދުމަތިކުރުމުގެ އުޞޫލުތަކަށެވެ. އިންޑިޔާއިން އެ ބަދަލުތައް ގެންނަން ނިންމީ ބަލިޖެހިގެން ޙާލު ދެރަވާ މީހުންނަށާއި ޞިއްޙީ އެހީތެރިކަން އެންމެ ބޮޑަށް ބޭނުންވާ މީހުންނަށް އެ ޤައުމުގެ ޞިއްޙީ ވަޞީލަތްތައް ފޯރުކޮށްދިނުމަށްކަމަށް އެ ވުޒާރާއިން ބުނެއެވެ. އެ ބަދަލުތަކުގެ ސަބަބުން ހަމަހަމަކަމާއެކު އެ ޤައުމުގައި ދިރިއުޅޭ 1.4 ބިލިޔަން މީހުންނަށް ޞިއްޙީ އެހީތެރިކަން ފޯރުކޮށްދެވޭނެކަމަށްވެސް އެ ވުޒާރާއިން ބުނެފައިވެއެވެ.\nކޯވިޑް-19އާ ދެކޮޅަށް ޢަމަލުކުރަމުންދާ އުޞޫލުތަކަށް އިންޑިޔާގެ ޞިއްޙަތާބެހޭ ވުޒާރާއިން ގެނެސްފައިވާ ބަދަލުތަކުގެ ދަށުން ބަލިޖެހިފައިވާ މީހުންނާ ދިމާވެފައިވާ މީހުންނަށް ބަލިޖެހިފައިވޭތޯ ބެލުމަށް ތަޙްލީލުކުރުން ހުއްޓާލުން ހިމެނެއެވެ. އޭގެ ބަދަލުގައި އިންޑިޔާގައި ދެން ބައްޔަށް ތަޙްލީލުކުރާނީ ބަލިޖެހިފައިވާ މީހުންނާއި ބަލީގެ ޢަލާމަތްތައް ހުރި މީހުންނާއި ބަލިޖެހިފައިވާ މީހުންނާ ދިމާވެފައިވާ މުސްކުޅިންނާއި ދިގު މުއްދަތަކަށް ބޭސްކުރާ މީހުންނެވެ. ދުވާލަކު ގާތްގަނޑަކަށް2މިލިޔަން މީހުން ބައްޔަށް ތަޙްލީލުކުރުމުގެ ޤާބިލްކަން އިންޑިޔާއަށްވަނީ ލިބިފައެވެ.\nއޭގެ އިތުރުން ބަލީގެ ސަބަބުން އެކަހެރިވާން ޖެހޭ މުއްދަތުވަނީ 14 ދުވަހުން7ދުވަހަށް ކުރުކޮށްފައެވެ. އަދި ހަސްފަތާލުގައި ފަރުވާދޭން އެންދުމަތިކުރާނީ ބަލި ޙާލަތު ވަރަށް ގޯސްވެއްޖެ ޙާލަތެއްގައިކަމަށްވެސް އެ ވުޒާރާއިންވަނީ ކަނޑައަޅައިފައެވެ.\nކޯވިޑް-19ގެ ނުރައްކާތެރި އަދި ވާރުތަވުމުގެ ބާރުގަދަ ވައްތަރެއްކަމަށްވާ އޮމިކްރޯންވަނީ އިންޑިޔާގެ އެކި ސަރަހައްދުތަކުގައި ހަލުވިކަމާއެކު ފެތުރެން ފަށައިފައެވެ. އެ ގޮތުން ފާއިތުވި 24 ގަޑިއިރުގެ ތެރޭގައި އެ ޤައުމުގައި 247,417 މީހުންނަށްވަނީ ބަލިޖެހިފައެވެ. އެއީ މިދިޔަ މޭއި މަހަށް ފަހު އެ ޢަދަދުތައް އެ މިންވަރަށް އިތުރުވި ފުރަތަމަ ފަހަރެވެ. އަދި އެއީ މިދިޔަ ޑިސެންބަރު މަހަށްވުރެ 33 ގުނަ އިތުރު ޢަދަދެކެވެ.\nއިންޑިޔާގައި ކޯވިޑް-19 ޖެހިފައިވާ މީހުންގެ ޢަދަދުވަނީ 36 މިލިޔަނަށްވުރެ އިތުރުވެފައެވެ. އަދި ބަލިމަޑުކަމުގައި 247,417 މީހުންވަނީ މަރުވެފައެވެ. ނަމަވެސް ބަލިޖެހިގެން އިންޑިޔާގައި މަރުވި މީހުންގެ އަސްލު ޢަދަދު ދެގުނަ އިތުރުވާނެކަމަށް ޞިއްޙީ ތަޖުރިބާކާރުންވަނީ ލަފާކޮށްފައެވެ.


Home Ministry ge naibakah PPM ge kureege secretary general tholal hama jassaifi | Mihaaru\nމައުމޫން ޕީޕީއެމްގެ އޮފީހުގެ ދޮރުމަތީގައި ހުންނަވާ ތޮލާލްއާ ސަލާމް ކުރައްވަނީ. އޭނާ ވަނީ ހޯމް މިނިސްޓްރީގެ ނައިބަކަށް ހަމަޖައްސާފައި. -- ފޮޓޯ: މިހާރު\nހޯމް މިނިސްޓްރީގެ ނައިބަކަށް ޕީޕީއެމްގެ ކުރީގެ ސެކްރެޓަރީ ޖެނެރަލް ތޮލާލް ހަމަޖައްސައިފި\n05 ޖުލައި 2016 - 17:21 8 comments\nސަރުކާރު ހިންގާ މައި ޕާޓީ ޕީޕީއެމްގެ ސެކްރެޓްރީ ޖެނެރަލްގެ މަގާމުން މި ހަފުތާގައި އިސްތިއުފާ ދެއްވި މުހައްމަދު ތޮލާލް ހޯމް މިނިސްޓްރީގެ ނައިބުގެ މަގާމަށް މިއަދު އައްޔަން ކުރައްވައިފި އެވެ.\nޕީޕީއެމް އުފެދުނީއްސުރެ، އެ ޕާޓީގެ ސެކްރެޓަރީ ޖެނެރަލްގެ ގޮތުގައި ހުންނެވީ ތޮލާލެވެ.\nތޮލާލް "މިހާރަ"ށް ވިދާޅުވީ ހޯމް މިނިސްޓްރީގެ ނައިބަކަށް އޭނާ ހަމަޖެއްސިކަން ރައީސް އޮފީހުން އަންގާފައިވާ ކަމަށެވެ. އަދި އާދީއްތަ ދުވަހުން ފެށިގެން ވަޒީފާ އަށް ނިކުންނަން ފައްޓަވާނެ ކަމަށް ވިދާޅުވި އެވެ.\nރައީސް ޔާމީން ވަނ ީ ޖެންޑާ އެންޑް ފެމިލީ މިނިސްޓްރީގެ ސްޓޭޓް މިނިސްޓަރަކަށް މައްޗަންގޮޅި ކަސެންކާ އަތާއުﷲ އަހުމަދު ރަޝީދާއި އެ މިނިސްޓްރީގެ ނައިބުގެ މަގާމަށް މާފަންނު މާހިއާ ލީޝާ މުހައްމަދު ވެސް އައްޔަން ކުރައްވައިފަ އެވެ.\nޕީޕީއެމްގެ ސެކްރެޓަރީ ޖެނެރަލްގެ މަގާމުން އިސްތިއުފާ ދެއްވުމަށްފަހު ތޮލާލް ވިދާޅުވެފައި ވަނީ ޕީޕީއެމްގެ އަސާސީ ގަވައިދާއި ހިންގާ ގަވައިދުގެ ތެރެއިން، މަގާމުގެ މަސްއޫލިއްޔަތު އަދާކުރުމުގައި ހުރަސްތަކެއް ކުރިމަތިވާތީ އިސްތިއުފާ ދެއްވީ ކަމަށެވެ. ނަމަވެސް އެކަމާ ބެހޭ ތަފުސީލެއް ހާމައެއް ނުކުރައްވަ އެވެ. ނަމަވެސް ރައީސް އަބްދުﷲ ޔާމީނާއި ޕާޓީގެ ރައީސް މައުމޫން އަބްދުލްގައްޔޫމާ ދެމެދު ގުޅުން ގޯސްވެ ޕާޓީ މިހާރު އޮތީ ދެބައި ވެފަ އެވެ.\nމައުމޫން ވަނީ ޕީޕީއެމްގެ އިސްލާހީ އެޖެންޑާއެއް އެކުލަވާލައްވައި، ބައެއް ކަންކަން ކުރައްވާނެ ޓައިމްލައިނެއް ވެސް އެކަށައަޅުއްވައިފަ އެވެ. އަދި އެކަންކަމުގައި މައުމޫނަށް ލަފާއެރުވުމަށްޓަކައި ވަނީ މަޝްވަރާ މަޖިލިހެއް ވެސް އުފައްދަވައިފަ އެވެ.\nއިތުރު ލިޔުންތައް ހޯމް މިނިސްޓްރީ ޕީޕީއެމް ޕީޕީއެމް ކެމްޕޭން ޕީޕީއެމް ކައުންސިލް


Milan ge aa coach akah Pioli hamajahsaifi | Mihaaru\nދުނިޔޭގެ ކުޅިވަރު / އޭސީ މިލާން\nމިލާން (އޮކްޓޯބަރު 10) – މާކޯ ޖިއަމްޕައޮލޯ ވަކިކޮށް އޭސީ މިލާނުން އެ ޓީމުގެ އާ ކޯޗަކަށް ސްޓެފާނޯ ޕިއޮލީ ހަމަޖައްސައިފި އެވެ.\nފުރަތަމަ ހަތް މެޗަށް ފަހު ޖިއަމްޕައޮލޯ ވަކިކުރީ ހަތަރު މެޗުން ބަލިވުމުންނެވެ. އޭނާގެ ބަދަލުގައި އެ ޓީމުން ފުރަތަމަ މަސައްކަތްކުރީ އިންޓަ މިލާނުގެ ކުރީގެ ކޯޗު ލޫސިއާނޯ ސްޕެލެއްޓީ ގެންނާށެވެ. އެކަމަކު އޭނާ އަދިވެސް ހުރީ އިންޓަގެ ކޮންޓްރެކްޓެއްގައި ކަމަށްވާތީ އޭނާ އާއި އިންޓަ އަށް ރިލީޒް ފީ އަކާ މެދު އެއްބަސްނުވެވުނީ އެވެ.\nޕިއޮލީ އަކީ މަތީ ފަންތީގެ ކޯޗަކަށް ނުވާތީ އޭނާއާ ދެކޮޅަށް އެ ކްލަބުގެ ސަޕޯޓަރުން ވަނީ ޓްވިޓާގައި އަޑުއުފުލައިފަ އެވެ. އަދި ޕިއޮލީ ނުގެންގަން އެދި ދައުރުކުރި ހޭޝްޓެގް ވަނީ ދުނިޔޭގެ ޓްރެންޑިން ލިސްޓުގެ ކުރިއަށް އަރައިފަ އެވެ.\nޕިއޮލީ ބުނީ ކްލަބުގެ ސަޕޯޓަރުންނަށް އިހުތިރާމް ކުރާ ކަމަށާއި އޭނާ އަށް ފާޑުކިއުމުގެ ހައްގު ސަޕޯޓަރުންނަނަށް އޮންނާނެ ކަމަށެވެ. އެކަމަކު އެކަން ނަގާނީ ހިތްވަރެއްގެ ގޮތުގައި ކަމަށް ޕިއޮލީ ބުންޏެވެ. މިލާނުގެ ސްޕޯޓިން ޑިރެކްޓަރު ޕައޮލޯ މަލްޑިނީ ބުނީ ސީޒަނުގެ ބޮޑުބައި އަދި އޮތީ ކަމަށާއި ޕިއޮލީ ގެނައީ ނަތީޖާ ނެރެވޭނެ ކަމުގެ ޔަގީންކަމާ އެކު ކަމަށެވެ.\nޔުވެންޓަސް އާއި ފިއޮރެންޓީނާގެ ކުރީގެ ޑިފެންޑަރު ކޯޗިން ކެރިއަރު ފެށީ 2003 ގަ އެވެ. އިޓަލީގެ މެދު ފެންވަރުގެ ކްލަބްތަކުގައި މަސައްކަތްކުރި ޕިއޮލީ ވަނީ ފަހުން ވަނީ ރަނގަޅު މަސައްކަތްތަކެއް ކޮށްފަ އެވެ. އޭގެ ތެރޭގައި ލާޒިއޯ ޗެމްޕިއަންސް ލީގަށް ގެންގޮސްދިނުން ހިމެނެ އެވެ. އެކަމަކު ފަހުން އިންޓަ އާއި ފިއޮރެންޓީނާގައި މާބޮޑު ކާމިޔާބެއް ނުހޯދުނެވެ.\nޕިއޮލީ އަކީ މިލާނަށް އެންމެ ފަހުން އިޓާލިއަން ލީގު ކާމިޔާބުކޮށްދިން މަސިމިލިއާނޯ އެލެގްރީ 2011 ވަނަ އަހަރު ވަކިކުރި ފަހުން ގެނައި ފުލް ޓައިމް ނުވަ ވަނަ ކޯޗެވެ. މިދިޔަ އަހަރުތަކުގައި ފެއިލްވި ކޯޗުންގެ ތެރޭގައި ކުރީގެ ކުޅުންތެރިން ކަމަށްބާ ކްލަރެންސް ސީޑޯފާއި ފިލިއްޕޯ އިންޒާގީ އާއި ސިނިސާ މިހަލޮވިޗާއި ވިންޗެންޒޯ މޮންޓެލާ އާއި ޖެނާރޫ ގަޓޫސޯ ހިމެނެ އެވެ.


Ooredoo in viber gai dhivehi furathama public chat group hadhaifi\nއުރީދޫއިން ވައިބާގައި ދިވެހިންގެ ފުރަތަމަ ޕަބްލިކް ޗެޓް ގްރޫޕް އުފައްދައިފި\nއުރީދޫން ދިވެހި ރައްޔިތުންނަށް ހާއްސަކޮށްގެން، ވައިބާގައި "ޕަބްލިކް ޗެޓް" ގްރޫޕު ތައާރަފްކޮށްފި އެވެ.\nއުރީދޫން ބުނީ "ޕަބްލިކް ޗެޓްސް" އަކީ މަގުބޫލް ފަންނާނުންނާއި ބްރޭންޑްތަކާއި ވައިބާ ބޭނު ންކުރައްވާ ބޭފުޅުންނާއި ގުޅުވާލަ ދޭ ޕްލެޓްފޯމެއް ކަމަށާއި، އުރީދޫ މޯލްޑިވްސް އަކީ ވައިބާ ޕަބްލިކް ޗެޓްގައި ހިމެނޭ ފުރަތަމަ ދިވެހި ކުންފުނި ކަމަށެވެ. އުރީދޫ މޯލްޑިވްސް ޕަބްލިކް ޗެޓް މެދުވެރިކޮށް އުރީދޫގެ ކަސްޓަމަރުންނަށް މުހިއްމު ހަބަރުތަކުގެ އިތުރުން، ރާއްޖޭގެ އެކި ހިސާބުތަކުން ޝައުގުވެރިކުރުވާ ފަދަ މައުލޫމާތު ހިއްސާ ކުރެވިގެންދާނެ ކަމަށެވެ.\nއުރީދޫގެ ސީއީއޯ ވިކްރަމް ސިންގަ ވިދާޅުވީ މުޖުތަމައު އާއި އިތުރަށް ގުޅުވާލަދޭނެ އުފެއްދުންތެރި ގޮތްތައް ހޯދުމަކީ އުރީދޫ އިން އަބަދުވެސް ކުރަމުންދާ ކަމެއް ކަމަށެވެ.\n"މިއަދުގެ ޑިޖިޓަލް ދުނިޔޭގައި، ރައްޔިތުންނާއި ގުޅުން ބަދަހިކޮށް، އެންމެ އަވަސް ގޮތެއްގައި ޚިދުމަތް ފޯރުކޮށްދިނުމުގައި ސޯޝަލް މީޑިޔާ ވަނީ ވަރަށް ފުރިހަމަ ފުރުސަތުތަކެއް ހުޅުވާލަދީފައި. ދިވެހިންގެ ތެރެއިން ގިނަ ބައެއް ވައިބާ ބޭނުންކުރާއިރު، އެބޭފުޅުންނާއި މުއާމަލާތު ކުރުމަށް އުރީދޫ މޯލްޑިވްސްގެ ޕަބްލިކް ޗެޓް އެހީތެރިވެދޭނެ." ވިކްރަމް ވިދާޅުވި އެވެ.\nއުރީދޫގެ ކަސްޓަމަރުންގެ ޑިޖިޓަލް ލައިފްސްޓައިލް އަށް އެއްބާރުލުން ދިނުމުގެ ގޮތުން އެކުންފުނިން ގިނަ މަސައްކަތް ތަކެއް ކުރެ އެވެ. މިގޮތުން ފޭސްބުކް، ޓްވިޓާ އަދި އިންސްޓަގްރާމް ފަދަ މަގުބޫލް ސޯޝަލް މީޑިއާ ޗެނަލްތަކުގައި، ކަސްޓަމަރުންނަށް އުރީދޫގެ ޓީމާއި މުހާތަބުކޮށް، ހިދުމަތް ހޯދޭނެ އެވެ.


Kuda role eh kulheykah jehilumeh nuvey: Aishwara Rai | Mihaaru\nއައިޝްވާރިޔާ: ބެލުންތެރިން ވަރަށް ލޯބިވާ ބަތަލާއެއް.\nކުޑަ ރޯލެއް ކުޅޭކަށް މިހާރަކު ޖެހިލުމެއް ނުވޭ: އައިޝްވާރިޔާ\n18 މާޗް 2018 - 06:422comments\nކަރަން ޖޯހަރު 2016 ގައި ގެނެސްދިން ކާމިޔާބު ފިލްމް "އޭ ދިލް ހޭ މުޝްކިލް" ގައި އައިޝްވާރިޔާ ރާއީ ކުޅުނު ރޯލް ކުޑަވެގެން އޭނާގެ ފޭނުންނަށް އޭރު މައްސަލައަކަށް ވި އެވެ. އެކަމަކު ކުރީގެ ރީތީގެ ރާނީ އަދި ބޮލީވުޑްގެ އެންމެ ނުފޫޒު ގަދަ ބަތަލާއިންގެ ތެރޭގައި ހިމެނޭ އައިޝްވާރިޔާ ބުނަނީ ކުޅެން ޖެހޭ ރޯލްގެ ދިގު މިނަކީ އޭނާ މިހާރު އެހާ ބޮޑަށް ވިސްނާ ކަމެއް ނޫން ކަމަށެވެ.\n"ހަމް ދިލް ދޭ ޗުކޭ ސަނަމް" އާއި "ތާލް" އަދި "ދޭވްދާސް" ފަދަ ކާމިޔާބު އެތައް ފިލްމެއް ކުޅެފައިވާ އައިޝްވާރިޔާ ބުނީ "އޭ ދިލް ހޭ މުޝްކިލް" ކަރަން އޭނާ އަށް ހުށަހެޅި އިރު ވެސް، އެއީ ފިލްމްގެ ލީޑް ބަތަލާގެ ރޯލް ނޫންކަން އެނގޭ ކަމަށެވެ. އެ ފިލްމްގައި ރަންބީރު ކަޕޫރާއެކު ބަތަލާގެ ރޯލް ކުޅުނު އަނުޝްކާ ޝަރްމާ އެވެ.\n"އެކަމަކު އެ ފިލްމްގައި އަހަރެން ކުޅުނު ސަބާގެ ރޯލަކީ އަހަރެން ވަރަށް ކުޅެން ބޭނުންވެގެން ކުޅުނު ރޯލެއް. އަދި އަހަރެން ގަބޫލު ކުރަން އެ ރޯލަށް ވަރަށް ފުރިހަމަ އަށް އިންސާފު ވެސްކޮށް ދެވުނު ކަމަށް،" އޭނާ ބުންޏެވެ. "ރޯލް ކުޑަވިޔަސް ސަބާގެ ކެރެކްޓާއަކީ އޭ ދިލް މުޝްކިލް އެ ރޯލާ ނުލައި ފުރިހަމަ ނުވާނެ ކަހަލަ ވަރުގަދަ ކެރެކްޓާއެއް."\n"ފޭން ހާން" ގައި އައިޝްވާރިޔާ ފެންނާނެ ގޮތް.\nއަބިޝެކް ބައްޗަންއާ ކައިވެނިކޮށް ދަރިއަކު ހުރި ބަތަލާ ބުނީ އޭނާގެ ކުރިއަށް އޮތް ފިލްމް "ފޭން ހާން" ގައި ވެސް ކުޅެފައި ވަނީ އެހާ ބޮޑު ރޯލެއް ނޫން ކަމަށެވެ.\n"އެކަމަކު އަހަރެންގެ ކެރެކްޓާއަކީ ފިލްމްގެ ވަރަށް މުހިއްމު ބައެއް. އަހަރެން މިހާރު ފިލްމަކަށް އެއްބަސްވާ އިރު، އެހާ ބޮޑަކަށް ނުބަލަން ސްކްރީން ޓައިމަކަށް،" އައިޝްވާރިޔާ، 44، ބުންޏެވެ. "ބޭނުން ވަނީ ކުޑަ ރޯލަކަށް ވިޔަސް ބެލުންތެރިން އަޅައިގަންނަ ކަހަލަ ރޯލްތައް ކުޅެން."\nޖުލައި 13 ގައި ރިލީޒް ކުރާ "ފޭން ހާން" ގައި އައިޝްވާރިޔާ ފެނިގެން ދާނީ އަނިލް ކަޕޫރާއި ރާޖްކުމާރް ރާއޯއާ އެކުގަ އެވެ.\nރިޕޯޓްތައް ބުނާ ގޮތުން ރޯހަން ސިއްޕީ އަލަށް ފަށާ ފިލްމްގެ ބަތަލާގެ ރޯލް ވެސް ވަނީ އައިޝްވާރިޔާ އަށް ހުށަހަޅައިފަ އެވެ. އޭނާ ވަނީ ރޯހަންއާ އެކު 2003 ގެ "ކުޗް ނާ ކަހޯ" ގައި ވެސް މަސައްކަތްކޮށްފަ އެވެ. މީގެ އިތުރުން ކްރިއާޖް އެންޓަޓައިންމަންޓުން ހަދަން ނިންމާފައިވާ ކުރީގެ ފިލްމް "ރާތު އޯރް ދިން" ގެ ރިމެކިންގެ ބަތަލާގެ ރޯލް ވެސް ވަނީ އައިޝްވާރިޔާ އަށް ހުށަހަޅައި އެވެ.\n"ކުޗް ނާ ކަހޯ" ގެ ޓައިޓްލް ލަވަ.\nމީގެ ހަ އަހަރު ކުރިން ވިހެއުމަށް ފަހު، އައިޝްވަރިޔާ ބޮޑު ސްކްރީނަށް އެނބުރި އައީ 2015 ގައި ރިލީޒް ކުރި "ޖަޒްބާ" އިންނެވެ. އޭގެ ފަހުން އޭނާ ވަނީ "އޭ ދިލް ހޭ މުޝްކިލް" އާ އެކު 2016 ގެ "ސަރަބްޖީތު" ގައި ވެސް މަސައްކަތްކޮށްފަ އެވެ.


ބޯހިމެނުމުގެ ޤައުމީ މަސައްކަތް ފެށޭ މުނާސަބަތާ ގުޅިގެން، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްވި ވީޑިއޯ މެސެޖް - The President's Office\nބޯހިމެނުމުގެ ޤައުމީ މަސައްކަތް ފެށޭ މުނާސަބަތާ ގުޅިގެން، ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމް ދެއްވި ވީޑިއޯ މެސެޖް\n18 ސެޕްޓެންބަރު 2014، ރިފަރެންސް: PPRS/RAY/2014/53\nއަންނަ ހޮނިހިރު ދުވަސް، މިމަހުގެ 20 ވަނަ ދުވަސް މިއީ ރާއްޖޭގައި އަށެއްކަ އަހަރު ބޯހިމެނުމުގެ އެއްވެސް ކަހަލަ ޙަރަކާތެއްނެތި ގޮއްސަ، އަލަށް ބޯހިމަނަން ފެށޭ ދުވަސް. އަޅުގަނޑު އެދެނީ ދިވެހި ހުރިހާ ރައްޔިތުން، މިކަމުގައި ސަރުކާރަށް އެއްބާރުލުން ދެއްވުން. ޙަޤީޤަތުގައި ބޯހިމަނަންޖެހޭ ސަބަބުވެސް ދަންނަވާލާނަން. މިއީކީ އެއްގޮތަކަށްވެސް ސަރުކާރުގެ އެކަނި ބޭނުމަކަށް ކުރާ ކަމެއް ނޫން. ބޯހިމެނުމަކީ ރައްޔިތުންނަށް އޭގައި ނުހަނު ގިނަގުނަ ފައިދާތަކެއް އެކުލެވިގެންވާ ކަމެއް.\nދުނިޔޭގެ ހުރިހާ ޤައުމެއްގައިވެސް ބޯހިމަނާ. ދުނިޔޭގެ ހުރިހާ ޤައުމެއްގައިވެސް ބޯހިމަނަނީ މިދެންނެވި ގޮތަށް، ރައްޔިތުންނަށް ބޭނުންވާ ޚިދްމަތްތައް ފޯރުކޮށްދިނުމުގައި، އިޖުތިމާޢީ ޕޮލިސީއާއި، އިޤްތިޞާދީ ޕޮލިސީ ބައްޓަންކުރަނީ، ކިހިނެއްކަން ދެނެގަތުމަށްޓަކައި. އަޅުގަނޑުމެންނަށް މިއަދު، މިދެންނެވި ގޮތަށް، މީގެ 8 އަހަރު ކުރިން، 2006 ވަނަ އަހަރު، އެންމެފަހުން ބޯހިމަނާފައި މިއޮތީ. އޭރު ބޯހިމެނިފަހުން، ސިޔާސަތު ކަނޑައެޅުމަށްޓަކައި ހިސާބުތަކެއް އަޅުގަނޑުމެންނަކަށް ލިބެމަކުންނެއްނުދޭ. އެހެންވީމާ، މިވާގޮތަކީ އަންދާޒާކޮށްގެން، ފޯކަސްތަކެއް ކޮށްގެން ހިސާބު ކުރަމުން މިދަނީ.\nއަޅުގަނޑު ދަންނަވާލާނަން ހަމަ ބައެއް މިސާލު. އަޅުގަނޑުމެންނަށް ކުރީގައި ގަބޫލުކުރެވިފައި މިއޮންނަނީ، ދިވެހިރާއްޖެއަކީ އުފެއްދުންތެރިކަން، ނޫނިއްޔާ އިންސާނުން އިތުރުވަމުންދާ މިންވަރަށް ބަލާކަމަށްވަންޏާ، އިންސާނުން އިތުރުވަމުންދާ މިންވަރަށް ބަލާކަމަށްވަންޏާ، ދުނިޔޭގެ އެހެން ހުރިހާ ޤައުމުތަކަށްވުރެ ހަމަ ކުރީގައި އުޅޭ ޤައުމެއް ކަމަށް. 80ގެ ކުރީކޮޅު، މިކަހަލަ ޢަދަދެއްގެ ތެރޭގައި އުޅުނީ. އެހެން ނަމަވެސް، މިއަދު ބޯހިމަނާއިރު އަޅުގަނޑު ހިތަށްއަރަނީ، މި ޢަދަދު ހަމަ މި ހިސާބުގައި ހުންނާނެބާވައޭ. އެންމެފަހުން 2006 ވަނަ އަހަރު ބޯހިމެނިއިރު، ބަރތްރޭޓް މިއުޅެނީ ގާތްގަނޑަކަށް 1.6 ޕަސެންޓްގައި. މިއީ،3ޕޮއިންޓް ކޮންމެވެސް އެއްޗަކުން މަދުވަމުން މަދުވަމުން އައިއްސަ، މި ބަރތްރޭޓް އައިއްސަ އޮތްވަރު. ޕްރީސްކޫލަށް ވައްދާ ކުދިންނަށް ބަލާކަމަށްވަންޏާ، ޕްރީސްކޫލަށް ވައްދާ ކުދިން 2006ން މަދުވަމުން މިއަންނަނީ 76,000 ން 56,000 ން. އެންމެފަހުން މިދިޔަ އަހަރު މިއޮތީ ގާތްގަނޑަކަށް 30,000 ކުދިން ޕްރީސްކޫލާއި ޕްރައިމަރީ ސްކޫލްގެ ކްލާސްތަކަށް ވައްދާފައި.\nމިއިން ދައްކައި މިދެނީ، ޙަޤީޤަތުގައި ރާއްޖޭގައި މިހާރު، ދުނިޔެއަށް އަންނަމުންދާ ކުދިންގެ ޢަދަދު މަދުވަމުންދާ މިންވަރު. ދުނިޔެއަށް އަންނަ ކުދިން މަދުވަމުންދާ މިންވަރު އެނގުނީމަ، އަޅުގަނޑުމެންނަށް އެބަޖެހޭ، ތަޢުލީމާބެހޭ ސިޔާސަތުގައި ކަންތައްތަކެއް ކަނޑައަޅާނީ ކިހިނެއްތޯ؟ ޕްރީސްކޫލް، ޕްރައިމަރީ ސްކޫލް، ދެން ސަރުކާރު ބިނާކުރުމުގެ ކަންތައްތައް ގެންދަންވީ ކިހިނެއްތޯ؟ މިއީ ހަމަ އެއް މިސާލު.\nދެން އަނެއް މިސާލު ހަމަ ދަންނަވާލާނަން. ރާއްޖޭގެ އާބާދީއަށް މިއަދު ބަލާކަމަށްވަންޏާ، ރާއްޖޭގެ އާބާދީ މިދަނީ މުސްކުޅިވަމުން. ރާއްޖޭގެ އާބާދީ މުސްކުޅިވަމުންދާ މިންވަރު އަޅުގަނޑުމެންނަށް މި އެނގެނީ ބޯހިމެނުނީމަ. އަޅުގަނޑުމެންނަށް މިހާރު ލިބިފައި ހުރި ތަފާސް ހިސާބަށް ބަލާކަމަށްވަންޏާ މިއުޅެނީ 2006ގެ ތަފާސް ހިސާބު. އާބާދީ ދޮށިވަމުންދާ މިންވަރު އެނގެންޖެހެނީ ކީއްވެގެންތޯ އައްސަވައިފި ކަމަށްވަންޏާ، އަޅުގަނޑު ހަމަ ދަންނަވާލާނީ، އަޅުގަނޑުމެން ދިވެހިންނަކީ ވަރަށް އޯގާތެރި ބައެކޭ. ސަރުކާރުގެ އިޖުތިމާޢީ ސިޔާސަތު ބައްޓަންވެފައި މިއޮތީ، މީހުންނަށް އަޅާލުމުގެ މައްޗަށް.\nއެހެންވީމާ، ސަރުކާރުގެ ވެލްފެއަރ ސްކީމްވެސް ބިނާވެފައި މިއޮތީ މީހުންނަށް އަޅާލުމުގެ މައްޗަށް. އެހެންވީމާ، އާބާދީ ދޮށިވެގެންދާ މިންވަރު އެނގިގެން ނޫނިންޔާ، އަޅުގަނޑުމެންނަކަށް ޞިއްޙީ ދާއިރާއިން އާބާދީ ދޮށިވަމުންދާ އާބާދީގެ ބަލިތައް ދެނެގަނެ އަދި އެބަލިތަކަށް ފަރުވާދިނުމަށްޓަކައި އަޅުގަނޑުމެންގެ ޞިއްޙީ ދާއިރާގައި ހުރި ފެސިލިޓީތައް އެމްޕަވަރ ކުރެވޭނެ ގޮތެއް ނެތް.\nހަމަ އެގޮތަށް، ޒުވާނުންގެ އާބާދީ އިތުރުވަމުންދާ މިންވަރަށް ބަލާކަމަށްވަންޏާ، ކޮންމެ ފަސްއަހަރެއްގެ ތެރޭގައި، ވޯޓްލާ ޢުމުރުފުރަޔަށް އަރާ ކުދިންގެ ޢުމުރު، ނޫނިއްޔާ އަރާ ކުދިންގެ ޢަދަދު މިދަނީ ގާތްގަނޑަކަށް 35,000 ން 40,000 އާ ދޭތެރޭގެ ޢަދަދަކަށް މިދަނީ. އެހެންވީމާ،5އަހަރާ ހަމަޔަށްދާއިރު، އަޅުގަނޑުމެންނަށް އެބަ ފެނޭ، ޒުވާން އާބާދީވެސް ބޮޑުވެގެންދާވަރު. އެހެން ނަމަވެސް، މި ޒުވާން އާބާދީ ބޮޑުވާ މިންވަރާ ބަލާފައެއް، ދުނިޔެއަށް އަންނަ ކުދިންގެ އަދަދު އިތުރުވާ ކަމަކަށް އަދިއެއް ނުފެނޭ. މިއިން އެބަ އަޅުގަނޑުމެންނަށް އިޖްތިމާޢީ މައްސަލަތަކެއް ދައްކައިދޭ. މިދައްކައިދޭ މައްސަލަތަކުގައި، އަޅުގަނޑުމެން އިންފަރ ކުރަންވީ، ދެނެގަންނަންވީ، މިސާލަކަށް، މިހާރު ޒުވާން އާބާދީ ބޭނުންނުވަނީތޯ، އެހާ ގިނަ ކުދިން ދުނިޔެއަށް ގެންނަން. އޭގެ މާނައަކީ އެމީހުންނަށް ލިބޭ އާމްދަނީ މަދުކަމުން، އެމީހުން ބޭނުންނުވަނީތޯ އެހާގިނަ ކުދިން ގޮވައިގެން އުޅެން. ފެމިލީގެ ސައިޒް ކުޑަކުރަންވީތޯ؟\nމި ޢަދަދު އެނގޭ ގޮތަކީ، މިދެންނެވި ގޮތަށް، ޕްރީސްކޫލާއި ޕްރައިމަރީ ސްކޫލަށް ވައްދާ ކުދިންގެ ޢަދަދަށް ބެލީމަ، މި ޢަދަދުތައް އެބަ އެނގޭ. 76,000 ން 56,000 ން މިދިޔަ އަހަރުގެ ހަމަޔަށްދާއިރު، މިއުޅެނީ ގާތްގަނޑަކަށް 36,000 އާ ހަމައިގައި. މިއަހަރު ޕްރައިމަރީ ނޫނީ މިއަންނަ އަހަރު ޕްރީސްކޫލާއި ޕްރައިމަރީއަށް އެންރޯލް ކުރާނީ ކިތައް ކުދިންތޯ ބަލައިފި ކަމަށްވަންޏާ، އަޅުގަނޑުމެންނަށް ހަމަ ވަރަށް ސާފުކޮށް މި ޢަދަދު އެނގިގެންދާނެ. މިއީ ބޯހިމަނާއިރު އަޅުގަނޑުމެންނަށް ލިބޭ ވަރަށް މުހިންމު މަޢުލޫމާތުތަކެއް، މިދެންނެވި ގޮތަށް ސަރުކާރުގެ އިޖުތިމާޢީ ސިޔާސަތު ބައްޓަން ކުރަން. ނޫނިއްޔާ ސަރުކާރުގެ ވެލްބީން ނޫނިއްޔާ ވެލްފެއަރ ޕޮލިސީ ބިނާކުރަން އަޅުގަނޑުމެންނަށް ލިބޭ ވަރަށް މުހިންމު މަޢުލޫމާތުތަކެއް.\nހަމައެހެންމެ، ސަރުކާރުގެ އިޤްތިޞާދު ބައްޓަން ކުރުމަށްޓަކައިވެސް އަޅުގަނޑުމެންނަށް ހަމަ މި މަޢުލޫމާތު މުހިންމުކަން އެބަ ފެނިގެންދޭ. މިދެންނެވި ގޮތަށް އާބާދީ، ޒުވާން އާބާދީއެއް އިތުވަމުންދާ މިންވަރު އެނގުނީމަ އަދި އިތުރުވަނީ ކޮންމެ ދާއިރާތަކެއްގައިކަން އެނގުނީމަ، އަޅުގަނޑުމެންނަށް ބޮޑެތި މަސައްކަތްތައް ގެންދަންވީ ދާއިރާތައް ކަނޑައަޅަން ފަސޭހަ. ހަމަމިއާއެކީ އަޅުގަނޑުމެން މިއަށްވުރެ ތަންކޮޅެއް ރައްޔިތުންނާ ހަމައަށް އައިއްސަ ބަލައިލާ ކަމަށްވަންޏާ، ހަމަ ގެދޮރުގެ ފެންވަރާއި، ގެދޮރުގައި މީހުން ދިރިއުޅެމުންދިޔަ ޙާލަތުވެސް މި ބޯހިމެނުމުގެ ހިސާބުން އަޅުގަނޑުމެންނަށް އެބަ ފެނިގެންދޭ. ނޫނިއްޔާ މިކުރާ ސުވާލުތަކުގައި އެނގިގެން އެބަދޭ. އެހެންވީމާ، ބީ.ސީ.އެއްގައި މިއުޅެނީ ކިތައް މީހުންތޯ؟ ބީ.ސީ.ގައި އެންމެ ތޮއްޖެހިފައި މިހިރީ ކޮން ހިސާބުގަނޑެއްގައިތޯ؟ މާލެއަށް ބަލާކަމަށްވަންޏާ، އަތޮޅުތެރެއަށް ބަލާކަމަށްވަންޏާ، ކޮން ރަށްރަށެއްގައިތޯ ބަލާފައި، މިއީ ސަރުކާރުގެ އިޖުތިމާޢީ ސިޔާސަތު، އެދިމާލަށް، އަޅާލުންތެރިކަމަށް ބައްޓަން ކުރަންޖެހޭ، އަޅުގަނޑުމެންނަށް މަޢުލޫމާތުތަކެއް ލިބޭ.\nއެހެންވީމާ، ބޯހިމެނުމުގެ ބޭނުމަކީ، މިދެންނެވި ގޮތަށް، މިކަހަލަ ތަފާތު އެކި ހިސާބުތައް، ނޫނިއްޔާ ތަފާތު އެކިކަހަލަ އިންޑިކޭޓަރުތައް އަޅުގަނޑުމެންނަށް މި ލިބެނީ. އެ އިންޑިކޭޓަރުތައް ބޭނުންކޮށްގެން ސަރުކާރުގެ އިޤްތިޞާދީ ޕޮލިސީ، ސަރުކާރުގެ އިޖުތިމާޢީ ޕޮލިސީ އަދި މިދެންނެވި ގޮތަށް، ދުވަސްވީ މީހުންނަށް އަޅާލުން، ނޫނިއްޔާ ޒުވާނުންނާ ދޭތެރޭ ކަންކުރަންވީ ގޮތް، އަދި މިކަންކަމަށް އެއް އަހަރުން އަނެއް އަހަރަށް، ބަޖެޓުގައި ފައިސާ ކަނޑައަޅަންވީ މިންވަރު، އަޅުގަނޑުމެންނަށް އެނގިގެން މިދަނީ، ބޯހިމެނުމުގެ ހިސާބު ލިބުނީމަ. މިދިޔަ ދުވަސްތަކުގައި، މިދިޔަ 8 އަހަރެއްހާ ދުވަސްތަކުގެ ތެރޭގައި، އެއްވެސް ސަރުކާރަކަށް، މިދެންނެވި ކަހަލަ މަޢުލޫމާތެއް ލިބިފައެއް ނެތް. އެހެންވީމާ، ސަރުކާރުތަކުގައި މަސައްކަތް ކޮށްފައި ހުރީ 2006 ގައި ނަގާފައި އޮތް ބޯހިމެނުމުގެ ހިސާބުގެ މައްޗަށް ބިނާކޮށް، އެކިކަހަލަ ފޯކާސްޓުތައް ހަދައިގެން ކަންކަން ކޮށްފައި ހުރީ. އެހެން ނަމަވެސް، މި ފޯކާސްޓުތައް ދިމާވާފަހަރާއި، ދިމާނުވާފަހަރު ދޭ.\nއެހެންވީމާ، އަޅުގަނޑު ހަމަ ދިވެހި ރައްޔިތުންނަށް ދަންނަވާލަން ބޭނުންވަނީ، މި ހިސާބުތަކަކީ، ޝައްކެއްވެސްނެތްގޮތުގައި، ދައުލަތަށް ވަރަށް މުހިންމު ހިސާބުތަކެކޭ. ބޯހިމެނުމުގެ މަޢުލޫމާތަކީ، ވަރަށް މުހިންމު މަޢުލޫމާތު. އެކަމަކު މި މަޢުލޫމާތު ސަރުކާރުން ބޭނުންކުރަނީ، ކޮންމެ ސަރުކާރަކުންވެސް ބޭނުންކުރާނީ، ރައްޔިތުންނަށް ފޯރުކޮށްދޭންޖެހޭ ޚިދުމަތް ފޯރުކޮށްދިނުމުގައި، ކޮން ގިންތިތަކަކަށް، ކިހާވަރެއްތޯ އިތުރުވެގެންދަނީ ބަލާފައި، އެ ގިންތިތަކަށް ސަރުކާރުގެ އަޅާލުންތެރިކަން ހުންނަންވީ މިންވަރަށް ބިނާކޮށް ކުރާ ކަންތައްތަކެއް ކުރަން.\nއެހެންވީމާ، ޙަޤީޤަތުގައި 65 އަހަރުން މަތީގެ މީހުން އިތުރުވަމުންދާ މިންވަރު، ނޫނިއްޔާ އަރލީ ރިޓަޔަރމަންޓަށް އިތުރުވާ މިންވަރު އަޅުގަނޑުމެންނަށް ފަސޭހަކަމާއެކީ ދެނެގަނެވިއްޖެ ކަމަށްވަންޏާ، މިކަންކަމަށް ސަރުކާރުގެ ބަޖެޓުގައި ޚަރަދު، ނޫނިއްޔާ ހޭދަކުރާނެ މިންވަރު ކަނޑައެޅުމާ، މިކަހަލަ މުހިންމު ބޭނުންތަކެއް ރައްޔިތުންނާ ހަމަޔަށް ފޯރުކޮށްދިނުމަށް ސަރުކާރުތަކަށް ފަސޭހަވެގެން މިދަނީ.\nއެހެންވީމާ، އަޅުގަނޑު ހަމަ ހުރިހާ ދިވެހި ރައްޔިތުންނަށް ދަންނަވާލަން ބޭނުންވަނީ، ބޯހިމެނުމަކީ ޙަޤީޤަތުގައި ހަމަ ކޮންމެ ރައްޔިތަކަށްވެސް އޭގެ ފައިދާތަކެއް އެކުލެވިގެންވާ ކަމެކޭ. ސަރުކާރުން މަޢުލޫމާތުތަކެއް ނަގާފައި، މަޢުލޫމާތުތަކެއް ބޭނުންކުރަން އެކަނި ކުރާ ކަމެއް ނޫނޭ. މިއީ ހަމަ ރައްޔިތުންނަށް ބޭނުންވާ މަޢުލޫމާތުތަކަށް ބިނާކޮށް، ރައްޔިތުންނަށް ބޭނުންވާ ޚިދުމަތްތަކެއް ފޯރުކޮށްދޭށޭ.\nދެން މި ލިބޭ މަޢުލޫމާތަކީ، ހަމަ ދަންނަވާލަންވެސް ބޭނުން، ހަމަ އެއްވެސް ބޭފުޅަކު ކަންބޮޑުވެވަޑައިގަންނަވަން ޖެހިވަޑައިނުގަންނަވާނެ. މި ލިބޭ މަޢުލޫމާތަކީ ނުސީދާ ގޮތެއްގައި ނޫނިއްޔާ ނުހަމަ ގޮތެއްގައި، އެއްވެސް ފަރާތަކަށް ބޭނުންކުރެވޭނެ މަޢުލޫމާތެއް ނޫން. އެއީ ޤާނޫނުގައި އެއީ ކުށެއް ކަމަށް ކަނޑައަޅާފައި މިއޮތީ. އެހެންވީމާ، މި ނަގާ މަޢުލޫމާތަކީ، ހަމަ ކޮންފިޑެންޝަލް މަޢުލޫމާތު. ވިޔަފާރިވެރިއެއްގެ ވިޔަފާރިއާ ބެހޭގޮތުން، ނޫނިއްޔާ އެތަނުގައި އުޅޭ މުވައްޒަފުންގެ ޢަދަދާ ބެހޭގޮތުން ނަގާ މަޢުލޫމާތަކީވެސް ކޮންފިޑެންޝަލް މަޢުލޫމާތު. އެސްޓެބްލިޝްމަންޓެއް، އެ ގެންގުޅެނީ ކިތައް ބިދޭސީ މަސައްކަތްތެރިންތޯ، މި މަޢުލޫމާތަކީވެސް އެމީހާޔާ ދެކޮޅަކަށް ބޭނުންކުރެވޭނެ މަޢުލޫމާތެއް ނޫން.\nއެހެންވީމާ، ހަމަ ދަންނަވާލަން މިއުޅެނީ، މިއީ ވަރަށް އިޚްލާޞްތެރިކަމާއެކީ، ރައްޔިތުންނަށް ޚިދުމަތް ފޯރުކޮށްދިނުމަށް ސަރުކާރުން ކުރާ މަސައްކަތެކޭ. މި މަސައްކަތުގައި، ދިވެހި ހުރިހާ ރައްޔިތުން އެއްބާރުލުން ދެއްވުމަކީ، ދައުލަތުގެ ވަރަށްބޮޑު އެދުމެކޭ. ޙަޤީޤަތުގައި ޞައްޙަ މަޢުލޫމާތު ލިބިގެން، ރައްޔިތުންނަށް ބޭނުންވާ ޚިދުމަތްތައް، އެކި ގިންތިއަށް ބޭނުންވާ މިންވަރަށް، ސަރުކާރުން ބަޖެޓުގައި ފައިސާ ހިމަނައިގެން ފޯރުކޮށްދެވޭނީ. އެހެންވީމާ، އާޚިރުގައި މިހުރިހާ މަޢުލޫމާތެއް އެއްކުރުމުގެ ބޭނުމަކީ ހަމަ ރައްޔިތުންނަށް ޚިދްމަތް ފޯރުކޮށްދިނުން.\nއެހެންވީމާ، އަޅުގަނޑު ހަމަ ނިންމާލަމުން، އިލްތިމާސްކޮށްލަން ބޭނުންވޭ، ވަރަށް މަޢާފާއެކީ ހަމަ ދަންނަވަން އެބަޖެހޭ، ބޯހިމަނާ ދުވަހު އަޅުގަނޑު ހަމަ ރާއްޖޭގައި ވަރަށް ހުންނަހިތްވެސްވޭ. އެހެން ނަމަވެސް، އަޅުގަނޑު ރަސްމީ ދަތުރެއްގައި ފުރާތީއާވެސްއެކީ، އަޅުގަނޑު ހަމަ ހިތާމަކުރަން، ބޯހިމަނާ ދުވަހު އަޅުގަނޑަށް ނުހުރެވޭތީ. އެހެން ނަމަވެސް، މި މަސައްކަތަކީ ވަރަށް މުހިންމު މަސައްކަތެކޭ. ޙަޤީޤަތުގައި ޤައުމީ މަސައްކަތެއްވެސްމެޔޭ. ހުރިހާ ދިވެހި ރައްޔިތުން، މި ބޯހިމެނުގައި ސަރުކާރަށް އެއްބާރުލުން ދެއްވުމަކީ، އަޅުގަނޑުގެ ވަރަށްބޮޑު އިލްތިމާސެކޭ. ވަރަށް ބޮޑަށް ޝުކުރިއްޔާ!


Bandu alhaa vihey dhariakah mayaku nafrathu koffaane heyyeve - AO News\nމަންމައަކީ ކުއްޖާ ދުނިޔެއަށް އައުމުގެ މެދުވެރިޔާއެވެ.9މަސް ވަންދެން ބަނޑުގައި ދަރިފުޅު އޮވެ އެމައިމީހާ އުފުލާ ވޭނާއި ކެކުޅުން ތަހައްމަލު ކުރަނީ ދަރިފުޅު ދެކެވާ ލޯބިންނެވެ. ފިތުރަތުގެ ސާފުކަންމަތީގައި ދުނިޔެއަށް ލޯ ހުޅުވާ އެދަރިފުޅަށް މަންމަގެ ހިތުގައި އުފެދޭ މައިވަންތަ ކަމުގެ ލޯތްބަކީ ދުނިޔޭގައި ވާހާ އެއްޗެއް އެއްކޮޅަށް އެރުވިޔަސް އޭގެ ބަރުދަން ނުލިބޭހާވެސް ބަރު އެއްޗެކެވެ.\nލޯބިން އުރާލާ ބޮސްދީ އޯގާތެރިކަމާއެކު އަޅާލުން ދިނުން ފިޔަވައި އެތުއްތު ދަރިފުޅު މައިމީހާގެ ކިބައިން އެދޭނެ އިތުރު ކަމެއް ނޯވެއެވެ. އެހެންނަމަވެސް ހިތާމައާއި އެކު ދަންނަވަން ޖެހެނީ ހުރިހާ މަންމައިންގެ ކިބައިން އެލޯތްބާއި އަޅާލުން ދަރިންނަށް ނުލިބޭކަމެވެ.\nމަންމަގެ އަމިއްލަ ދިރިއުޅުމުގެ އަޑިގުޑަން ތަކުގައި ބޯމަތިވާ ވިލާތަކުގެ ކަޅު ހިޔަނި ދަރިންގެ ޙަޔާތަށް އެޅި އެމަޢުސޫމް ކުދިންގެ ޙަޔާތް ބަނަކޮށްލަނީއެވެ. ނުޙައްޤުން ލިބޭ އެތަކެއް އަނިޔާއެއްގެ ޝިކާރައަކަށް ކުދިންވެ އެކުދީންގެ ދުނިޔަވީ ޙަޔާތް ބަރުބާދު ކޮށްލާއިރު މިމަންޒަރު ފެންނަ މީހާވެސް ލޯމަރާލާ ފަސް އެނބުރި ދަނީ ކީއްވެބާއޭ ހިތަށް އަރައެވެ.\nހެޔޮނުވާނެއެވެ. ގޭތެރެއިންވިއަސް ، ޖެހިގެން ހުރި ގެއިން ވިޔަސް ކުއްޖެއްގެ ރުއިމާއި އާދޭހުގެ އަޑު އިވެންޏާ އެއަށް އިޖާބަދޭށެވެ. އަނިޔާ ދެނީ ކުއްޖާގެ މަންމައޭ ބުނެ އެއީ ކުއްޖާގެ ގޯސްކަމުން ލިބޭ އަނިޔާކަމަށް ބުނެވޭނެ ޖާގައެއް ނެތެވެ. އެއްވެސް ކުއްޖަކީ ގޯސް ކުއްޖެއް ނޫނެވެ.\nކުދިންނަށް މައިންގެ ފަރާތުން އަނިޔާ ލިބޭ ކިތައްމެ ސަބަބެއް މުޖުތަމަޢުން ފެންނަމުން ދެއެވެ. ކުއްޖާގެ ބައްޕައާއި މެދު އޮންނަ ހިތްހަމަ ނުޖެހުމެވެ. ޢާއިލާ ރޫޅި ކުދިން ބިކަވެ އަތްމަތި ދަތި ވުމެވެ. ކުއްޖާގެ ގައިގެ ކުލަ އެހެން ކުދިންނާއި ތަފާތު ވުމެވެ. އެތައް މައްސަލައެއްގެ މެދަށް ލިބޭ ކުއްޖަކަށް ވުމެވެ. ބޭނުންނުވެ ލިބުނު ކުއްޖަކަށް ވުމެވެ. ދިމާވާ ކަމަކުން މައިމީހާ އާއި ދުރުގައި ބޮޑުވި ކުއްޖަކަށް ވުމެވެ. ބަލި ކުއްޖަކަށް ވީތީއެވެ.އެހެން މީހެއްގެ ނުފޫޒުންނެވެ. “ބްލެކްމެއިލް” ގެ ޝިކާރައަކަށް ވެގެންނެވެ. މައިމީހާގެ ކިބައިގައިވާ ބައްޔަކުންނެވެ. މިއިން އެއްވެސް ކަމެއް މެދުވެރި ނުވާ ޙާލުގައިވެސް މެއެވެ.\nމާތްﷲ ޚަލްޤު ކުރެއްވި ހުރިހާ މަޚުލޫޤުންނާއި ދޫނިސޫފާ ސޫފިވެސް އެތަކެތީގެ ޅަދަރިން ގެންގުޅޭތަން ފެންނަނީ ނުހަނު ލޯބިންނެވެ. ވިސްނުމާއި ބުއްދި ފުރާ ފުރިހަމަ ކުރެއްވި އިންސާނާގެ ޢަމަލުތައް މިދަރަޖައަށް ދިއުމުން ދެން ދައްކާނެ އިތުރު ވާހަކައެއް ނެތެވެ.\nމަޔަކަށްވެހުރެ ދަރިއަކަށް އަމިއްލަ އަތުން ގޯނާ ކުރުން ކީއްކުރަންތޯ އެދަރިއަށް ދެރައެއް ލިބޭތަން ދެކެންވެސް މައިލަގޮނޑިއަށް ކެތެއް ނުވާނެއެވެ. ވީއިރު މިދަރަޖައަށް އިންސާނާ ވެއްޓެނީ ކީއްވެބާވައެވެ.\nމައިންގެ ނަފްރަތު ދަރިންނަށް ހުރިހާ ޢުމުރުފުރާއެއްގައިވެސް ފޯރާފައި އެބަހުއްޓެވެ. ފަހަރުގައި ތުއްތު އިރު ލޯބި ލިބިފައި ކުއްޖާގެ ޢުމުރުގެ ވަކި ހިސާބަކުންވެސް އެލޯބި ނަފްރަތަށް ބަދަލުވެފައި އެބަހުއްޓެވެ.ދަރިން ބޮޑެތިވެ އެދަރިން ހޯދާ ތަޢުލީމާމެދު ހިތްހަމަ ނުޖެހި ނޫންނަމަ އޭނާ ޒަވާޖީ ގޮތުން ގުޅޭ ބައިވެރިޔާ އާއި މެދު ހިތްހަމަނުޖެހި ނަފްރަތުގެ ހުޅު ރޯވެއެވެ. މިޙާލަތު މެދުވެރިވުމުން މައިން ދަރިންނާއި ކޯޅި ދަރިންގެ ދިރިއުޅުން ވިއްސިވިހާލި ވެގެންދާއިރުވެސް ގޮތް ދޫނުކޮށް ބޯހަރުކަންމަތީ އުޅޭ މައިން އަދި ބައްޕައިންވެސް ފެނެއެވެ. މިކަމުގެ ހިތާމަ މުޅި ޙަޔާތަށް ފޯރާއިރު މަންމައިންގެ ހިތަށް ހަމްދަރުދީގެ ކަންފުޅެއްވެސް ނުވަދެ ބަދުދުޢާއިން އެކުދިންގެ ކުރިމަގު މަރާލަން ހިފާލެވެއެވެ. ވަކިން ޚާއްސަކޮށް ރާއްޖޭގައި ޢާއްމުވެފައިވާ ސިހުރުހާހޫރައިގެ އަވާގައިޖެހިގެންވެސް ދަރިންގެ އުފާތައް ނިގުޅައިގަންނަން މަސައްކަތް ކުރެވެނީއެވެ.\nމިއީ އެމައެއްގެ ފައިތިލަ ދަށުން ނޫނީ ސުވަރުގެ ވެސް ލިބެންނެތް ދަރިންނާއި މެދު ބައެއް މައިން ކަންތައް ކުރާ ގޮތް ކަމުގައި ވިއަސް ގިނަ މަންމައިންނަކީ ދަރިންނާއި މެދު ޤުރުބާން ވާ މީހުންނެވެ. ދަރިންނަށްޓަކައި އެމީހުންގެ ހުރިހާ އުފާ ތަކެއް ޤުރުބާން ކޮށްލާ މީހުންނެވެ. ޢުމުރުން ދުވަސްވެ ގައިބާރު ދޫވުމުން އަޅާލާން ތިބި ބަޔަކީ ދަރިންކަން ދަނެ އެދަރީންގެ ނިޔަނެތި ފިރުމުންތަކަށް އެދި އެދި ތިބި މީހުންނެވެ. ހިލަ ހިތެއްގެ ވެރިއެއް ނޫނީ ތުއްތު ދަރިއަކު އަމިއްލަ އަތުން މަރާނުލާނެ ފަދައިން ދަރިންގެ އޯގާތެރި ފިރުމުން މަންމައަށް ނުދޭނީ ވެސް ހަމަ އެފަދަ މީހެކެވެ. އެހެންކަމަށްވާނަމަ ދަރިއަކަށް މަންމަ ނަފްރަތެއް ނުކުރާނެއެވެ. ދަރިންވެސް މައިންނަށް ނަފްރަތެއް ނުކުރާނެއެވެ. އެފަދަ މީހަކީ މަންމައެއް ނޫނެވެ. ދަރިއެއްވެސް ނޫނެވެ.\nދަރިފުޅުގެ ފޮޓޯ މީސްމީޑިޔާއަށްލާ މަންމަ އިން ޑިޕްރެޝަނަށް ދޭ


Fahu vagutuhu Green Streets athun Da Grande ah point eh - vNews.mv\nކުލަބް ގްރީންސްޓްރީޓްސް ކޮޅަށް ގޯލުޖެހުމަށްފަހު ދަ ގްރާންޑޭގެ ކުޅުންތެރިން އުފާފާޅުކުރަނީ-- ފޮޓޯ: އެފްއޭއެމް\nއިސްމާޢީލް ޝާހު Male' | 16 October 2019, 20:21\nމެޗުގެ ދެވަނަ ހާފުގެ ފަހުކޮޅު ވައްދާލި ގޯލާއެކު 1-1 އިން އެއްވަރުކޮށް ދިރާގު ދިވެހި ޕްރިމިއަރ ލީގުގައި ކުލަބް ގްރީންސްޓްރީޓްސް އިން ޕޮއިންޓަކުން ފުއްދާލަން ޖެހިއްޖެ އެވެ.\nމި ނަތީޖާއާއެކު ތާވަލުގެ އެއްވަނައިގައި އޮތް މާޒިޔާ އާއި ދެމެދު އޮތް ޕޮއިންޓުގެ ފަރަގު ކުޑަކުރަން ކުލަބް ގްރީންސްޓްރީޓްސް އަށް ވަނީ އިތުރު ގޮންޖެހުންތަކަކާއި ކުރިމަތިލާން ޖެހިފައެވެ.\nމެޗުގައި ފުރަތަމަ ގޯލުޖަހާ ލީޑުނެގީ ކުލަބް ގްރީންސްޓްރީޓްސް އެވެ. އުމެއިރު ދިން ބޯޅައަކުން މި ގޯލު އަލީ އަޝްފާގު (ދަގަނޑޭ) މި ގޯލު ކާމިޔާބުކުރީ ކިޕަރު ފައިސަލް ކުރިޔަށް ޖެހުނު ވަގުތު އޭނާގެ ބޯމަތިން ފޮނުވާލައިގެންނެވެ. އެއަށްފަހު ވެސް ގްރީންސްޓްރީޓްސް އަށް ރަނގަޅު ފުރުސަތުތަކެއް ލިބި ބޭކާރުވެގެންދިޔަ އެވެ.\nދަ ގްރާންޑޭ ކޮޅަށް ގޯލުޖެހުމަށްފަހު ގްރީންސްޓްރީޓްސް އިން އުފާފާޅުކުރަނީ -- ފޮޓޯ: އެފްއޭއެމް\nމެޗުގެ ފުރަތަމަ ހާފު ނިމުނީ ގްރީންސްޓްރީޓްސް ލީޑުގައި އޮވެގެންނެވެ. ދެވަނަ ހާފުގައި ދަ ގްރާންޑޭއަށް ވަނީ ގިނަ ބަދަލުތަކެއް ގެނެސްފައެވެ. އެގޮތުން ދެވަނަ ހާފުގެ ވަރަށް ކުރީކޮޅު ދަ ގްރާންޑޭގެ ކީޕަރު ފައިސަލް އަށް އަނިޔާވުމާއި ގުޅިގެން އޭނާގެ ބަދަލުގައި ކުޅެން އަރާފައިވަނީ އިޔާން އަބްދުލް އަލީމްއެވެ. އޭނާގެ ފަރާތުން މި މެޗުގައި ރަނގަޅު ކުޅުމެއް ފެނިގެންދިޔައެވެ.\nދަ ގްރާންޑޭ އިން ރަނގަޅު ގިނަ ފުރުސަތުތަކެއް ލިބެމުން ދަނިކޮށް މެޗުގެ 76 ވަނަ މިނިޓްގައި ރެފްރީއަށް މުހާތަބުކުރި ގޮތުގެ ސަަަބަބުން އެ ޓީމުގެ ކެޕްޓަން މުހައްމަދު ރަޝީޑު (ހޮކޭ) އަށް ވަނީ ދެވަނަ ރީނދޫ ކާޑާއެކު ރަތް ކާޑު ދައްކާފައެވެ. އެއް ކުޅުންތެރިއަކު މަދުން ކުޅެން ޖެހުމާއެކު އެ ޓީމަށް ބަދަލުތަކެއް ގެނައެވެ. އެގޮތުން އަހުމަދު އިމާޒް (އާއްކޮ) ކުޅެން އެރިއެވެ.\nކުލަބް ގްރީންސްޓްރީޓްސްގެ އޭރިއާ ތެރެއިން އެ ޓީމުގެ މުހައްމަދު އާރިފް (ބަކާ) ކުރި ފައުލަކާއި ގުޅިގެން މެޗުގެ 85 ވަނަ މިނެޓުގައި ދަ ގްރާންޑޭއަށް ވަނީ ޕެނަލްޓީއެއް ލިބިފައެވެ. މި ޕެނަލްޓީ ދަ ގްރާންޑޭއަށް ކާމިޔާބުކޮށްދިނީ ދެވަނަ ހާފުގައި ކުޅެން އެރި އެ ޓީމުގެ ބިދޭސީ ކުޅުންތެރިޔާ އޮބައިދާ ކަދުމް އެވެ.\nމެޗަށް ފަހު ގްރީން ސްޓްރީޓްސްގެ ކޯޗު އަލީ ސުޒޭން ބުނީ ދަ ގްރާންޑޭ އިން އެއް ކުޅުންތެރިއަކު މަދުކޮށް ކުޅުނު ނަމަވެސް އޭގެ ފައިދާ ނުނެގުނު ކަމަށެވެ. އަދި އެއްވަނައިގައި މާޒިޔާ މިހާރު އޮތީ ބޮޑު ލީޑެއްގައި ކަމަށާއި އަނެއްކާވެސް މިއީ އުނދަގޫ ހާލަތެއް ކަމަށެވެ. އެހެންނަމަވެސް އަދިވެސް ކޮންމެވެސް ގޮތްތަކެއް ހެދިދާނެ ކަމަށް ސުޒެއިން ބުންޏެވެ.\nގްރާންޑޭގެ ކޯޗު އިސްމާއިލް މަހަފޫޒް (އިންމަ) ބުނީ ދެވަނަ ބުރުގެ ފުރަތަމަ މެޗުން ޕޮއިންޓަކާއެކު ފެށުމަކީ ޕޮޒިޓިވް ކަމެއް ކަމަށާއި ފަހުވަގުތު ހިތްވަރު އެލުވާނުލާ ކުޅުންތެރިން ކުރާ މަސައްކަތް ބަލައިގަންނަ ކަމަށެވެ. އަދި އެއީ ލިބޭ ބޮޑު ހިތްހަމަޖެހުމެއް ކަމަށްވެސް ފާހަގަކުރި އެވެ.\nމި ނަތީޖާއާއެކު ގްރީންސްޓްރީޓްސް ތާވަލުގެ ދެވަނައިގައި 17 ޕޮއިންޓާއެކުގައެވެ. އެއްވަނައިގައި މާޒިޔާ އޮތީ 23 ޕޮއިންޓާއެކުގައެވެ. ދަ ގްރާންޑޭ އޮތީ ތާވަލުގެ ހަތަރުވަނައިގައި 14 ޕޮއިންޓާއެކުގައެވެ.\nދިވެހި ޕްރިމިއަރ ލީގުގައި މިރޭ ކުޅޭ މެޗުގައި ބައްދަލުކުރާނީ މާޒިޔާ އާއި ކުލަބް އީގަލްސް އެވެ.\nކްލަބު ގްރީން ސްޓްރީޓްސް ދަ ގްރާންޑޭ ސްޕޯޓްސް ކްލަބު ދިވެހި ޕްރިމިއާ ލީގު ކުޅިވަރު


Hendhunu naasthaaah rangalhee koahcheh?\nހެނދުނު ނާސްތާއަށް ރަނގަޅީ ކޯއްޗެއް؟\nހެނދުނުގެ ނާސްތާއަކީ ވަރަށް ގިނަ ފަހަރަށް ދޫކޮށްލެވޭ އެއްޗެއްކެވެ. ގިނަ ފަހަރަށް ހެނދުނު ހޭލާ ގޮތަށް އަވަސް އަރުވާލައިގެން ސައިވެސް ނުބޮއި އެ ދާތަނަކަށް ނައްޓާލުން އޮންނަނީ އާދައަކަށް ވެފައެވެ. މުޅި ދުވަހަށް ބޭނުންވާ ހަކަތަ ހަށިގަނޑަށް ހޯދައިދީ ދުވަހަށް މީހާގައިގައި ވަރު ޖެއްސުމަށް ހެނދުނުގެ ނާސްތާ މުހިއްމު ވެއެވެ. ހެނދުނުގެ ނާސްތާގެ ސަބަބުން މީހާގެ މެޓަބޮލިޒަމް ކިކްސްޓާޓް ކޮށްދީ މުޅި ދުވަހަށް ކެލޮރީ ބާން ކޮށްދެ އެވެ. މި ސަބަބުތަކާއި ހުރެ ހެނދުނުގެ ނާސްތާއަކީ ދުވަހުގެ އެންމެ މުހިއްމު އެއް މީލެވެ.\nހެނދުނުގެ ނާސްތާއަކީ ދުޅަހެޔޮ ސިއްހަތާއިވެސް ގުޅިފައިވާ ކަމެކެވެ. ގިނަ ދިރާސާތަކުން ދައްކާގޮތުގައި ހެނދުނުގެ ނާސްތާގެ ސަބަބުން ހަނދާން ރަނގަޅުވެ ކޮންސެންޓްރޭޝަން އިތުރު ކޮށްދެ އެވެ. އަދި ހަށިގަނޑުގެ އެލްޑީއެލް ކޮލެސްޓްރޯލް ނުވަތަ ނުރަނގަޅު ކޮލެސްޓްރޯލް މަދުކޮށްދީ ހަކުރު ބައްޔާއި ހިތުގެ ބައްޔާއި އޮބީސިޓީ ފަދަ ކަންކަމުން ދުރު ކޮށްދެ އެވެ.\nދެން އޮތް ސުވާލަަކީ ހެނދުނުގެ ނާސްތާއަށް އެންމެ ރަނގަޅީ ކޯންޗެއް ހެއްޔެވެ؟\nއެވަކާޑޯ އަކީ ނިއުޓިރިއެންޓްސްގެ ގޮތުން ބަލާނަމާ ފަސް ތަރީގެ މޭވާއެކެވެ. ހަށިގަނޑަށް ބޭނުންވާ ވިއްސަކަށް ވިޓަމިން އަދި މިނަރަލް ކޮންމެ ސާވިންއަކުން ފޯރުކޮށް ދެއެވެ. މިގޮތުން ބަލާއިރު ހަށިގަނޑަށް ބޭނުންވާ ޕޮޓޭސިއަމް، ލިއުޓެން އަދި ފޯލޭޓް މީގައި ހިމެނެ އެވެ. ޕޮޓޭސިއަމް ގެ ސަބަބުން ބްލަޑް ޕްރެޝަރު ކޮންޓްރޯލް ކޮށް ދިނުމަށް އެހީތެރިވާއިރު ލިއުޓެން އަކީ ލޮލަށް ވަރަށް ރަނގަޅު އެއްޗެއްކެވެ. ފޯލޭޓަށް ބަލާއިރު މިއީ މާބަނޑުދުވަސްވަރަށް ވަރަށް ފައިދާހުރި އެއްޗެއްކެވެ، މީގެ އިތުރުން ހަށިގަނޑުގެ ސެލްތަށް ރިޕެއާ ކުރުމަށް އެހީތެރިވެދޭ އެއްޗެއްކެވެ.\nނާސްތާއަށް އެވަކާޑޯ ރަނގަޅީ މިއީ ހަކުރު މާ މަތި ނޫން އެއްޗަކަށްވެފައި ފައިބަރު ގިނަވުމުންނެވެ. މީގެ ސަބބުން ގިނަ އިރުވަންދެން ބަނޑު ފުރިފައި ހުރެއެވެ. އެވަކާޑޯ ބޭނުންކުރުމަށް ސްމޫތީގެ އިތުރުން ގުއަކޮމޯލީ ކަހަަލަ ޑިޕެއް ހަދައިގެން ބޭނުން ކުރެވި ދާނެ އެވެ.\nގްރީކް ޔޯގަޓާއި އެއްކޮށް ތާޒާ މޭވާ ހެނދުނުގެ ނާސްތާގައި ހިމަނައިލުމަކީ ބުއްދިވެރި ގޮތެކެވެ. އެހެން ޔޯގަޓްތަކާއި ގްރީކް ޔޯގަޓް ތަފާތުވަނީ މި ޔޯގަޓަކީ މާ ކްރީމީ އެއްޗެއް ކަމުންނެވެ.\nބެރީސް އާއި އެކި ކަހަލަ ތާޒާ މޭވާ ކޮށާލާފައި އެއްކޮށްލައިގެން ކާލެވިދާނެއެވެ. ފަސޭހައިން ތައްޔާރު ކޮށްލެވޭ މި މީލް ހެނދުނުގެ ނާސްތާގައި ހިމަނާލުމަށް ފަސޭހަ އެވެ. ގްރީކް ޔޯގަޓްގައި ޕްރޮޓީން މާއްދާ އިތުރުވުމުގެ ސަބަބުން މީހާގެ އެޕެޓައިޓް ނުވަތަ ކާ ހިތްވުމުން ދުރުކޮށްދެ އެވެ. އަދި ބައެއް ގްރީކް ޔޯގަޓްގައި ހަށިގަނޑަށް ފައިދާހުރި ޕްރޮބައޯޓިކްސް އޭގައި ހިމެނޭތީ ހަަޖަމު ކުުރުމުގެ ނިޒާމަށް ފަސޭހަ ވެއެވެ.\nހެނދުނު ހޭލައިގެން ސީރިއަލް ކާ މީހުންނަށް ހިޔާރު ކުރެވޭނެ އެންމެ ރަނގަޅު އެކައްޗަކީ އޯޓްސް އެވެ. އޯޓްސްއަކީ އޭގައި ހާއްސަ ފައިބަރެއް އެކުލެވިފައިވާ އެއްޗެއްކެވެ. ބީޓާ ގުލޫކަން ނަމަކަށް ކިޔާ މި ފައިބަރުގެ ސިއްހީ އެތައް ފައިދާތަކެއް ހިމެނިގެންވާއިރު އެންމެ މުހިއްމު އެއް ކަމަކީ މިއިން ހަށިގަނޑުގެ ކޮލެސްޓްރޯލް ދައްކޮށްދޭ ކަމެވެ.\nއޯޓްސްއިން ޕްރޮޓީން ކޮންޓެންޓް އިތުރު ކުރުމަށް އޯޓްސް ތައްޔާރު ކުރުމުގައި ކިރު ހިމަނާލެވިދާނެ އެވެ. ކިރާއި، މޭވާ އަދި އެކި ކަހަލަ ނަޓް ބަޓަރ އެއްކޮށް އަޅާ ރޭގަނޑު ތަައްޔާރުކޮށް ފްރިޖުގައި ބަހައްޓާފައި ހެނދުނުގެ ނާސްތާގެ ކަންތައް ފަސޭހައިން ނިންމާލެވިދާނެ އެވެ.\nއޯޓްސް އަކީ ކުޅިކޮށް ފަސޭހައިން ތައްޔާރު ކޮށްލެވިދާނެ އެއްޗެކެވެ. މިގޮތުން ރޯސްމެރީ އާއި މަޝްރޫމް އަދި މަސްދަޅާއި މިރުހާ އެކީގައި މީރުކޮށްލާ ކައްކާފައި ހުރި އޯޓްސްގެ ތެރެއަށް އަޅާ ސޫޕެއްގޮތުގައި ވެސް ބޭނުން ކުރެވިދާނެ އެވެ.\nހެނދުނުގެ ނާސްތާއަށް އެންމެ ފުރިހަމަ ކޮށްލެވޭނީ އޭގައި ސޭމަން ހިމަނާލައިގެންނެވެ. ސޭމަން އަކީ ވަރަށް ތަފާތު ހާއްސަ ރަހައެއް އޭގައި ހިމެނޭ މަހެކެވެ. ތަފާތު އެކި ގޮތްގޮތަށް ތައްޔާރު ކޮށްލެވޭ މި މަސް ބާޒަރުގައި އަގު ބޮޑުނަމަ ދަޅުގައި ބަންދުކޮޮށްފައި ހުންނަ މި މަސް ބޭނުން ކުރެވިދާނެ އެވެ. ސިއްހީ ފައިދާތަކަށް ބަލާއިރު ނިއުޓިރިއެންޓް ގޮތުން ތަފާތެއް ނޫނެވެ. އޮމެގާ3ފެޓީ އެސިޑް ގިނަ މި މަސް ހެނދުނުގެ ނާސްތާއަށް ބޭނުން ކުރުމަށް މަސްދަޅުގެ ބަދަލުގައި މި މަސް ބޭނުންކޮށްގެެން ސޭންޑްވިޗެއް ތައްޔާރު ކޮށްލެވިދާނެ އެވެެ. ނުވަތަ ބިސްގަނޑާއި އެކު ކާލާން ވެސް ހަމަ ބަރާބަރެވެ.\nސުޕަ މަސްހުނީގެ ރަހަ ބަލާބަލަ!\nޕީނަޓް ބަޓަރުތަ، އާމަންޑް ބަޓަރުތަ؟


Asset Recovery Commission Ge Dhuveli Feni Ladhu Ganey: Mickail - Vaguthu\nއެސެޓް ރިކަވަރީ ކޮމިޝަންގެ ދުވެލި ފެނި ލަދު ގަނޭ: މީކާއީލް\nރައީސް އިބްރާހީމް މުހައްމަދު ސޯލިހް އުފެއްދެވި އެސެޓް ރިކަވަރީ ކޮމިޝަންގެ މަސައްކަތުގެ ދުވެލި ފެނި ލަދު ގަންނަ ކަމަށް ރައްޔިތުންގެ މަޖިލީހުގެ ގަލޮޅު ދެކުނު ދާއިރާގެ މެންބަރު މީކާއީލް އަހުމަދު ނަސީމް މިއަދު ވިދާޅުވެއްޖެއެވެ.\nއެމްއެމްޕީއާރުސީގެ ބޮޑު ޚިޔާނާތުގެ ފައިސާ ލިބުނު މީހުންގެ ލިސްޓު ދިރާސާ ކުރި ކޮމިޓީން އެކުލަވާލާފައިވާ ރިޕޯޓަށް ބަހުސް ކުރައްވަމުން މީކާއީލް ވިދާޅުވީ، މަޖިލީހަށް ގެނެސް ލިސްޓު ދިރާސާކޮށް ލިސްޓު އާންމު ކުރަން ޖެހުނީ ވެސް ރިޔާސީ ކޮމިޝަނަށް އެކަށީގެންވާ މަސައްކަތްތެއް ކުރެވިފައި ނުވާތީ ކަމަށެވެ.\n"ލިސްޓު އާންމު ކުރުމަކީ މި ވައުދު، [ދައުލަތަށް ގެއްލުނު ފައިސާ އަނބުރާ ހޯދައިދިނުމުގެ ވައުދު]، ފުއްދުމަށް މަޖިލީހަށް ވާގިވެރި ވެވޭނެ އެންމެ ބޮޑު ގޮތް،" އެމްޑީޕީގެ މެންބަރު ވިދާޅުވިއެވެ.\nލިސްޓުގައި އޮތް ނަންތަކަކީ ބޭންކް ސްޓޭޓްމަންޓްތަކާއި ޓެކްސްޓް މެސެޖްތަކާއި ފޯން ކޯލުތައް ފަދަ ޑިޖިޓަލް ހެކިތަކެއްގެ މައްޗަށް ހިމެނި ނަންތަކެއް ކަމުގައި ވިޔަސް، ގިނަ މީހުންގެ ތަހުގީގުގެ މަރުހަލާ މައުލޫމާތު އެއްކުރަމުންދާ މަރުހަލާގައި އޮތުމުން ލަދު ގަތް ކަމަށް މީކާއީލް ވިދާޅުވިއެވެ.\n"ލިސްޓު ފެނިފައި އަޅުގަނޑު ވެސް ލަދު ގަތް ކަމެއް އޮތް. ލިސްޓުގެ 60 ޕަސެންޓް މީހުންނަކީ މައުލޫމާތު ސްޓޭޖްގައި އޮތް މީހުން ކަމަށް ބުނުމުން އަޅުގަނޑުމެން ހަމަ ލަދު ގަނޭ، މިއީ އަޅުގަނޑުމެން އެދޭ ސްޕީޑްއެއް ނޫން،" މީކާއީލް ވިދާޅުވިއެވެ.\nއެސެޓް ރިކަވަރީގެ ކޮމިޝަންގެ ތަހުގީގުގެ ދުވެލި ހުރި މިންވަރަށް ބަލާފައި އެ ދުވެލީގައި ކުރިއަށްދާ ނަމަ ރައީސް ސޯލިހްގެ ރިޔާސީ ދައުރުގެ ތެރޭގައި އެމްއެމްޕީއާރުސީގެ ބޮޑު ޚިޔާނާތުގެ މައްސަލައިގެ ތަހުގީގު ފުރިހަމަކޮށް ދައުލަތަށް ގެއްލުނު ފައިސާ އަނބުރާ ހޯދިދާނެ ކަމަށް ގަބޫލު ނުކުރެވޭ ކަމަށް މީކާއީލް ވިދާޅުވިއެވެ.\n"މިހާރު ހިނގަމުންދާ ސްޕީޑްގައި ހިނގަމުންދާ ނަމަ މައްސަލަ ތަހުގީގެއް ފުރިހަމަ ވާނެ ކަމަކަށް އަޅުގަނޑު ގަބޫލެއް ނުކުރަން، ކޮމިޝަންގެ މެންބަރުން ވެސް މުސާރަ ހަލާލު ކުރަން ބޭނުން ނަމަ މިއަށް ވުރެ ސްޕީޑް އަވަސް ކުރަން ޖެހޭ،" މީކާއީލް ވިދާޅުވިއެވެ.\nޚިޔާނާތުގެ ލިސްޓުގައި ނަން އޮތް މި ސަރުކާރުގެ މަގާމުތަކުގައި ތިބި މީހުން މަގާމުން ދުރު ކުރުމަށް މީކާއީލް ގޮވާލެއްވިއެވެ. ތަހުގީގު ނިމެންދެން މަޑުކުރާ ނަމަ، އެ ފަރާތްތަކަށް ތަހުގީގަށް ނުފޫޒު ފޯރުވުމުގެ ފުރުސަތު އޮންނާނެ ކަމަށް އޭނާ ވިދާޅުވިއެވެ.\nމަޖިލީހުން އާންމު ކުރި ލިސްޓުގައި 281 ނަމެއް އޮތް އިރު، އޭގެ ތެރެއިން ދައުލަތުގެ ވަޒީފާތަކުގައި ތިބި 119 މީހެއްގެ ނަން އޮތެވެ. އޭގެ ތެރޭގައި އައްޔަން ކޮށްފައިވާ މަގާމުތަކުގެ އިތުރުން އިންތިޚާބީ މަގާމުތައް ވެސް ހިމެނެއެވެ. މަޖިލީހުގެ ސަލާމަތީ ޚިދުމަތްތަކުގެ ކޮމިޓީ (241 ކޮމިޓީ) އާއި ޖުޑިޝަރީ ކޮމިޓީގެ ޖޮއިންޓް ކޮމިޓީން ވަނީ އައްޔަން ކޮށްފައިވާ މީހުން މަގާމުން ދުރުކުރުމަށް ހުށަހަޅާފައެވެ.\nމެއި 19, 2021 12:27\n" އެސެޓް ރިކަވަރީ ކޮމިޝަންގެ ދުވެލި ފެނި ލަދު ގަނޭ: މީކާއީލް " އަޅެ ކަލޭ ލަދު ނުގަނޭތަ މިސަރުކާރަށް ނިސްބައިވާ ޕާޓީ އެއްގަ ހުންނަ މެމްބަރަކަށް ވެފަ މިސަރުކާރު މި ދުވާ ފިނިހަކަ ދުވެއްޔާ މެދު؟\nމެއި 19, 2021 12:47\nކާ ކާ ކާ .....\nމެއި 19, 2021 12:50\nތިޔަޑުރާމާތައްނުކުޅެ މިގައުމު ކޮވިޑުގެބިރުވެރިކަމުންސަލާމަތްކުރަންވަކާލާތުކޮއްދީބަލަ ތިއުޅެނީވެސްބަދަލުނުހިފިގެން މުޅިގައުމުފަސާދަނުކުރެވިގެންދޯ...\nމެއި 19, 2021 13:52\nމަހަދާން އެބަހުރި ފިނިހަކު ދުވެއްޔޭ ކިޔައިގެން ޔާމީނައް މަލާމަތް ކުރަމުން މޑޕ ކެމްޕޭން ލަވަޔެއް ކިޔަމުން ކެމްޕޭނެއް ކުރިހަދާން. މި މީހުން ކީ ހުރިހާ އެއްޗެއް މިމީހުންގެ އަގަޔައް ފިސާރެ ރަގަޅައްވެސް ވަދެއްޖެ. ޓުއަރިޒްމް ބޮއިކޮޓް ކުރަން ފެއަރ ތަކައްގޮސް ލީފްލަަޓް ބަހާ ހެދި މީހުން ގެ ވެރިކަމައް އައުމާއެކު ޓުއަރިޒްމް އެއްކޮއް ހުއްޓުން. އގަވިހަ ދޫވިހަ ސމޕ ބަޔެއްމީ. މިހާރު އަމިއްލަ ވެރިކަމައް މިމީހުން ފާޑުކިޔަން ޖެހުނީ މިޔައް.\nމެއި 19, 2021 14:02\nމީކާއީލްއަކީ ލަދު ގަންނަން އިނގޭ މީހެއްތަ؟\nއަމިލަޔައް ގުއިރީފަ ސާފުކުރަން ނޭންގޭ ވާހަކަ ތިޔަ ބުނަނީ\nމެއި 19, 2021 15:29\nމިދެން ކާކުތަ، ކުޑަ ކުޑަ ފަތް ނުފަޅަ ކަހަބެއް. މީނަ ހޮވި ބަޔަކު އެއި ބުރާންތިން ތަކެއްތަ. މާލެ މީހުންނައް ހަމަ ސާބަސް.\nމެއި 19, 2021 15:51\nމީ މީ ކާއިލް އަ ކީ ކެނެރީގެ ނަޝީދު ފަޅީ މީހެެއް. މީ ކާއިލް ކަލޭ ލަދެއްނުގަނޭތަ ރާއްޖޭގަ މިހާރު މިއޮތް ވެރި ކަމުގެދުވެލި ފެނިފަޔާ އެޗްޕީއޭ ގެ ދުވެލި ފެނިފަ. އަހަރުމެން ލަދުން ބޯހަލާ ކު.\nބްރޯ އެއީ ރ ޔާމީނު ހެއްދެވި ކޮމިޝަނެއްވީމަތޯ؟


Trump Impeach kuraa2mahsala Committee in faas kohfi\nޓްރަމްޕް އިމްޕީޗްކުރާ ދެ މައްސަލަ ފާސްކޮށްފި\nޔޫކްރެއިންގެ ރައީސް ވޮލޮޑިމީރް ޒެލެންސްކީއަށް ފޯނު ކުރައްވައިގެން އެމެރިކާގެ ރައީސް ޑޮނަލްޑް ޓްރަމްޕު ސިޔާސީ ވާދަވެރިއާ ދެކޮޅަށް ނާޖާއިޒު ފައިދާ ނެންގެވި މައްސަލައިގައި، ޓްރަމްޕު މަގާމުން ދުރުކުރުމަށް އިދިކޮޅު ޑިމޮކްރޮޓްއިން ކުރަމުންދާ މަސައްކަތުގެ ތެރެއިން ހައުސް ޖުޑިޝަރީ ކޮމިޓީއަށް ހުށަހަޅާފައިވާ ދެ މައްސަލައެއް އެ ކޮމިޓީން ފާސްކޮށްފި އެވެ.\nހައުސް އޮފް ޖުޑިޝަރީއަކީ އިދިކޮޅު ޑިމޮކްރެޓިކުންގެ މެޖޯރިޓީ އޮންނަ ކޮމިޓީއެކެވެ. ކޮމިޓީގައި ތިއްބެވި ރިޕްބްލިކަން ބޭފުޅުން ވަނީ ވޯޓު ދިނުމަށް ދެކޮޅު ހަދާފަ އެވެ. ޓްރަމްޕް އިމްޕީޗްކުރުމުގެ މައްސަލަ ދެން ދާނީ ފުލް ހައުސްގެ ވޯޓަށެވެ. ޑިމޮކްރެޓިކުންގެ ކޮންޓްރޯލް އޮންނަ ހައުސް އޮފް ރެޕްރެޒެންޓެޓިވްސްގައި އެ ވޯޓު، ފެށޭ ހަފުތާގައި ނަގާނެ ކަމަށް ބެލެވެ އެވެ. އިމްޕީޗް ކުރާ ދެ މައްސަލަ ފާސްވީ ކޮމިޓީގެ 23-17 ވޯޓުންނެވެ.\nޓްރަމްޕު މަގާމުން ދުރުކުރުމުގައި އެންމެ އިސްކޮށް އުޅުއްވަނީ އިންޓެލިޖެންސް ކޮމިޓީގެ ޗެއާމަން އެޑަމް ޝިފް އެވެ. އެޑަމް ޝިފް މީގެ ކުރިން ވިދާޅުވެފައިވަނީ، ޓްރަމްޕު މަގާމުން ދުރުކުރެވޭ ވަރަށް ހެކި އެބަހުރި ކަމަށެވެ. އަދި އެހެކިތަކުގެ އިތުރުން އާ ހެކިތަކެއް ވެސް ލިބިފައިވުމުން ޖުޑިޝަރީ ކޮމިޓީއަށް އެ ހެކިތަށް ފޮނުވާފައިވާ ކަމަށެވެ. ޖުޑިޝަރީ ކޮމިޓީއަށް އިންޓެލިޖެންސް ކޮމިޓީން ހުށަހެޅީ ހެކިތަކާ ދެކޮޅަށް ވަކާލާތު ކުރަން ޓްރަމްޕާއި އޭނާގެ ގާނޫނީ ޓީމުން ވަނީ ދެކޮޅު ހަދާފަ އެވެ.\nއިދިކޮޅުން ޓްރަމްޕު މަގާމުން ދުރުކުރުމަށް ކުރާ މަސައްކަތަށް ޓްރަމްޕު ވަނީ ރައްދު ދެއްވާފަ އެވެ. އާންމު ޕޯޑިއަމްއެއްގައި ވާހަކަފުޅު ދައްކަވަމުން ޓްރަމްޕު ވިދާޅުވީ، މަގާމުން ދުރުކުރަން ޖެހޭ ވަރުގެ ކުށެއް ކުރައްވާފައި ނޯންނާނެ ކަމަށެވެ. އަދި މިއީ އަންނަ ރިޔާސީ އިންތިހާބުގައި އެމަނިކުފާނު ވާދަ ކުރެއްވުމުގެ ފުރުސަތު ގެއްލުވާލުމުގެ ގޮތުން ކުރަމުންދާ ކަމެއް ކަމަށެވެ.


Abbas, Putin phone in mashvaraa kurahvaifi\nރަޝިއާގެ ރައީސް ލަޑިމިއާ ޕޫޓިން އަދި ފަލަސްތީންގެ ރައީސް މަހްމޫދު އައްބާސް: މަޝްރަހުގެ މަސްލަހަތާ ބެހޭ ގޮތުން މަޝްވަރާ ކުރެއްވި\nފަލަސްތީންގެ ރައީސް މަހްމޫދު އައްބާސް، ރަޝިއާގެ ރައީސް ލަޑިމިއާ ޕޫޓިންއާ ފޯނުން މަޝްވަރާ ކުރައްވައިފި އެވެ. ދެލީޑަރުންގެ މައިގަނޑު މައުލޫ އަކީ ސަރަހައްދީ މަސްހަލަތު ކަމަށް ފަލަސްތީން ސަރުކާރުގެ ނޫސް އޭޖެންސީން ވަނީ ބުނެފަ އެވެ.\nދެރައީސުންގެ މަޝްވަރާތަކުގައި ފަލަސްތީންގެ މަސްލަހަތަށް އަލިއަޅުއްވާލެއްވި އެވެ މެދުއިރުމަތީގައި ސުލްހަ ދެމެހެއްޓުމަށް ދެދައުލަތް މުހިންމު ކަމަށް ވެސް ޕޫޓިން ވިދާޅުވި އެވެ.\nރަޝިއާ އާއި ފަލަސްތީން އަކީ ގާތް އެކުވެރިން ކަމަށް ޕޫޓިން ވިދާޅުވި އެވެ. އޭނާ އަދި ވިދާޅުވީ ބައިނަލްއަގްވާމީ ގާނޫނަކުން މަނާނުކުރާ ކޮންމެ ކަމެއްގައި ފަލަސްތީނަށް އެއްބާރުލުން ދެއްވާނެ ކަމަށެވެ.\nމެދުއިރުމައްޗަށް ސުލްހަ ގެނައުމަށް މަޝްވަރާ ބައްދަލުވުންތައް ބޭއްވޭ ކަމަށް އައްބާސް، ޕޫޓިންއަށް ދެންނެވި އެވެ. ބައިނަލްއަގްވާމީ ގުނަވަންގައް މެދުވެރިކޮށް މަޝްވަރާ ކުރި ނަމަވެސް އެދެވޭ ހައްލެއް އަދި ވެސް ލޮލުކޮޅަށް ނުފެންނަ ކަމަށް ވެސް ވިދާޅުވި އެވެ.\nއައްބާސް ވިދާޅުވި ގޮތުން ސުލްހައަށް އެދި މަޝްވަރާއަށް ގޮވާލެވޭ އިރުވެސް ފަލަސްތީންގެ ބިންތަކުގައި ޔަހޫދީންނަަށް ގެދޮރުއެޅުން އިޒްރޭލުން ނުހުއްޓާ ކަމަށާއި އެއަށް ވުރެ ބޮޑު ހިތާމަމެއް ނެތް ކަމަށް ވެސް ވިދާޅުވި އެވެ.\nއައްބާސް އަދި ވިދާޅުވީ ހުރިހާ ވެސް މައްސަލަ އަކީ ފަލަސްތީންގެ ބިންތައް އިޒްރޭލުން ހިސޯރުކުރުން ކަމަށާއި ލޭއޮހޮރުވުން ފެށޭ ކޮންމެ ވަގުތެއްގައި ވެސް އަސްލަކަށް ވަނީ އެކަން ކަމަށެވެ.\nފަލަސްތީނާ އިޒްރޭލާ ދެމެދު ހަމަނުޖެހުމެއް ނުހިންގައި ފަރުޖެއްސޭތޯ މަސައްކަތް ކުރައްވާ ކަމަށް އައްބާސް ވިދާޅުވި އެވެ. އެހެން ނަމަވެސް. އެކްޓިވިސްޓުންގެ މެދުގައި ނުތަނަވަސްކަން އުފެދި ކެކިގަންނަ ފަހަރު އަންނަނީ ކަމަށް ވެސް ވިދާޅުވި އެވެ. އަދި އެހީ ފަލަސްތީންގެ އެއްވެސް އިދާރާއަކުން ސްޕޮންސަރު ކޮށްގެން ކުރާ ކަމެއް ނޫން ކަމަށް ވެސް ވިދާޅުވި އެވެ.\nފަލަސްތީން އިޒްރޭލް ރަޝިޔާ + ޕުޓިން މެދު އިރުމަތި މަހްމޫދޫ އައްބާސް


(6 މެއި 2021 އާ ގުޅޭ)\nދޮރު ކައިރީ ހަރުކޮށްފައިވާ ބެލް އަޅާލީ ޖެހިލުންވެ ހުރެއެވެ. އަރީންގެ ހުންނަ ރުންކުރު ގޮތް ނޯޔާއަށް ރަނގަޅަށް އެނގޭތީ އެވެ. މިފަދަ ވަގުތެއްގައި ނޯޔާއާ ބައްދަލު ކުރަން އޭނާގެ ނަފްސުގެ ފަޚުރު ތަނެއް ނުދޭނެއެވެ. އަރީނަކީ ގޮތް ދޫކުރަން ބޭނުންވާނޭ އަންހެނެއްނޫންކަން އަސްލަންގެ ވާހަކަތަކުން ވެސް ނޯޔާއަށް ނަގައިގަންނަން ދައްޗެއް ނުވިއެވެ. ދެވަނަ ފަހަރަށް ރަނގަބީލު އަޅާލަން ނޯޔާއަކަށް ނުކެރުނެވެ. އެހާ ފަތިހާ އަރީން ނިދާފައި އޮތުމަކީ ވެސް ވެދާނޭ ކަމެއްކަން ހިތަށް އެރިއެވެ. ހަމައެއާއެކު އެ ހިތުގެ ނިންމުމާމެދު ޟަމީރު ސުވާލު ކުރިއެވެ. އަރީނަށް މެދުވެރިވެފައި ވާ ހާލަތު އޭނާ ނިދާ އަރާމު ކުރަން ފުރުސަތު ދީފާނޭ ހެއްޔެވެ. ހާސް ކަމާއި ހިތްދަތިކަމުގައި ލޮލުފިޔަ ޖަހާނުލައި އޭނާ އިނުމަކީ ވެސް ވެދާނޭ ގޮތެކެވެ. މަޑުމަޑުން އަތް ހިއްލާލާއި ރަނގަބީލުގެ ސުވިޗުގައި ޖެހޭ ނުޖެހޭ ހިސާބު ކައިރިކޮށްލަމުން ނޯޔާ މަޑުކޮށްލި އެވެ. އަދިވެސް އޭނާ ވިސްނަނީ އެވެ. ދޮރުހުޅުވީ އެވަގުތެވެ.\nކުޑަކޮށް ހުޅުވާލައި ދޮރުފަތުގައި ހިފަހައްޓާލައިގެން އަރީން ހުއްޓެވެ. ނޯޔާ ފެނުމުން ހައިރާންކަން ލިބުނެވެ. ނަމަވެސް ދާދި ކުޑަ ހިނދުކޮޅެއްގެ ތެރޭ އެ އަސަރުތައް ފިލުވާލި އެވެ. ދެބުމަ ކައިރިވެލައި ނިތަށް ރޫގިނަވެލިއިރު އެ މޫނުގައިވީ ފޫހި ކަމެވެ. ދަނޑިވަޅުބަލައި ނޯޔާ އެއައީ އޭނާއާ ދިމާ ކުރާށޭ އަރީންގެ ހިތަށް އެރިއެވެ.\n"އަރީންގެ ހާލު ބަލާލަން އައީ..." ޖެހިލުންވެފައި ހުރެ ވެސް ނޯޔާ ވާހަކަ ދެއްކި އެވެ.\nއެތެރެއަށް ވަންނަން އަރީން ދަޢުވަތު ދޭތޯ ނޯޔާ މަޑުކުރި އެވެ. ނަމަވެސް އަރީން އަނގަޔަކުން ނުބުންޏެވެ. ނޯޔާއާ ދިމާއަށް ބަލަން ހުރީއެވެ. ނޯޔާ ހިނިތުންވުމެއް ބަދަލު ކޮށްލި އެވެ. ސައިބޯން އަންނަން އޭނާ ދަޢުވަތު ދިނެވެ. އަރީންގެ މޫނުގައިވި ފޫހިކަން އޭގެ އިންތިހާ ޚިޔާރު ކުރި ފަދައެވެ. އޭނާ އެތެރެއަށް ޖެހިލުމާއެކު ދޮރުލެއްޕީ އެވެ. އެ ދޮރު ހުޅުވާތޯ އިރުކޮޅަކު ނޯޔާ މަޑުކޮށްލި އެވެ. ނުހުޅުވާނޭކަން ޔަގީން ކުރެވުމުން ނޯޔާ އެނބުރި އައިސް ލިފްޓަށް އެރި އެވެ. އަސްލަން ގާތު ބުނެފައި އައިހެން ސަބީނާގެ ބަޔަށް އޭނާ ވަނުމަށް ގަސްދުކުރިއެވެ.\n"ނޯޔާ..." ދޮރުހުޅުވި ރިދާނަށް ލިބުނީ ހައިރާން ކަމެވެ. ނޯޔާ ވަނުމަށް ތަންދައްކަމުން އޭނާގެ ހާލު ރިދާން އޮޅުންފިލުވި އެވެ.\n"އަލްހަމްދުލިﷲ، މިހާރު ރަނގަޅު... ކޮބާ މަންމަ؟" ނޯޔާގެ ނަޒަރު ހޯދާލީ ގޭތެރެއެވެ.\n"ކޮޓަރީގަ... ހިޔެއް ނުވޭ ނުކުންނާނެހެން." ރިދާންގެ އަޑުގައިވީ މާޔޫސް ކަމެވެ.\nނޯޔާ އައިސް ސަބީނާގެ ކޮޓަރީގެ ދޮރުގައި ޓަކި ދިނެވެ. ދޮރުފަތާއި މޫނު ކައިރިކޮށްލާ ސަބީނާއަށް ގޮވާލި އެވެ. ނޯޔާކަން އައިސް ހުރީ ބުނެލިއެވެ. ވަދެލަންތޯ އަހާލާފައި ނޯޔާ މަޑުކޮށްލި އެވެ. ދެން ތަޅުގައި ހިފައި އަނބުރާލުމާއެކު ދޮރު ހުޅުވާލީ ލަސްލަހުންނެވެ. މުސައްލަ މަތީ ސަބީނާ އިންތަން ފެނުނެވެ. ނޯޔާ އެތެރެއަށް ވަދެގެން އައިސް ސަބީނާގެ އެއްފަރާތުން ކައިރީގައި އިށީނެވެ. ސަބީނާގެ ކޮނޑުގައި ހިފަހައްޓާލި އެވެ. ދެން މަޑުމަޑުން އެ މަންމަގެ ބުރަކަށީގައި ފިރުމާލިއެވެ.\n"މަންމާ!... ހުރިހާ ކުދީން ތިބީ މަންމަގެ ހާލާމެދު ކަންބޮޑުވެފައި، އަބަދު ރޮއެ ހިތާމަކުރާނަމަ މަންމަ ބަލިވެދާނެ، ﷲ އަށް ވަކީލު ކުރުން ނޫން ގޮތެއް އަހަރެމެންނަކަށް ނެތް." ނޯޔާ ގޮވާލައި ވާހަކަ ދައްކަން ފެށީ ސަބީނާ ރޮނީކަން އެނގިގެންނެވެ. އަސްލަން ކަންބޮޑުވެފައި ހުރީ ކީއްވެކަން މިހާރު ނޯޔާއަށް ވެސް ފަހުމްވެއްޖެ އެވެ. ސަބީނާއަށް އެވަނީ ވަރަށް ބޮޑު އަސަރެއް ކޮށްފަ އެވެ.\n"ﷲގެ ރުހުން ނުލިބިދާނޭތީ މަންމަ ބިރުގަންނަނީ، މަންމަ އެދޭނެތަ؟... ނަރަކައިގެ އަލިފާނުގައި މަންމަގެ އެއްވެސް ދަރިއަކު ވާން، މަންމަގެ ހިތަށް ކެތްވާނެތަ؟... ދަރިފުޅު ކަހަލަ އުޅުންހުރި، ދީނަށް ލޯބިކުރާ ކުއްޖަކަށް އަރީންވާނެނަމައޭ ހިތުގަ އޮތީ، އެކަމަކު މިއަދު ކުރިމަތިލާން މިޖެހުނީ ކޮންފަދަ ވިޔާނުދާ ލަދަކާ... އަހަރެން މީ އޭނާ ބަނޑުއަޅައި ވިހޭ މައިމީހާ، އެއްވެސް ކަމެއް އުނި ނުވާނޭހެން ބަލާ ބޮޑުކުރި މީހާ، ހެވާއި ނުބައި ބުނެދިން މައިމީހާ، އެއްވެސް ކުއްޖަކަށް ނުކެރޭނެ ބުނާކަށް، އަހަރެންނަކީ ވިޔާނުދާ މަންމައެކޭ، ފިރިއަކާ ނުލާ މިހާ ދުވަހު އެކަނިމާއެކަނި މިއުޅުނީ، ނަމާދަށް އަރަމުން އެމީހުންނަށް ވެސް ނަމާދު ކުރަން ހަނދާން ކޮށްދޭން، ޤުރުއާން ކިޔަވަން ދަސްކޮށް ދިނިން، ރަނގަޅު ސްކޫލުތަކުން ކިޔަވައިދީ، އެކުއްޖަކު ކުރިއަށްދާން ބޭނުންވީ ކަމަކުން ކުރިޔަށްދާން ފުރުސަދު ދިނިން..." ކަރުނުން ތެމިފައިވި ސަބީނާގެ ކޯތާފަތް ނޯޔާ ދެއަތުން ފުހެލިދިނެވެ.\n"ދަރީންނަށް ޓަކައި މަންމަ ވީ ގުރުބާނީގެ އަގު ދުވަހު ވެސް އަދާ ނުކުރެވޭނެ، އަޅުތަކުން ސިއްރާއި ފާޅުގައްޔާއި، ކުރާ ހުރިހާ ޢަމަލެއް ﷲ ބައްލަވާ ވޮޑިގެން، މަންމަ ކިޔާ ނުދިނަސް، މަންމަގެ ދަރީންނަށް ޓަކައި އުފުލި ބުރައާއި އެކުދީން ރަނގަޅު ދަރީންނަށް ހެދުމަށް ޓަކައި ކުރި މަސައްކަތް ﷲ މޮޅަށް ދެނެވޮޑިގެންވޭ، ދެން ހުއްޓާލާ... އަވަހަށް ތެދުވޭ މަންމާ، މިއަދު އެންމެން ސައިބޯނީ އެކުގައި." ސަބީނާ އެކަނިވާން ދޫކޮށްލުމަށް ނޯޔާގެ ހިތެއް އެއްބަހެއްނުވިއެވެ.\nނޯޔާގެ މޫނުގައި ސަބީނާއަށް ފިރުމާލެވުނީ ބޭއިޚްތިޔާރުގަ އެވެ. ހިތުގައި ބަޔާންކުރަން ދަތި ޝޫޢޫރެއްގެ ބާނި ދަތުރުކޮށްލިއެވެ. ރޫމާ ފަދަ މަންމައަކަށް އޭނާ ނުވިއޭ ހިތަށް އެރީއެވެ. ރޫމާގެ ދެ އަންހެން ދަރީން ތިބިއިރު އޭނާ އެކުދީން ތަރުބިއްޔަތުކޮށްފައިވާލެއް ފުރިހަމަކަން ސަބީނާ ދުށްޓެވެ. އޭނާ ކިތަންމެ ފަހަރަކު އެކުދީންނަށް ތާރީފުކުރި އެވެ. އޭނާއަށް އެފަދަ ނަސީބެއް ދެއްވާތޯ ދުޢާ ކުރެވުނެވެ.\n"އެ ނަސީބު ނުލިބޭތަ؟ މިއަދު ގާތުގައި ހުރި އަންހެން ދަރިފުޅުގެ އޯގާތެރިކަން ނުފެނޭތަ؟ އެއީ ރޫމާގެ ލޮލުގެ ފިނިކަން... މިއަދު އޭނާ މަންމާއޭ ކިޔާ ޚިދުމަތުގައި އެއުޅެނީ ރޫމާގެ ގާތަކުނޫން، ﷲ ވަނީ ރޫމާގެ ލޮލުގެ ފިނިކަން އަހަރެންނަށް ދެއްވާފައި، ކުރި ދުޢާ އިޖާބަ ކުރެއްވި، މިހާރު އެއީ އަހަރެންގެ ވެސް އަންހެން ދަރިއެއް."\nއަމިއްލަ އެދުން ބޮޑުވެ، ﷲ ދެއްވި ނިޢުމަތްތަކަށް ޝުކުރުވެރިވާން ހަނދާންނެތުމުގެ ކުރީން ސަބީނާގެ ޟަމީރު އޭނާގެ ހިތަށް ސާބިތުކަން ދިނެވެ. ބުއްދި އިސްކުރި އެވެ. އަނެކާއަށް ލިބިފައިވާ ނިޢުމަތްތަކާމެދު އެ ހިތުގައި ހަސަދައިގެ ޒައްރެއްގެ މިންވަރު ވެސް އޮތުމަކީ އޭނާ އެދޭކަމެއް ނޫނެވެ. ޚާއްޞަކޮށް ރޫމާގެ އުފާވެރިކަން މިއަދު އޭނާއަށް ﷲ މިންވަރު ކުރެއްވި ފަދަ ގޮތަކަށް ނެތިގެން ދިއުމަށް ދުވަހަކުވެސް ނޭދޭނެއެވެ. ވަގުތުން ﷲގެ ހަޟްރަތުން ފާފަ ފުއްސެވުމަށް ސަބީނާ އެދެންފެށިއެވެ. ޒިކުރުތަކުން އެ ދޫ ހަރަކާތްތެރި ކުރުވިއެވެ.\nއޮފީހުގައި ހުރެފައި އަސްލަން ނުކުތީ ރިދާން ގުޅީމަ އެވެ. ކޯޓަށް ދާން އަރީން ގެއިން ނުކުމެ ޓެކްސީއަށް އަރައިފިކަމުގެ ޚަބަރު ރިދާން ދިނެވެ. ޢާއިލާއާ ބެހޭ ކޯޓުގެ ކައިރިއަށް އަސްލަން ސައިކަލުގައި އައީ ބާރަށް ދުއްވާފަ އެވެ. އެ އިމާރާތަށް ވަދެނުކުމެވާ މީހުން ފެންނާނެ ގޮތަށް ދުރުގައި އޭނާ ސައިކަލު ޕާކުކުރި އެވެ. އަރީން ފެނޭތޯ ސަމާލުވެ އިންދާ މަޑުކުރި ޓެކްސީއަކުން އޭނާ ފޭބިތަން އަސްލަންއަށް ފެނިއްޖެ އެވެ. ސައިކަލު މަތިން ފައިބަން އުޅެފައި ވެސް އޭނާ ގަސްދުކުރީ ދުރުގައި މަޑުކުރާށެވެ. އަރީން އެނބުރި ގެއާ ހަމައަށް ދަންދެން ހާލު ބަލާނީ ދުރުން ކަމުގައި އަސްލަން ނިންމި އެވެ.\nކޯޓުގެ ތެރޭގައި ހިނގި އެއްވެސް ކަމެއް އަސްލަން ނުދެނަ ހުއްޓެވެ. އަރީން ނުކުތީ ގަޑިއެއްހާއިރު ފަހުންނެވެ. އޭނާ ނުކުމެ ފާރުކައިރީ މަޑުކޮށްލައިގެން ހުރީއެވެ. ދޭތެރެއަކުން މީހުން ނުކުމެ ހަދާ ދޮރާ ދިމާއަށް އަރީން ބަލާލަ އެވެ. އަސްލަންއަށް ފާހަގަ ކުރެވުނީ އަރީން ހުރިލެއް ސާދާ ކަމެވެ. މިނޫނީ އެފަދަ އާދައިގެ ގޮތެއް ކޮއްކޮގެ ފުށުން ފެނިފައެއް ނުވެއެވެ. ކަޅުކުލައިގެ އަތްދިގު ގަޔަށް ދޫ ދިގު ހެދުމުގެ އުނަގަނޑާ ހަމައިން ދެ އަރިމަތި ފަޅާލާފައި ވެއެވެ. ލާފައި ހުރި ޖިންސު ފެންނަނީ އަރީން ފިޔަވަޅެއް އަޅާލުމާއެކު ހެދުމުގެ އަރިމަތިން ފޭވުމުންނެވެ. އަވިއައިނު އަޅައިގެން ހުރީ މޫނުގެ ބޮޑުބައެއް ފޮރުވަން ބޭނުންވެފައި ހުރި ފަދައިންކަން ކަހަލައެވެ. އަރީންގެ ހަރަކާތްތަކަށް ގެއްލިފައި އަސްލަން އިންދާ ފަވާދު ނުކުތްތަން ފެނުނެވެ.\nމަގު ހުރަސްކޮށްލުމަށް އެއްފަރާތަކަށް ޖެހިލި ފަވާދުގެ ލޮލުގައި އަރީން އަޅައިގަތެވެ. އަރީން ހުރީ ސީދާ ފަވާދަށް ބަލަހައްޓައިގެންނެވެ.\n"އެކަނިތަ އައީ؟" ވާހަކަ ނުދައްކަން ހުރެފައި ވެސް އަރީންއާއެކު ގާތް މީހަކު ނެތުމުން ސުވާލު ކޮށްލި އެވެ.\n"ކުދީން ކިހިނެއް؟" އަރީނަށް ވާހަކަދައްކަން އުނދަގޫވި އެވެ.\n"ރަނގަޅު." ފަވާދު ނަޒަރު ވަކިކޮށްލުމާއެކު ބުނެލިއެވެ.\nއިތުރު ވާހަކައެއް އަރީނަށް ނުދެއްކުނެވެ. އަވިއައިނުގެ ދަށުން ކޯތާފަތުން ކަރުނައިގެ ރޮނގު ތިރިއަށް ދެމިގަތެވެ. އަވަސް އަވަހަށް ކޯތާފަތް ފުހެލަމުން އަރީން އެނބުރިލީ ފަވާދަށް ފުރަގަސް ދެމުންނެވެ. ފުން ނޭވާއެއް ލާފައި އޭނާ އަލުން ފަވާދާ ކުރިމަތިލާން އެނބުރިލި އެވެ. ނަމަވެސް އޭރު މަގު ހުރަސްކޮށް ފަވާދު ދަނީ އެވެ. އަނގަމަތީ ކަނާއަތްތިލަ އަރީނަށް އަޅާލެވުނީ ގިސްލެވެން އުޅުމުންނެވެ. ފަރުވާތެރި ކަމާއެކު ފަވާދުގެ މޫނަށް ބަލާލާނެ ފުރުސަތު ވެސް އޭނާ ނުދިނީމަ އެވެ. ދެން ދުވަހަކު ވެސް އެ ދެ މީހުން ބައްދަލު ނުވާނޭ ހީވުމުންނެވެ.\n"އަރާ..." ސައިކަލުގައި އަސްލަން އައިސް މަޑުކޮށްލީ އަރީންގެ ކުރިމައްޗަށެވެ. ދެފަރާތަށް އަރީން ބޯހޫރުވާލި އެވެ. ވާހަކަދައްކަން އުޅެފިނަމަ އޭނާއަށް މާބޮޑަށް ރޮވޭނެކަން އެނގޭތީ އެވެ.\n"އަރީން... އަރާ ސައިކަލަށް." ހަރުކަށި އަޑަކުން އަސްލަން ބުނެލި އެވެ. ބޭބެގެ އެ އަމުރަށް ނުކިޔަމަންތެރިކަން ދައްކާނޭ ބާރެއް އަރީންގެ ނެތެވެ. އަސްލަންގެ ފަހަތަށް ސައިކަލަށް އޭނާ އެރި އެވެ.\nގޭދޮށަށް އާދެވުނުއިރު ދޮރޯށި ކައިރިއަށް ރިދާން ނުކުމެ ހުއްޓެވެ. ސައިކަލު މަތީ އިނދެފައި އަސްލަން ބޯޖަހާލުމުން ރިދާން ވެސް ޖަވާބު ދިނީ ހަމަ އެފަދައިންނެވެ. އެދެމެދުގައި މާކުރިން ކަމަކަށް އެއްބަސްވެވިފައިވާ ކަހަލައެވެ. އަރީންއާއެކު ރިދާން ގޭތެރެއަށް ވަނުމުން އަސްލަން އެނބުރި އޮފީހަށް ދާން މިސްރާބު ޖެހިއެވެ.\n"ދޮންތާ..." އަރީންގެ ކޮނޑުގައި ހިފައި ގާތްކޮށްލަމުން ރިދާން ގޮވާލި އެވެ. ދެ ޒުވާނުން ތިބީ ލިފްޓުގެ ތެރޭގައެވެ. އަރީނަށް އެއްވެސް އިޚްތިޔާރަކާއި ނުލާ ރިދާންގެ ގައިގާ ލައްވެލި އެވެ. އޭނާ ކުރަމުން އައި ހިތްވަރު ނެތުނު ކަހަލަ އެވެ. ދެތުންފަތް ފޫ އަޅުވާލައި ރުއިމުގެ އަޑު ބޭރުވިއެވެ. މަޑުމަޑުން އަވިއައިނު ނެގުމާއެކު ވައަތްތިލަ ލޯމަތީ އަޅާލި އެވެ.\n"ކޯޓުގައި ކިހިނެއްވީ؟" ރިދާނަށް އަހާލެވުނެވެ.\nއަނގައިން ބުނުމެއްނެތި ލިފްޓު ހުޅުވުމުން އަރީން ކުރިއަށް ހިނގައިގަތެވެ. ރިދާނަށްވުރެ ކުރީން އޭނާ އައިސް އެޕާޓްމެންޓަށް ވަދެ ދޮރު ލައްޕައިފި އެވެ. ދޮރުކައިރީ މަޑުކޮށްލުމާއެކު އަރީނަށް ދެތިން ފަހަރު ރިދާނު ގޮވާލި އެވެ. އޭނާ އެނބުރި ދިޔައީ އަސްލަންއަށް ގުޅާ އަރީން ކަންތައް ކުރި ގޮތުގެ ޚަބަރު ދީފައެވެ.\nދެފައި ކުރުކޮށްލައިގެން ސޯފާގައި އަރީން އިނެވެ. ކޯޓުގައި ކަންތައް ހިނގައިދިޔަ ގޮތް އަރީންގެ ސިކުނޑީގައި ވިއެވެ. ގާޒީގެ ކުރިމަތީ ވާހަކަދެއްކިއިރު އެއްވެސް އަސަރެއް ފަވާދުގެ މޫނުން ފާޅުނުވީތީ އަރީން ހައިރާންވިއެވެ. ދެރަނުވިޔަސް ޔަގީނުން ރުޅި އަންނާނޭ އަރީނު ހުރީ ހީކޮށްގެންނެވެ. އޭނާ އެތަނުގައި ތިބި އެންމެންގެ ކުރިމަތީ އަރީން ބަލިވެއިނީ އޭނާގެ ދަރިއަކަށްނޫންކަން ބުނެ ހުވާ ކުރި އެވެ. ކައިވެނީގެ އަސްލު އެހިސާބުން ރަނގަޅު ނުވާނޭތީވެ ގާޒީ އެ ދެމީހުން ވަރި ކޮށްދިނެވެ. ނަމަވެސް އެހިސާބުން ނިމޭކަށް ނެތެވެ. ފުލުހުންނަށް އެންގޭނެކަމާއި އެކަން ބެލޭނެކަން އަރީނަށް އެންގުނެވެ. އަރީން އިނީ ބަލިވެކަމާއި ބަނޑުގައި އޮތީ ފަވާދުގެ ދަރިއެއް ނޫން ކަމަށް އެއްބަސްވާއިރު އޭނާގެ މައްޗަށް ޒިނޭގެ ހުކުމް އަންނާނޭކަން ޔަގީނެވެ. އަދި ވިހާ ގަދަވުމާއެކު އޭނާގެ މައްޗަށް އެ ހުކުމް ތަންފީޒު ކުރެވޭނެއެވެ. މިހުރިހާ ކަމަކަށް އޭނާއަށް ކެތްކުރެވިދާނެބާ އެވެ. ދެމަފިރިންގެ ތެރެއިން ގޯސް ހެދީ މަންމަކަން ދަރީންނަށް އެނގުމުން ދެންވާނީ ކިހިނެއްބާއެވެ. އަރީނަށް މޫނުގައި ދެއަތް އަޅައި ނޫނޭކޭ ބުނެވުނީ ބާރު ހަޅޭކަކާއެކު އެވެ. މިހާ ދަށު ދަރަޖައަކަށް އޭނާ ދުވަހަކުވެސް ނުވެއްޓެއެވެ. އޭނާ މީހުންގެ ތެރޭގައިވީ ފަޚުރުވެރި ކަމާއެކު އެވެ. އޭނާއަކީ ރީތި އަންހެނެކެވެ. ދެ ދަރީން ލިބުނުއިރު ވެސް އެ ރީތިކަމަށް ބަދަލެއް ނާދެއެވެ. އޭނާ އުފާ ކޮށްދިނުމާއި ބޭނުންވި ކޮންމެ އެއްޗެއް ހޯދާ ދިނުމުގައި ފަވާދު ދުވަހަކު ވެސް ޝަކުވާއެއް ނުކުރެއެވެ. ނުވާނެއެކޭ ނުބުނެއެވެ. ޚަރަދު ބޮޑުވެގެން ނޫޅެއެވެ. އެދުނު ހުރިހާކަމެއް ފުރިހަމަކޮށްދިނެވެ. ދިރިއުޅުން އެއަށްވުރެ ފުރިހަމަވާނެ ހެއްޔެވެ.\n"މިދުހަތާ ދިމާނުވިނަމަ، ކީއްވެތަ މިހެންވީ؟ އަހަރެންނަށް މިހެންވީ ކީއްވެ؟ ބަނޑުބޮޑު ނުވިނަމަ... އޭރުން ވެސް ފަވާދުގެ ގާތުން މަޢާފަށް އެދެވޭނެ، އޭނާ އަހަންނަށް މަޢާފު ކުރީސް، ވަރިނުވެ ތިބެވުނީސް، އަހަރެން އެކަންޏެއް ނުވާނެ... އަހަރެން ދެން ދުވަހަކު ވެސް އެފަދަ ކަމެއް ނުކުރާނަންކަން ފަވާދު ކައިރީ ހުވާ ކުރެވޭނެ، އިތުބާރު ގެއްލުނަސް، އެ އިތުބާރު ހޯދުމަށް ކުރަން ޖެހުނު ކޮންމެ ކަމެއް ކުރާނޭ ފުރުސަތު ލިބުނީސް..." އަރީން ބާރަށް ރޮމުން ވާހަކަ ދެއްކި އެވެ.\nއެއް ހަފްތާ ފަހެވެ. އަރީނާމެދު ކަންތައް ކުރާނޭ ގޮތެއް ޢާއިލާގެ އެކަކަށް ވެސް ނޭނގުނެވެ. ހުރަހަކަށްވަނީ އަރީންގެ ހިމޭން ކަމެވެ. އޭނާ ހިތާމަކޮށް ދެރަވެގެން އުޅޭކަން އެނގުނަސް ޢާއިލާގެ މީހަކާ ޚިއްސާއެއް ނުކުރި އެވެ. ސަބީނާ ކޮންމެ އިރަކު އަރީންގެ ބަޔަށް ކާއެއްޗެހި ހިފައިގެން އާދެއެވެ. ކައިރީގަ އިނދެ ރޮއެ އާދޭސްކޮށް ﷲ އަށް ޓަކައި ބުނެ ކިޔައިގެން ކިރިޔާ ހައިހޫނުކަން ފިލާނޭ ވަރަށް ނޫނީ އަރީން ނުކައެވެ.\nނޯޔާގެ ދިރިއުޅުން ބަދަލުވާން އެދެވުނަސް ގޭތެރޭގެ ހާލަތު އެކަމަށް ފުރުސަތެއް ނުދިނެވެ. އަސްލަން އަބަދުމެ ހުންނަނީ ފިކުރު ބޮޑުވެފަ އެވެ. އަމިއްލަ ދިރިއުޅުމުގެ ވާހަކަ އޭނާ ނުދައްކަން ހުންނަ ކަހަލައެވެ. ނޯޔާއަށް ވެސް އެއްޗެކޭ ބުނަން ނުކެރިފައި ހުރީ އެހެން ވެއެވެ. އެކަމަކު އެގޮތުގައި ހުރުމަށްވުރެ ކަންކަން ބަދަލުވާނީ ކޮންމެވެސް ކަހަލަ ފިޔަވަޅެއް އަޅައިގެންކަން ނޯޔާއަށް ވިސްނެއެވެ. އޭނާ ގޮތެއް ނިންމީ އެހެންވެއެވެ.\nސްކޫލު ދޮށުން ދަރިފުޅު ގޮވައިގެން ނޯޔާ ހިނގައިގަތްތަން ފެނި މިދުހަތު ވެސް ހިނގައިގަތެވެ. އޭނާއަށް ވެސް ނޯޔާއާއި ރައުލާ ވާހަކަ ދައްކާތަން ނުފެނުނަސް ސްކޫލު ދޮށުން ދެ މީހުން ބައްދަލުވެ ބަލާލާ ގޮތުން އެ ދެމީހުންނަށް އެކަކު އަނެކަކު އެނގޭކަން ޔަގީނެވެ. ރައުލާއާ ހެދި މިދުހަތަށް ދަތްކުނޑިވިކާލެވެ އެވެ. ދުރުދުރުން ނޯޔާއަށް ބަލަމުން މިދުހަތު އައެވެ. އޭނާގެ ހިތް އަވަސްވީ އަރީންއާއި އަސްލަންމެން އުޅޭ ގެއާ ދިމާއަށް ނޯޔާ ދާ ހެން ހީވާތީއެވެ. ބުރިބުރިއަށް ނަގާފައި ހުރި އެގޭގެ މައްޗަށް މިދުހަތު ބަލާލި އެވެ. މީހަކަށް ފެނިދާނޭތީ އެވެ. ދޮރޯށި ހުޅުވާލުމާއެކު ނޯޔާ ވަންތަން ފެނި މިދުހަތަށް ހުއްޓުން އެރި އެވެ.\n"ވަޓް..." މިދުހަތުގެ ދުލުން ގަސްދަކާ ނުލާ ނުކުތީ ބޭއަދަބީ ބަހެކެވެ. އޭނާ ހީކުރި ގެއަށް ނޯޔާ ވަނީމަ އެވެ. ޗަސްޖަހާލުމާއެކު ކައިރީގަ ހުރި ފާރުގައި ކަނާއަތުން މިދުހަތަށް ޖަހާ ލެވުނެވެ. ދެން ކިހިނެއްބާއޭ ހަދާނީ އޭނާގެ ހިތަށް އެރިއެވެ.\n"މިގެއަށް ވަންނާކަށް ފަސޭހައެއް ނުވާނެ، އަރީނަށް ގުޅަންވީތަ؟ އޭތި ކަޑައޭ... އެކަމަކު... އަރީނު ބަނޑުބޮޑުވީމަ، އޭނާއާ މިއިން ވާހަކައެއް ނުދައްކާ ނޯޔާ ސެޓުވާނެ ގޮތެއް ވާނަމަ." މިދުހަތަށް ބޯ ކަހާލެވުނެވެ. ދެން އަނެއްކާ ވެސް އޭނާ އިސްފުއުލާ އެ ގޭގެ ބައިތަކަށް ބަލާލި އެވެ.\n"އެތަނުން ނޯޔާ އުޅޭ ބައެއް އެނގޭނަމަ." މިދުހަތު ހިތަށް އެރިއެވެ. އޭނާ ދުރުގައި ހުރެ މީހަކު އެގެއަށް ފޮނުވަން މިދުހަތު ހިތަށް އެރިއެވެ. ނޯޔާއަށް ހަދިޔާ ދީފަ އެވެ. ޔަގީނުން ވެސް އޭރުން އެގޭގައި ނޯޔާ އުޅޭ ބައެއް ހޯދި ދާނެ އެވެ. ސީދާ އޭނާ ވަންނަން މަސައްކަތް ކުރަނިކޮށް ހުރިހާކަމެއް ގޯހުން ގޯހަށް ހިނގައިދާނޭ ކަމުގެ ފުރުސަތު މާބޮޑެވެ. (ނުނިމޭ)


Dharubaarugein miadhu Levista coffee hiley libeyne | Mihaaru\nމީހަކު ބިޒްނަސް އެކްސްޕޯގައި ލޮޓަސް ފިހާރައިގެ ސްޓޯލް ބަލާލަނީ-- ފޮޓޯ: ލޮޓަސް ފިހާރަ\nދަރުބާރުގެއިން މިއަދު ލެވިސްޓާ ކޮފީ ހިލޭ ލިބޭނެ\n24 ފެބުރުއަރީ 2020 - 11:17\nދަރުބާރުގޭގައި ކުރިއަށްދާ ބިޒްނަސް އެކްސްޕޯގައި ލޮޓަސް ފިހާރައިން ބަހައްޓާފައި ހުރި ސްޓޯލުން މިއަދު ލެވިސްޓާ ކޮފީ ހިލޭ ލިބޭނެ ކަމަށް އެ ފިހާރައިން ބުނެފި އެވެ.\nދަރުބާރުގޭގެ ހަކުރާ މާލަމުގައި ހުރި ލޮޓަސް ފިހާރައިގެ ސްޓޯލުން މި ކޮފީ ހިލޭ ލިބޭނީ މިއަދު ހަވީރު4އިން ފެށިގެން މިރޭ 11:00 އާ ހަމައަށެވެ. މި ވަގުތުތަކުގައި އެ ސްޓޯލަށް ޒިޔާރަތް ކުރާ ކޮންމެ މީހަކަށް ލެވިސްޓާ ބްރޭންޑުގެ 100 ގްރާމުގެ "ސްޓްރޯންގް" އަދި "ޕްރިމިއަމް" ކޮފީ ދަޅެއް ލިބޭނެ އެވެ.\nލޮޓަސްގެ މި ސްޓޯލުން ލެވިސްޓާގެ އިތުރުން އެ ފިހާރައިން ވިއްކާ ތަފާތު ކާބޯތަކެތި ލިބެން ހުންނާނެ އެވެ. މީގެ ތެރޭގައި ބިސްކޯލާޓާގެ ޗޮކްލެޓް ބިސްކޯދާއި ގެރީ ޗީޒް ބިސްކޯދާއި ސަރޯ ބްރޭންޑުގެ ފޯއް އަދި އޮބެސެސޯ ބްރޭންޑުގެ ކޮފީ ހިމެނެ އެވެ. ލޮޓަސް އަކީ މި ބްރޭންޑުތަކުގެ ރާއްޖޭގެ ސޯލް ޑިސްޓްރިބިއުޓާ އެވެ.\nބިޒްނަސް އެކްސްޕޯގައި ލޮޓަސް ބައިކް ޝޮޕުގެ ސްޓޯލް-- ފޮޓޯ: ލޮޓަސް ބައިކް ޝޮޕް\nމި ސްޓޯލުގެ އިތުރުން ލޮޓަސް ބައިކް ޝޮޕުން ވިއްކާ ސައިކަލުތައް ޑިސްޕްލޭ ކޮށްފައިވާ ސްޓޯލަކާއި ޖިންޖާ ބޭކްސްގެ ސްޓޯލެއް ވެސް ހަކުރާ މާލަމުގައި ހުންނާނެ އެވެ. ލޮޓަސް ބައިކްސް ސްޓޯލުން އެ ފިހާރައިން ލިބެން ހުރި އެންމެ ފަހުގެ ބެނެލީ ސައިކަލުތަކާއި އެއާ ބެހޭ މައުލޫމާތު ލިބޭނެ އެވެ. ބެނެލީ އަކީ މިދިޔަ އަހަރު ރާއްޖޭގައި އެންމެ ކާމިޔާބު ކަމާއެކު ވިކުނު އެއް ބްރޭންޑެވެ.\nޖިންޖާ ބޭކްސްގެ މަޝްހޫރު ޓްރެސް ލެޗެސް: ޖިންޖާ ބޭކްސް\nޖިންޖާ ބޭކްސް އަކީ މިހާރު ގިނަ ބައެއްގެ މެދުގައި މަގުބޫލު ބޭކަރީއެކެވެ. މި ބޭކަރީން ތައްޔާރު ކުރާ ޝަރުބަތު ޓްރެސް ލެޗެސް ކޭކު މި އެކްސްޕޯގެ ތެރެއިން މިއަދު ލިބެން ހުންނާނެ އެވެ. މީގެ އިތުރުން އެ ބޭކަރީގެ "މިސްޓީރިއަސް ބްލެކް ޓާޓް" ވެސް ޖިންޖާ ބޭކްސްގެ ސްޓޯލުން މިއަދު ލިބެން ހުންނާނެ އެވެ.\nއިތުރު ލިޔުންތައް ކޮފީ ވިޔަފާރި ޕްރޮމޯޝަން


India ge 71 vana jumhooree dhuvas Faahaga kohffi\nއިންޑިޔާގެ 71 ވަނަ ޖުމްހޫރީ ދުވަސް ފާހަގަކޮށްފި\nއިންޑިޔާގެ 71 ވަނަ ޖުމްހޫރީ ދުވަސް ފާހަގަކުރުމަށް ހާއްސަ ހަފްލާއެއް ބާއްވައިފި އެވެ.\nދަރުބާރުގޭގައި މިރޭ ބޭއްވި މި ހަފްލާ ކުރިޔަށް ގެންގޮސްފައިވަނީ ދެ ގައުމުގެ ސަގާފަތް ދައްކުވައިދޭ އެކިއެކި ހަރަކާތްތަކާއެކުގައެވެ.\nމިހަފްލާގައި ރައީސުލް ޖުމްހޫރިއްޔާ އިބްރާހިމް މުހައްމަދު ސޯލިހާއި، ނައިބު ރައީސް ފައިސަލް ނަސީމްގެ އިތުރުން ފޮރިން މިނިސްޓަރު އަބްދުﷲ ޝާހިދާއި އިންޑިޔާއިން ދިވެހިރާއްޖެއަށް ކަނޑައަޅާފައިހުންނަވާ ސަފީރު، ސަންޖޭ ސުދިރު ބައިވެރިވެވަޑައިގެންފައިވެއެވެ. މި ހަފްލާގައި އިންޑިޔާގެ ކުރެހުންތެރިއެއް ކަމަށްވާ ހެމަނަންތް ކުމާރް ކުރަހާފައިވާ ރައީސް ސޯލިހްގެ ތަސްވީރެއް، އެމަނިކުފާނަށް ވެދުމަށް އަރުވާފައިވެއެވެ.\nމި ހަފްލާގައި 2018 ވަނަ އަހަރުން ފެށިގެން އިންޑިޔާއާއި ރާއްޖެއާ ދެމެދު އޮތް ގުޅުން ބަދަހިވަމުން އައިސްފައިވާގޮތުގެ މައްޗަށް ބިނާކޮށް ތައްޔާރުކޮށްފައިވާ ވީޑިއޯ ޕްރެޒެންޓޭޝަނެއް ދައްކާލާފައިވެއެވެ. އަދި އިންޑިޔާގެ އިތުރުން ރާއްޖޭގެ ބައެއް ފަންނާނުން މިހަފްލާގައި މިއުޒިކީ ހުށައެޅުންތައްވެސް ހުށައަޅާފައިވެއެވެ.\nއިންޑިއާގެ ޖުމްހޫރީ ދުވަސް ފާހަގަކުރަނީ 26 ޖަނަވަރީ 1950 ވަނަ އަހަރު އިންޑިޔާއިން އަލަށް އެކުލަވާލި އެ ގައުމުގެ ގާނޫނުއަސާސީ ވުޖޫދުވެ އިނގިރޭސީންގެ އިސްތިއުމާރުގެ ދަށުން މިނިވަންވެ މުސްތަގިއްލު ދައުލަތެއްގެ ގޮތުގައި ޖުމްހޫރީ ވެރިކަމެއް ގާއިމުވެގެން ދިޔަ ތާރީހީ މުނާސަބަތާ ގުޅުވައިގެންނެވެ.\nއިންޑިއާ ޖުމްހޫރީ ދުވަސް ދިވެހި އިންޑިއާގެ ގުޅުން


މަޤާމުގެ ގިންތި: ވަގުތީ ( 03 މަސް ދުވަސް)\nމިނިސްޓްރީ އޮފް އެޑިޔުކޭޝަންގެ މުވައްޒަފުން ބޭނުންވާ މަޤާމްތައް ސީ.އެސް ވިއުގަ މެދުވެރިކޮށް އުފެއްދުން.\nމިނިސްޓްރީ އޮފް އެޑިޔުކޭޝަންގެ މުވައްޒަފުން ބޭނުންވާ މަޤާމްތައް އުފެދުމުން މަޤާމްތަކަށް އިޢުލާނުކޮށް، ވަޒީފާ ހަމަޖެއްސުމުގެ އެންމެހާ ކަންތައް ކުރުން.\nމިނިސްޓްރީ އޮފް އެޑިޔުކޭޝަންގެ މުވައްޒަފުންގެ ވަޒީފާ ބަދަލުކުރުމާއި ކޮންޓްރެކްޓް ކުރުމާއި، ވަޒީފާއިން ވަކިކުރުމުގެ އެންމެހާ ކަންކަން ސީ.އެސް ވިއުގަ މެދުވެރިކޮށް ކުރުން.\nމިނިސްޓްރީ އޮފް އެޑިޔުކޭޝަންގެ މުވައްޒަފުންގެ ވަޒީފާ ހަމަޖެހުމުން ނުވަތަ ވަޒީފާއަށް އަންނަ ބަދަލާއި ގުޅިގެން ލިބޭ ޗިޓްތައް ނުވަތަ އެކަމާގުޅޭ ސިޓީތައް އެމުވައްޒަފުންނަށާއި މުވައްޒަފަކު މަސައްކަތް ކުރައްވާ ސްކޫލްތަކަށް އެންގުން.\nމިނިސްޓްރީ އޮފް އެޑިޔުކޭޝަންގެ ވަޒީފާގެ މައްސަލަތަކާ ބެހޭ ގޮތުން އަންނަ ލިޔެކިޔުންތަކަށާއި ސެކްޝަނަށް އަންނަ އާއްމު އެންގުންތަކަށް ޖަވާބުދާރީ ވުމާއި، އަންގަންޖެހޭ ފަރާތްތަކަށް އެންގުން.\nމިނިސްޓްރީ އޮފް އެޑިޔުކޭޝަންގެ އޮނިގަނޑު ފާސްކުރުމާ ގުޅޭގޮތުން ކުރަންޖެހޭ މަސައްކަތްތައް ކުރުން.\n1- ހިއުމަން ރިސޯސް\nމަޤާމަށް އެދި ހުށަހަޅަންޖެހޭ ތަކެތި ހުށަހަޅާނީ 16 ޖުލައި 2019 ވާ އަންގާރަ ދުވަހުގެ 13:30ގެ ކުރިން، މިނިސްޓްރީ އޮފް އެޑިޔުކޭޝަން (ވެލާނާގެ 8 ވަނަ ފަންގިފިލާ) އަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.


Virgin Hyperloop insaanunnaa eku testkoffi | Mihaaru\nލައިފްސްޓައިލް / ވާޖިން ގްރޫޕް\nވާޖިން ހައިޕަލޫޕް އިންސާނުންނާ އެކު ޓެސްޓްކޮށްފި\n10 ނޮވެމްބަރ 2020 - 07:24\nރޭލު ދަތުރު ފަދަ ދަތުރުތަކުގެ ސްޕީޑަށް އިންގިބާލެއް ގެންނަން ކުރިއަށް ގެންދާ "ވާޖިން ހައިޕަލޫޕް" ޕްރޮޖެކްޓްގެ މަސައްކަތް އުފެއްދުމުގެ މަރުހަލާގައި ހައެއްކަ އަހަރު ހޭދަކުރުމަށް ފަހު، ފުރަތަމަ ފަހަރަށް އިންސާނުންނާ އެކު އާދީއްތަ ދުވަހު ޓެސްޓްކޮށްފި އެވެ.\nއެމެރިކާގެ ލަސް ވެގަސްގެ ނެވާޑާގެ ހަނަފަސް ސަހަރާ ސަރަހައްދުގައި ކުރިއަށް ގެންދިޔަ ޓެސްޓްގައި "XP-2" ކިޔާ ޕޮޑް (ވެކިއުމް ޓިއުބް) ގައި ދަތުރުކުރީ ވާޖިން ހައިޕަލޫޕްގެ ޗީފް ޓެކްނޮލޮޖީ އޮފިސަރު އަދި އޭގެ އެއް ބާނީ ޖޯޝް ޖީގެލް އާއި ހެޑް އޮފް ޕެސެންޖާ އެކްސްޕީރިއަންސް ސާރާ ލުޗިއަން އެވެ.\nހައިޕަލޫޕް ޓެކްނޮލޮޖީ ބޭނުންކޮށްގެން ތަރައްގީކޮށްފައިވާ މި ސިސްޓަމަކީ ބިމުގެ މަތިންނާއި އަޑިން އަޅާފައިވާ ޓަނަލްތަކެއް މެދުވެރިކޮށް، ދުވެލި އިންތިހާ އަށް ބާރު ޕޮޑްތަކެއްގެ ތެރޭގައި ދަތުރުކުރެވޭ ގޮތަށް ފަރުމާކޮށްފައިވާ ސިސްޓަމެކެވެ. އިންސާނުންނާ އެކު ފުރަތަމަ ޓެސްޓް ކުރިއަށް ގެންދިޔަ ދެ ސީޓް ހިމެނޭ ޕޮޑަކާ އެކީގައި ބިމުގައި އަޅާފައިވާ ޓަނަލެއްގެ ތެރެއިންނެވެ.\nއެގޮތުން އެންމެ 15 ސިކުންތުގެ ތެރޭގައި މި ސިސްޓަމްގެ ތެރެއިން 500 މީޓަރުގެ ރާސްތާއަކަށް ދަތުރުކޮށްފައިވެ އެވެ. އެއީ ސްޕީޑަށް ބަލާއިރު ގަޑިއަކު 172 ކިލޯމީޓަރެވެ. "ވާޖިން ހައިޕަލޫޕް" ގެ އަމާޒަކީ ގަޑިއަކު 1،000 ކިލޯމީޓަރަށް ދަތުރުކުރުމެވެ.\nއިންސާނުންނާ އެކު ކުރިއަށް ގެންދިޔަ ފުރަތަމަ ޓެސްޓްގެ ތަޖުރިބާއާ ބެހޭ ގޮތުން ސާރާ ވިދާޅުވީ މި ދަތުރުކުރަން ޖިސްމާނީ ގޮތުންނާއި ނަފުސާނީ ގޮތުން ވެސް ވަރަށް ބަރާބަރު އެއްޗެއް ކަމަށެވެ.\n"ދަތުރު ވަރަށް އޮމާން. ޔަގީނުން ވެސް މި ސިސްޓަމް ރޯލާކޯސްޓަކާ އަޅާނުކިޔޭނެ." ސާރާ ވިދާޅުވި އެވެ.\n"ވާޖިން ހައިޕަލޫޕް" އެންމެ ބޮޑު އަމާޒަކީ މިހާރު އެއްގަމުން ކުރެވޭ ދަތުރުގެ ދުވެއްޔަށް ބޮޑު އިންގިބާލެއް ގެނައުމެވެ. މިސާލަކަށް 45 މޭލުގެ ދަތުރަކަށް ނަގާ ވަގުތު ހަތަރު ވަރަކަށް މިނިޓަށް ކުރުކުރުމެވެ. ނޫނީ ދުބާއީ އިން އަބޫ ދާބީގެ އެއްގަމު ދަތުރަކަށް ނަގާ ވަގުތު 12 މިނިޓަށް ހެދުމެވެ.\n"ވާޖިން ހައިޕަލޫޕް" މީހުންނާ އެކު ކުރިއަށް ގެންދިޔަ ޓެސްޓް ކާމިޔާބުވެފައިވާތީ ވާޖިން ގްރޫޕްގެ ބާނީ ރިޗަޑް ބްރޭންސަން ވިދާޅުވީ މިއީ ހުވަފަނެއް ހަގީގަތަކަށްވުމުގެ ކޮޅުމަތި ކަމަށެވެ.\nhttps://t.co/0e9ZsJiNi4 via @inversedotcom\n— Adhushan (@Adhushan1) November 9, 2020\n"މި ޓެސްޓްގެ ކާމިޔާބީން ސާބިތުވީ އަހަރެމެން މި ކުރަން އުޅޭ ކަންތައް ވާނެކަން. މީގެ ސަބަބުން އިންސާނުގެ ދަތުރުފަތުރާއި މަސައްކަތްތަކަށް ވަރަށް ބޮޑު ބަދަލެއް ގެންނާނެ،" އޭނާ ވިދާޅުވި އެވެ.\nއެމެރިކާގެ ކުންފުންޏެއްގެ ގޮތުގައި "ވާޖިން ހައިޕަލޫޕް" އެންމެ ފުރަތަމަ ހައިޕަލޫޕް ޓެކްނޮލޮޖީ/ހައިޕަލޫޕް ވަންގެ ނަމުގައި ވުޖޫދަށް އައީ ޖޫން 1، 2014 ގަ އެވެ. އޭގެ ބާނީންނަކީ ބްރޯގަން ބޭމްބްރޯގަން އާއި ޖޯޝް އެވެ. "ވާޖިން ހައިޕަލޫޕް" ގެ މިހާރުގެ ޗެއާމަނަކީ އެ ކުންފުންޏަށް އިންވެސްޓްކޮށްފައިވާ ދުބާއީ ޕޯޓްސް (ޑީޕީ) ވޯލްޑްގެ ސީއީއޯ ސުލްތާން އަހުމަދު ބިން ސުލޭމާނެވެ.\n"ވާޖިން ހައިޕަލޫޕް" ގެ ދަތުރުތައް ރަސްމީކޮށް ފެށިގެން އަންނަ އިރު، މިކަމަށް ބޭނުންކުރާނެ ޕޮޑްތައް ފަރުމާކޮށްފައި ހުންނަނީ 30 ވަރަކަށް މީހުންގެ ޖާގަ އެކުލެވޭ ގޮތަށެވެ. މި ޕްރޮޖެކްޓް ހަގީތަކަށް ހެދުމަށް ބޭނުންވާ ފަންޑް ހޯދުމުގެ މަސައްކަތް އަދިވެސް ކުރިއަށްދާ އިރު، ހައިޕަލޫޕް ސިސްޓަމަށް ރަސްމީކޮށް ސެޓްފިކެޓް ލިބޭނެ ކަމަށް ލަފާކޮށްފައި ވަނީ 2025 ނުވަތަ 2026 ގަ އެވެ. "ވާޖިން ހައިޕަލޫޕް" ބޭނުން ވަނީ ކުރިއަށް އޮތް 10 އަހަރު ނިމުމުގެ ކުރިން މިކަން ހަގީގަތަކަށް ހަދާށެވެ.\nދަތުރުފަތުރު ރިޗަޑް ބްރޭންސަން ވާޖިން ގްރޫޕް އެމެރިކާ\n800 ކިލޯމީޓަރ ބާރުމިނުގަދުވާ ގެރި އުޅޭކަމެއް އަދި ނުދެނިހުރިން.\nމޯދީވެސް ހައިޕަލޫޕް ޓްރެއިންގެ މަސައްކަތް ކުރަން ފަށާފިކަމަށް މިދިޔަ އަހަރު އަޑުއެހިން. އަދި ތި ޓެކްނޮލޮޖީ އުފެއްދި އެމެރިކާ މީހާއާއެކު މަޝްވަރާ ބައްދަލުވުމެއްގެ ފޮޓޯވެސް މަދުޝިން. މޯދީ ބުނަނީ ގަޑިއަކު 800 ކިލޯމީޓަރުގެ ބާރުމިނުގަ ދެވޭނެޔޯ.


17 މެއި 2018 - 08:19 16 comments\nޖެނީ އެނބުރިލިއެވެ. އޭރު ޖެނީގެ ލޯ ހުރީ ކަރުނުން ތެމިފައެވެ. ޖިނާއަށް ލިބުނީ ހައިރާންކަމެކެވެ. ދަރިފުޅުގެ ހިތަށް ތަދުވާން ޖެހޭ ކަހަލަ އެއްވެސް ކަމެއް ނުވެއެވެ. އެކަމަކު ޙަޤީޤަތުގައި އެ ކަރުނަ ކިޔައިދެނީ ކޮން ވާހަކައެއްކަން ޖިނާއަށް އެނގެއެވެ. އެނގޭކަމަށް ހެދެން ބޭނުން ނުވީއެވެ.\n"ލޮލަށް އެއްޗެއް ވެއްޓުނީތަ ދަރިފުޅާ؟" ދަރިފުޅުގެ ލޮލުން ކަރުނަ ފުހެދެމުން ޖިނާ ބުންޏެވެ. "އެއްކަލަ މީހުން މިރޭ ތިބޭނެ އަލިގުޅަ ބަލަން ނުކުމެ. އެ މީހުން ބިރުން އަނބުރައިގަންނަ ވަރު ކޮށްލަން ޖެހޭނެ. ހުންނާނެ ފޯރި."\nކަރުނަ ފުހެދިނުމަށް ފަހު ޖެނީގެ ކޮނޑުގައި ޖިނާ ފިރުމައިލިއެވެ. ޖެނީ ގާތަށް ވަގުތުން ރުޅިއައެވެ. ބައްޕަގެ އަތް ފޮޅުވައިލިއެވެ.\n"ބައްޕާ!" ޖެނީ ހިތުގައިޖެހިފައި ބުންޏެވެ. "އަހަންނަކަށް ނޫޅެވޭނެ މިހެނެއް. މީ ވަރަށް އުނދަގޫ ގޮތެއް. އަހަރެން އުފަލެއް ނުވޭ! އުފާވާ ކަމަށް ހެދިގެން އުޅެނީ. މިހާރު ވަރުބަލިވެއްޖެ!"\nޖިނާގެ މޫނުމައްޗަށް ނުތަނަވަސްކަން ވެރިވިއެވެ. އެހާ އަވަހަށް ބަލި ގަބޫލުކުރާ ހިތެއް ޖިނާ ނުވިއެވެ. ދަރިފުޅު ބުނަން އުޅެނީ ކީކޭކަން ޖިނާއަށް އެނގެއެވެ. ޖިންނިޔަކަށް ވީމައެއް ނޫނެވެ. ދަރިފުޅު ދެކެ ނިހާޔަތަށް ލޯބިވާ ބައްޕައަކަށް ވީތީއެވެ. ދަރިފުޅުގެ ވިސްނުމާއި، މިޒާޖާއި، ބަހުރުވަ ހިތުދަސް ބައްޕައަކަށް ވީތީއެވެ.\n"އެއީ ކީއްވެ ދަރިފުޅާ؟" ޖިނާ ސުވާލުކުރިއެވެ. "ކިހާ މަޖާ! ކިހާ އުފަލުގަ އަހަރުމެން މި އުޅެނީ؟ އެއްވެސް ބިރެއް ނެތް. ހާސްކަމެއް ނެތް. ކިހާ މިނިވަން."\nޖެނީ ރޯން ފެށިއެވެ. ބައްޕައަށް ކަރުނަ ފޮރުވުމުގައި ކުރިން ކާމިޔާބު ހޯދި ނަމަވެސް ދެނެއް އެ ކަމެއް ނުވިއެވެ. ހިފެހެއްޓިފައި ހުރި ހުރިހައި ކަރުނައެއް ލޮލުގެ ތަންމަތި ދޫކޮށް ބިމަށް އޮހޮރެން ފެށިއެވެ.\n"އެހެންނުވާނެ ބައްޕާ!" ބައްޕަ ކުރިމަތީގައި އެއްވެސް އެއްޗެއް ބުނަން ޖެހިލުން ނުވާ ޖެނީ ބުންޏެވެ. "ތި ހަދަނީ ހުސް ދޮގު. އަހަރުމެންނަކަށް އެއްވެސް އުފަލެއް ނުލިބޭ. އަހަރުމެން މި އުޅެންޖެހެނީ އުފާވާކަމަށް ހެދިގެން. ބައްޕަ އަބަދު ތި މަސައްކަތް ކުރަނީ އަހަރެން އުފާކުރެވޭތޯ! ރުއްސޭތޯ! އަހަރެން އަބަދު މި އުޅެނީ އަހަރެން މިހިރީ އުފާވެފަކަމަށް ދެއްކޭތޯ! އަހަރުމެން މި އުޅެނީ އަހަރުމެންނަށް އޮޅުވައިލައިގެން. މަންމައަށް ވީ ގޮތް އަހަރުމެން ހަނދާނެއް ނުނެތޭ! މަންމަ އުޅޭ ހާލު ބައްޕަ ވެސް ހަނދާނެއް ނުނެތުނު."\nޖިނާ އެއްޗެއް ނުބުނެ އަޑުއަހަން ހުރީއެވެ. އިންސާނަކާއި ޖިންނިއެއްގެ ނަސްލު ހިއްސާކުރާ ޖެނީއަކީ ކިހާ ތޫނުފިލި ކުއްޖެއްކަން ޖިނާއަކަށް ނުއޮޅެއެވެ.\n"އަހަރެންގެ ލޮލުން ކަރުނަ އަޔަސް އަހަރެން ރޮނީ ކީއްވެގެންތޯ އަހާކަށް ވެސް ބައްޕައަކަށް ނުކެރޭ،" ޖެނީގެ ވާހަކަ ކުރިޔަށް ގެންދިޔައެވެ. "ބައްޕަ ހީކުރަނީ.. ބައްޕަ ހީކުރަނީ ވާ ކަމެއް ނުވާ ކަމަކަށް ހެދީމަ ނިމުނީއޭ."\nދަރިފުޅު ދެކެ ޖިނާ ކިތަންމެ ލޯބިވިޔަސް ދަރިފުޅުގެ ކިބައިގައި ހުންނަ ބޯހަރުކަމަކީ ޖިނާ ގަޔާވާ ސިފައެއް ނޫނެވެ. އެހެންނަމަވެސް އެ ސިފަޔަކީ ޖިނާގެ ފަރާތުން ޖެނީއަށް ވާރުތަވެފައިވާ ސިފައެކެވެ.\n"އާނ ބައްޕަ ބޭނުމެއް ނޫން، ދަރިފުޅު ތި ރޮނީ މަންމަ ހަނދާން ވެގެންހޭ އަހާކަށް،" ރުޅިއައިސްފައި ޖިނާ ބުންޏެވެ. "އަހަރެންގެ ދިރިއުޅުމަކަށް ޒޫނާއެއް ދެނެއް ނާންނާނެ. ދަރިފުޅަށް އަޑުއިވިއްޖެތަ؟ އެ މަންމަ ދެނެއް ބައްޕަގެ ދިރިއުޅުމަކަށް ނާންނާނޭ! ދަރިފުޅު ޖެހޭނީ މަންމަ މަތިން ހަނދާން ނައްތާލަން."\n"ކީއްވެތަ ބައްޕާ؟" ޖެނީ އެހިއެވެ.\n"ކީއްވެހޭ؟" ހައިރާންވެފައި ޖިނާ އެހިއެވެ. "ބައްޕަ ހަމަ ހައިރާން ވެއްޖެ ދަރިފުޅު ތި ސުވާލު ކުރީތީ ވެސް. ހިތްދަތިކަމާ، މަލާމާތާ، އަނިޔާ ނޫން އެއްޗެއް އޭނަގެ ފަރާތުން އަހަރުމެންނަށް ލިބުނުތަ؟"\nޖެނީ އިސްޖަހައިލިއެވެ. ދިފާޢުގައި ދެއްކޭނެ ވާހަކައެއް ނެތީމައެވެ. ޖިނާގެ ކަރު ކައިރިން މޭމަތީގައި ޖިނާ ފިރުމައިލިއެވެ. އެއީ ޒޫނާ އަންދާލި ތަނެވެ. ލަކުނު ލާފައި ހުރި ނަމަވެސް، އެ ހަނދާންތައް ޖިނާގެ ހިތުގައި ވަރަށް ތާޒާއެވެ. ޖެނީއަށް އެ ހުރިހައި ކަމެއް އެނގެއެވެ. ބައްޕައަށް ޓަކައި ޖެނީގެ ހިތް އޮތީ ހަމްދަރުދީން ފުރިފައެވެ. ބައްޕަ ދިން އޯގާތެރިކަމުގެ ބަދަލުގައި ބައްޕައަށް ލިބުނީ ފަޟީހަތާއި އަނިޔާއެވެ.\n"އަހަރުމެން ހީކުރި ގޮތެއް ނުވިޔޭ ބައްޕާ!" ޖިނާއަށް ވިސްނައިދޭން ޖެނީ މަސައްކަތް ކުރިއެވެ. "މަންމަ ކިތަންމެ ގޯހަސް މަންމަ މަތިން އަހަންނަކަށް ހަނދާން ނައްތައެއް ނުލެވުނު. ނޭނގެ ކީއްވެގެން ކަމެއް. މިހާރު މަންމަޔާ ވަކިވިތާ ތިން އަހަރު މި ވީ. އެކަމަކު، ހުވަފެނުން މަންމަ ނުފެންނަ ހަމަ އެންމެ ރެޔެއް ވެސް ނުދޭ!"\n"ހީކޮށްލާ މަންމަ ވެސް އެއީ އަހަރުމެން ދުށް ރީތި ހުވަފެނެކޭ." ޚިޔާލަކަށް ގެއްލިފައި ހުރި ޖިނާ ބުނެލިއެވެ.\n"މަންމަ ގާތަށް ދާން އަހަރެން ބޭނުން ބައްޕާ!" އާދޭހާ އެކުގައި ޖެނީ އެދުނެވެ. "ޕްލީޒް!"\nޖިނާ ގާތަށް އަނެއްކާ ވެސް ރުޅިއައެވެ. ޒޫނާގެ ޚިޔާލުތައް ހިތުން ފުހެލައި ޙަޤީޤަތާ ކުރިމަތިލިއެވެ.\n"ދާން ބޭނުމޭ ބައްޕަ ވެސް،" ޖިނާ ބުންޏެވެ. "އެކަމަކު މަންމަ ލޯބިވީ ޖެނީދެކެއެއް ނޫން. ސާޖިދު ކޮއްކޮ ދެކެ. ބައްޕަ ދެކެއެއް ނޫން. ސާޖިދުގެ ބައްޕަ ދެކެ. ކީއްކުރަން އާދޭސްކުރަން މަންމަ ގާތަށް އަނެއްކާ ދާންވީ؟ އަހަރުމެންނަށް މަންމަ ކަންތައް ކުރި ގޮތް ދަރިފުޅު ހަނދާން ނެތުނީތަ؟"\n"އެ ދުވަސް މިހާރު މާޒީ ވެއްޖެއްނު ބައްޕާ!" ޖެނީ ވަރަށް މަޑުމައިތިރިކަމާ އެކުގައި ބުންޏެވެ. "ބޭބެ ވެސް، ސާޖިދު ކޮއްކޮ ވެސް މިހާރު މަރުވެއްޖެ!"\nއެ ދެބަފައިން މަރުވި ހާދިސާ ޖިނާގެ ލޯކުރިމަތީގައި ވިދުވަރެއްހެން ފިޔަޖަހައިލިއެވެ. ސާޖިދު މަރުވީ އިހުސާން ހެދި ފަންޑިތައެއްގެ ސަބަބުންނެވެ. އިހުސާނަކީ ޒޫނާގެ ފިރިމީހާއެވެ. ޖެނީ އޭރު އުޅުނީ އިހުސާންގެ ގޭގައެވެ. ޖެނީއާ ދޭތެރޭގައި އިހުސާނަށް ޝައްކުވީއެވެ. ޖެނީއަކީ އަވަށްޓެހި ކުއްޖެއް ކަމަށް ހީވީއެވެ. އެހެންނަމަވެސް ނުބައިކޮށް ފަންޑިތަ ހެދުމުގެ ސަބަބުން ފަންޑިތައިގެ ސިކާރައަކަށް ވީ ސާޖިދެވެ. ޒޫނާއާއި އިހުސާންގެ ހަމައެކަނި ދަރިފުޅެވެ. ޒޫނާ ހީކުރީ ސާޖިދު މަރައިލީ ޖިނާ ކަމަށެވެ. ޖެނީގެ ހިތުގަޖެހޭ ކަހަލަ ކަންކަން ޒޫނާ ކުރާތީ އެ ކަމުގެ ބަދަލުހިފުމުގެ ގޮތުންނެވެ. އިހުސާން މަރުވީ ޒޫނާ ވިހޭ ދެވަނަ ދަރިފުޅުގެ އަތުންނެވެ. ޖެނީއާ ޚިލާފަށް ޖެނީގެ ކޮއްކޮއަކީ އަވަހަށް ބަދަލުހިފާ ކުއްޖެކެވެ.\n"ބައްޕާ!" ވިސްނައިދޭ ކަހަލަ ރާގެއްގައި ޖެނީ ބުންޏެވެ. "މަންމައަށް މިހާރު އަދަބު ދެވިއްޖެ! ދެން ހިނގާ މަންމައަށް އެހީވަމާ! ހިނގާ މާފުކުރަމާ ބައްޕާ! މަންމަ ހާދަ މިސްވެޔޭ!"\n"އަހަރެން ވަނީ ފޫހި!" ޖިނާ ރުޅިއައިސްފައި ބުންޏެވެ.\n"އެހެންނުވާނެ،" ޖެނީއަކަށް ގަބޫލެއް ނުކުރެވުނެވެ. "ދޮގުނަހަދާ ބައްޕާ! މަންމަ ދެކެ ފޫހިވާ ނަމަ ބައްޕަ ތި ސިފަޔަކު ނޫން އަބަދު ހުންނާނީ. ތީ ބައްޕަގެ އަސްލު ސިފައެއް ނޫނެއްނު!"\n"އާނ!" ޖިނާ ވެސް އެ ކަމާ އެއްބަސްވިއެވެ. "މީ މަންމައަށް ކަމުދިޔަ ސިފަ. ބައްޕަ ދެކެއެއް ނޫނޭ މަންމަ ލޯބިވީ. މަންމަ ލޯބިވީ އެ ރަށަށް އައިސް އުޅުނު ޓީޗަރެއް ދެކެ. ބުނެވިދާނެ މަންމައަށް ބައްޕަ އޮޅުވާލީއޭ ވެސް. ސިކުންތަކު ދެ ފަހަރު މަންމަ އެ ވާހަކަ ގޮވާލާނެ."\nކުއްލިއަކަށް ޖިނާ ސިފަ ބަދަލުކޮށްލިއެވެ. އިސްކޮޅުން ދިގު، ބިޔަ ޖިންނިއެއްގެ ސިފަޔަށެވެ. ޖިނާ ލައިގެން ހުރި އަންނައުނު ވައިތެރެއަށް ފޭދިގެން ގޮސް ގެއްލުނެވެ. މުޅި ގައިގަ ހުރީ ޒާތެއްގެ ދުއްޔެއް ކަހަލަ އެއްޗެއް ލެއްވިފައެވެ. އޭގެ މަތިން ތުނި ހުޅުނބުތަކެއް ކަހަލަ އެއްޗެއް ހުއްޓެވެ. އަތުގެ އިނގިލިތައް ހިމަވެފައި ދިގެވެ. ނިޔަފަތިތައް ތޫނެވެ. ނިތްކުރި ތަނަވަހެވެ. ދެ ލޯ ބޮޑެވެ. ކަންފަތުގެ ފޫޅާއި ދަތްތަކުގެ ކޮޅު ހިމައެވެ. ފައި ހުރީ އަހުގެ ފައި ހުންނަ ގޮތަށެވެ. އެ ސިފަޔަށް ބަދަލުވުމުން، ކުރިން ވާހަކަދެއްކިހެން ޖިނާ ވާހަކައެއް ނުދައްކައެވެ. އެކަމަކު ޖިނާގެ އަޑު ޖެނީއަށް އިވެއެވެ. ހީވަނީ އެއީ ޖެނީގެ ހިތަށްއަރާ އެއްޗެއް ހެންނެވެ. ބައްޕައަށް ޖެނީ ޖަވާބުދެނީ ވެސް ހިތުންނެވެ. ހަމަހިމޭން ބަހުރުވަޔަކުންނެވެ.\n"ދަރިފުޅަށް ހީވޭތަ މިހެން ހުއްޓާ މަންމަ ލޯބިވާނެހެން؟" ހިތުގެ ބަހުރުވައިން ޖިނާ ބުންޏެވެ. "ނުވާނެ. އެކަމަކު މަންމައަކަށް މި ސިފައެއް ނުދައްކަމޭ! ދެން ކީއްވެހޭ މަންމަ އެހާ ރުޅިއަންނަނީ؟ ޖަވާބު ބުނަންތަ؟ އަހަރުމެން ދެކެ މިހާރު މަންމަ ފޫހިވަނީ. އަހަރުމެން ވެސް އޭނަ ދެކެ ފޫހިވާން ދަސްކުރަންވީ! ހިނގާ އޭނަ ހަނދާން ނައްތާލަމާ!"\n"އެ ކަން ވާނެތަ؟" ޖެނީ ރައްދުކުރީ ސުވާލެކެވެ.\n"އާނ އާނ!" ޖިނާގެ އަޑު ހީވީ ގުގުރިއެއް ހެންނެވެ. "ވާން ޖެހޭނީ!"\nކުއްލިއަކަށް ޖިނާ ވަރަށް ބާރަށް މައްޗަށް އަރައިގެން ދިޔައެވެ. ހީވަނީ ހަވަޔެއް ޖައްވަށް އަރައިގެން ދިޔަހެންނެވެ. ޖެނީ ހުރި ފިޔަވަޅު މަތީގައި ހުއްޓެވެ.\n"ކޮންމެވެސް ދުވަހަކުން ބައްޕަ ޖެހޭނީ ތި ޚިޔާލު ބަދަލުކުރަން." ހިތާހިތުން ޖެނީ ބުނެލިއެވެ.\nޖިނާގެ އަލިގަނޑު މައްޗަށް އަރައިގެން ގޮސް އޮބައިލިއެވެ. އުސް އިމާރާތުގެ ހާމަފެންޑާގައި ހުރީ ޖެނީ އެކަންޏެވެ. ޖެހެމުންދިޔަ ފިނި ރޯޅީގެ ވަޔާ އެކުގައި ޖެނީގެ ފަން އިސްތަށިގަނޑު ވަޔާ ވިހުރިވިހުރި ހުއްޓެވެ.\nޙަޤީޤީ ޖިނާއަކީ ޚިޔާލީ ސިފައެއް ނޫނެވެ. ދިރިހުރި އިންސާނެކެވެ. ޖިނާ ދިރިއުޅެނީ މާލޭގައެވެ. އޭނައަކީ ފިރިއެކެވެ. ޒުވާން ތިން ކުދިންގެ ބައްޕައެކެވެ. ޖިނާގެ ތިން ދަރިންގެ ތެރެއިން ޝާޒްލީއަކީ ޖިނާގެ ހުރި ހަމައެކަނި އަންހެންދަރިފުޅެވެ. ޒަމާނީ ރަހަތަކާ ގަޔާވާ، އިނގެރޭސި ފިލްމު ބަލަން ޝައުޤުވެރިކަން ހުންނަ ކުއްޖެކެވެ. އާދައިގެމަތިން ޝާޒްލީ އިނީ ފިލްމު ބަލާށެވެ. ޝާޒްލީ ތަނެއްގައި އިށީނދެގެން އިނދެއްޖެއްޔާ ޝާޒްލީ ގެންގުޅޭ ބުޅާ އޮންނަނީ އުނގުގައެވެ. ކަންނެތްކަމާ އެކުގައި ލޯ ހުޅުވައިގެން އޮތް ބުޅަލުގެ ލޯ ހުޅުވައިގެން އޮތުމަކަށް ކުޅަދާނައެއް ނުވިއެވެ. އެންމެ ފަހުން ލޯމަރައިލިއެވެ. އުމުރުން ސަތާރަ އަހަރުގެ ޝާޒްލީ އިނީ ބުޅަލުގެ ބޮލުގައި ފިރުމާށެވެ. އޭރު ޓީވީން ފެންނަނީ، ފިލްމު ޓައިޓޭނިކުގައި އެންމެން ކަނޑުވެގެން އުޅޭ މަންޒަރެވެ. ޝާޒްލީގެ އަނެއް އަތް އޮތީ، ކައިރީގައި ހުރި ތެއްލި ބަނބުކެޔޮ ދަޅުގެ އެތެރޭގައެވެ.


SunOnline: Isthiufaa nudhen, Dhurevelee hiyaanathuge faisaagai nujeheykan saabithu kohdheyn: Azim\nއިސްތިއުފާ ނުދެން، ދުރުވެލީ ހިޔާނާތުގެ ފައިސާގައި ނުޖެހޭކަން ސާބިތުކޮށްދޭން: އާޒިމް\nމުހައްމަދު މުޒައްޔިން ނާޒިމް 11 May 2021, 02:28\nއާޒިމް: އޭނާ ވިދާޅުވީ، ކޮމިޓީން އިސްތިއުފާ ނުދޭ ކަމަށް، ވަގުތީ ގޮތުން ދުރުވެލީ ކަމަށް --- ފައިލް ފޮޓޯ\nއެމްއެމްޕީއާރުސީގެ ހިޔާނާތް ބަލާ މަޖިލީހުގެ ޖޮއިންޓް ކޮމިޓީން އިސްތިއުފާ ނުދޭ ކަމަށާއި އެ ކޮމިޓީގެ މަސައްކަތްތަކުން ދުރުވެލީ، ހިޔާނާތުގެ ފައިސާގައި ނުޖެހޭކަން ރައްޔިތުންނަށް ޔަގީންކޮށްދޭން ވެގެން ކަމަށް އެމްޑީޕީ ޕާލިމަންޓްރީ ގްރޫޕުގެ ލީޑަރު، މެދު ހެންވޭރު ދާއިރާ މެމްބަރު އަލީ އާޒިމް ވިދާޅުވެއްޖެ އެވެ.\nއެ ކޮމިޓީގެ ރޭގެ ބައްދަލުވުމުގައި ކޮމިޓީގެ މުގައްރިރު، ހިތަދޫ އުތުރު ދާއިރާގެ މެމްބަރު މުހައްމަދު އަސްލަމް ވިދާޅުވީ އާޒިމް ކޮމިޓީން ވަކިވެ، އޭނާގެ ބަދަލުގައި މަޖިލީހުގެ ނައިބު ރައީސް އީވާ އަބްދުﷲ ކޮމިޓީއާ ގުޅިވަޑައިގަންނަވާނެކަމަށް އަންގާފައިވާ ކަމަށެވެ. އެހެންވީމާ ކޮމިޓީގައި ދެން އަލީ އާޒިމްގެ ބަދަލުގައި އިންނަވާނީ އީވާ ކަމަށް އަސްލަމް ވިދާޅުވި އެވެ.\nއެކަމާ ގުޅޭ ގޮތުން އާޒިމް މިރޭ "ސަން"އަށް ވިދާޅުވީ، ކޮމިޓީން އޭނާ އިސްތިއުފާ ނުދޭ ކަމަށެވެ. މިވަގުތަށް ކޮމީޓީގެ މަސައްކަތުން ދުރުވެލީ ކަމަށާއި އޭނާގެ ބަދަލުގައި ހިޔާނާތުގެ މައްސަލަ ބަލައި ނިމެންދެން ކޮމީޓީގައި އިންނަވާނީ އީވާކަމަށް ކޮމިޓީގެ މުގައްރިރަށް ދެންނެވިިން ކަމަށް އާޒިމް ވިދާޅުވި އެވެ.\n"ނޫން އިސްއުފާ ނުދެން. މަޖިލީހުގެ ގަވައިދު ބުނާގޮތުން އެއް ކޮމިޓީން އަނެއް ކޮމިޓީން މީހުން ބަދަލު ކުރެވޭނީ އަޅުގަނޑު[ޕާޓީގެ ޕީޖީ ލީޑަރު] ސޮއިކޮށްފައި ލިޔުމެއް ދިނުމުން. އަޅުގަނޑު ދިން ލިޔުމުގައި އޮންނާނެ އެމްއެމްޕީއާރުސީގެ މައްސަލަ ނިމެންދެން އަޅުގަނޑުގެ ބަދަލުގައި، ކޮމިޓީގައި އިންނަވާނީ މިވެނި މީހެކޭ. އެހެންވީމަ އިސްތިއުފާ ދިނީއެއް ނޫންތާ،" ކޮމިޓީން އިސްތިއުފާ ދެއްވީތޯ ސުވާލުކުމުން އާޒިމް ވިދާޅުވި އެވެ.\nއާޒިމް ކޮމިޓީގެ މަސައްކަތުން ދުރުވެފައިވަނީ، އެމްއެމްޕީއާރުސީގެ ފައިސާ ލިބުނު މީހުންގެ ލިސްޓު އެ ކޮމިޓީއަށް ލިބިފައި ވަނިކޮށެވެ. އަދި އެ ލިސްޓުގައި އާޒިމްގެ ނަން އޮތް ކަމަށް ވަނީ އަޑު ފެތުރިފައެވެ.\nއޭނާ ވިދާޅުވީ، އެ ލިސްޓުގައި ނަން އޮތް ކަމެއް އަދި ނެތް ކަމެއްވެސް ނޭނގޭ ކަމަށާއި ކޮމިޓީގެ މަސައްކަތުން ދުރުވެލީ، އެ ލިސްޓުގައި އޭނާގެ ނަން އޮތް ކަމަށް ވާހަކަ ދެކެވޭތީ، އެ ހިޔާނާތުގައި އޭނާ ނުޖެހޭކަން ސާބިތުކޮށްދިނުމުގެ ގޮތުން ކަމަށެވެ.\n"އަޅުގަނޑު ބޭނުމެއް ނޫން އެއްވެސް މީހަކު އަޅުގަނޑާ ދޭތެރޭ ޝައްކު ކުރެވޭ ނަމަ، ކޮމިޓީގައި މިވަގުތަށް އިންނާކަށް. އެއީ އަޅުގަނޑު ގަބޫލު ކުރާ ކަމެއް ނޫން. އެހެންވީމަ، އަޅުގަނޑު ޔަގީންކޮށްދޭން ބޭނުންވީ ހިޔާނާތުގެ ފައިސާގައި އަޅުގަނޑު ނުޖެހޭކަން. އެހެންވެ، ކޮމިޓީގެ މަސައްކަތުން މިވަގުތަށް ދުރުވެލީ، ހިޔާނާތުގެ ފައިސާގައި ނުޖޭކަން ޔަގީންކޮށްދޭން،" ކޮމިޓީގެ މަސައްކަތުން ދުރުވީ ކީއްވެގެންތޯ ސުވާލު ކުރުމުން އާޒިމް ވިދާޅުވި އެވެ.\n"ނަން އޮތް ނަމަ އެއީ ޝޮކެއް، މިހާތަނަށް ކޮމިޝަނުން ސުވާލެއްވެސް ނުކުރޭ"\nއެމްއެމްޕީއާރުސީގެ ފައިސާ ލިބުނު މީހުންގެ ތެރޭގައި އާޒިމް ހިމެނޭ ކަމަށް ކުރާ ތުހުމަތުތައްވެސް އޭނާ ދޮގު ކުރެއްވި އެވެ. އަދި އެ ފައިސާ ލުބުނު ލިސްޓުގައި އޭނާގެ ނަން އޮތް ނަމަ އެއީ ވަރަށް ބޮޑު "ޝޮކެއް"ކަމަށް އޭނާ ވިދާޅުވި އެވެ.\n"އެމްއެމްޕީއާރުސީގެ ފައިސާ ލިބުނު ލިސްޓުގައި އަޅުގަނޑުގެ ނަން އޮތް ނަމަ، އެއީ ވަރަށް ބޮޑު ޝޮކެއް. އެމްއެމްޕީއާރުސީގެ ހިޔާނާތުގެވެސް އަދި އެއްވެސް ހީޔާނާތެއްގެ ފައިސާގައި އަޅުގަނޑު ޖެހިފައި ނޯންނާނެ،" އާޒިމް ވަރަށް ސާބިތުކަމާއެކު ވިދާޅުވި އެވެ.\nއާޒިމްގެ ނަން ފައިސާ ލިބުނު މީހުންގެ ލިސްޓުގައި އޮތްކަމަށް ވާހަކަ ދެކެވޭއިރު، މިހާތަށް އެސެޓް ރިކަވަރީ ކޮމިޝަނުން ސުވާލުކޮށް ބަޔާންވެސް ނަގާފައި ނުވާކަމަށް އޭނާ ވިދާޅުވި އެވެ.\n“އަޅުގަނޑަށް ތުހުމަތު ކުރެވޭ ނަމަ، އަޅުގަނޑުގެ ބަހެއްވެސް އޮންނަން ވާނެ. މި ވީހާތަނަށް، ކޮމިޝަނުން އަޅުގަނޑާ އެއްްވެސް ސުވާލެއް ނުކުރޭ” އާޒިމް ވިދާޅުވި އެވެ\nއާޒިމް ވިދާޅުވި ގޮތުގައި، ބަޔަކު އޭނާގެ ނަން ކިލަނބުކޮށްލުމަށް މަސައްކަތްކުރި ނަމަވެސް އެކަން ކާމިޔާބު ނުވާނެއެވެ. އެއީ އޭނާ އެފައިސާގައި ޖެހިފައިވާ މީހަކަށް ނުވެފައި، ބަޔަކު އަދި އޭނާ އެ ފައިސާގެ ޖެހުނު މީހެއް ކަމަށް ދައްކަން އުޅެނީ އެހެން ފައިދާތަކެއް ނެނގުމަށްކަމަށްވެސް އޭނާ ތުހުމަތު ކުރެއްވިއެވެ.\nއެމްއެމްޕީއާރުސީގެ ހިޔާނާތުގެ މައްސަލަ ދިރާސާ ކުރަނީ މަޖިލީހުގެ ޖުޑިޝާރީ ކޮމިޓީ އާއި ސަލާމާތީ ހިދުމަތްތަކާ ބެހޭ ކޮމިޓީ (241 ކޮމިޓީ)ގެ ޖޮއިންޓް ކޮމިޓީއަކުންނެވެ. އެ ކޮމިޓީގެ ސަބް ކޮމިޓީއެއް ނަގައި ހިޔާނާތުގެ ލިސްޓު މިހާރު ދިރާސާ ކުރަމުން ދާއިރު، ހިޔާނާތުގެ ލިސްޓުގައި ނަން އޮތް މީހުންގެ ތެރެއިން ދައުލަތުގެ މަގާމުތަކުގައި މިހާރު ތިބި މީހުން ތަހުގީގު ނިމެންދެން މަގާމުން އެކަހެރި ކުރަން އެންގުމަށް ރޭގެ ކޮމިޓީގެ ބައްދަލުވުމުގައި ވަނީ ހުށަހަޅާފައެވެ.\nކޮމިޓީއަށް ހުށަހެޅުނު ހުށަހެޅުންތަކާއެކު ސަބް ކޮމިޓީގެ ރިޕޯޓު އަންގާރަ ދުވަހުގެ ރޭ ފައިނަލް ކުރުމަށްފަހު، މައި ކޮމިޓީއަށް ފޮނުވުމަށް ކޮމިޓީގެ ބައްދަލުވުމުގައި ވަނީ ނިންމާފައެވެ.


M7 in hithuge dhuvas faahagakohfi\nއެމް7 އިން ހިތުގެ ދުވަސް ފާހަގަކޮށްފި\nއެމްސެވެންގެ "ހެޔޮ ހިތަކާއެކު" ހަރަކާތުގައި މައުލޫމާތު ކާޑެއް ހަވާލު ކުރަނީ\nދުނިޔޭގެ ހިތުގެ ދުވަސް ފާހަގަ ކުރަން އެމް ސެވަން ގްރޫޕުން ހާއްސަ ހަރަކާތެއް މިއަދު ފަށައިފި އެވެ. އެމް ސެވަންގެ މި ހަރަކާތް އައީ "ހެޔޮ ހިތަކާއެކު" މި ނަމުގަ އެވެ.\nހިތުގެ ދުވަހު, އެމް7ބުކް ސްޓޯރާއި އެމް7ޕްރިންޓުން ކުރާ ކޮންމެ ވިޔަފާރިއަކަށް، 30 ޕަސެންޓާ ހަމައަށް ޑިސްކައުންޓް ލިބެ އެވެ. އަދި މިއަދު އެމް7ގެ މުވައްޒަފުން އޮފީހަށް ފައިމަގުގައި ދިޔައިރު ހުރިހާ މުވައްޒަފުން ވެސް ނުކުތީ ރަތްކުލައިގެ ހެދުމެއް ނޫނީ ރަތްކުލަ ރަމްޒު ކޮށްދޭ ގޮތަށެވެ.\nއެމްސެންވަން އިން ބުނީ އޭގެ ބޭނުމަކީ ދުޅަހެޔޮ ހިތަކަށްޓަކައި ހަރަކާތްތެރިވެ އުޅުމާއި ކަސްރަތު ކުރުމަކީ މުހިންމު ކަމެއްކަން ހަނދާންކޮށް ދިނުމަށާއި އެކަމަށް މުވައްޒަފުންނާއި އާންމުން ހޭލުންތެރި ކުރުވުން ކަމަށެވެ.\n"ހެޔޮ ހިތެއް، ދުޅަހެޔޮ ހިތެއް ހޯދުމަކީ ކޮންމެހެން ވެސް މުހިންމު ކަމެއް. އަޅުގަނޑުމެން ހިތުގެ ދުވަސް ފުރަތަމަ ފަހަރަށް ފާހަގަ މިކުރަނީ، ރާއްޖޭގައި ވެސް ހިތުގެ ބަލިތައް އިތުރުވެ، އެ ބަލީގައި ދުނިޔެ ދޫކޮށްފައި ދާންޖެހޭ އަޚުންނާއި އުޚްތުން މީހުން ގިނަ ވަމުންދާތީ އެކަމަށް ހޭލުންތެރިކަން އިތުރުކުރުމަށްޓަކައި،" އެމް ސެވަން ގްރޫޕްގެ މެނޭޖިން ޑައިރެކްޓަރު މުހައްމަދު އަބްދުއް ސައްތާރު ވިދާޅުވި އެވެ.\nއެމްޑަބްލިއުއެސްސީ ޕްރޮމޯޝަންގެ ނަސީބުވެރިން ހޮވައިފި


Valhu Eid dhuvahu ge haveeru Male', Vilimale adhi Hulhumale gai mihaaru vehicle dhuvveyne | Mihaaru\nޚަބަރު / މާލެ ސިޓީ ކައުންސިލް\nވަޅު އީދު ދުވަހުގެ ހަވީރު މާލެ، ވިލިމާލެ އަދި ހުޅުމާލޭގައި މިހާރު ވެހިކަލް ދުއްވޭނެ\nރިންގްރޯޑުގައި ޓެކްސީތަކެއް ދުއްވަނީ: ފައިމަގުގައި އުޅެން ޖެހެނީ އީދު ދުވަހު އެކަނި -- ފޮޓޯ: ނިޝާން އަލީ/މިހާރު\n03 ޖޫން 2019 - 11:52\nމި އަހަރުގެ ފިތުރު އީދު ދުވަހުގެ އިތުރުން ވަޅު އީދު ދުވަހުގެ ހަވީރު ވެސް މާލެ އާއި ވިލިމާލޭގައި ވެހިކަލް ނުދުއްވޭ ގޮތަށް ކުރިން ނިންމި ނަމަވެސް މިހާރު އެ ނިންމުން ބަދަލުކޮށް، ވެހިކަލް ދުއްވުން މަނާވާނީ އީދު ދުވަހު އެކަނި ކަމަށް މާލޭ ސިޓީ ކައުންސިލުން މިއަދު ބުނެފި އެވެ.\nއެ ކައުންސިލުން ކުރިން ނިންމާފައިވާ ގޮތުން ނަމަ އީދު ދުވަހުގެ އިތުރުން ވަޅު އީދު ދުވަހުގެ ހަވީރު 4-6 އަށް ވެސް ވެހިކަލް ނުދުއްވޭނެ އެވެ. އެކަމަކު، ވެހިކަލް ނުދުއްވޭނެ ހަމައެކަނި ދުވަހަކީ އީދު ދުވަހުގެ ހަވީރު ކަމަށް ޓްރާންސްޕޯޓު އޮތޯރިޓީން އިއްޔެ ކަނޑައެޅުމާ ގުޅިގެން ސިޓީ ކައުންސިލުން ވަނީ އެ އަށް ތަބާވެފަ އެވެ.\nFollowing the announcement by @TransportMV, Motorized vehicles will be restricted in Hulhumalé for 4th June 2019, 16:00-18:00 hrs.\nPlease follow the announcement below for further details.@TrafficPoliceMv https://t.co/2bU6jcnqmH\n— HDC (@hdcmaldives) June 3, 2019\nއެޗްޑީސީން މިއަދު ކުރި ޓްވީޓެއް\nމާލޭގެ ޑެޕިއުޓީ މޭޔަރު ޝަމާއު ޝަރީފު މިއަދު ވިދާޅުވީ، މާލޭ ސިޓީ ކައުންސިލްގެ ނިންމުން ބަދަލުކުރީ ޓްރާންސްޕޯޓު އޮތޯރިޓީގެ ނިންމުމާ އެއްގޮތް ކުރުމަށް ކަމަށެވެ.\nއެހެން ކަމުން މާލެ، ވިލިމާލެ އަދި ހުޅުމާލޭގައި އީދު ދުވަހުގެ ހަވީރު 4:00 އިން 6:00 އަށް އުޅެންޖެހޭނީ ފައިމަގުގަ އެވެ. އެ ވަގުތު އިންޖީނުލީ އުޅނަދުތަކަށް ދުއްވުން މަނާ އިރު ޒަރޫރީ ހިދުމަތް ފޯރުކޮށްދޭ އުޅަނދުތަކާއި ޕަބްލިކް ޓްރާންސްޕޯޓް ފޯރުކޮށްދޭ އުޅަނދުތައް އަދި ސިޓީ ކައުންސިލުން ހުއްދަ ހޯދާފައިވާ އުޅަނދުތަކަށް އެ ސަރަހައްދުތަކުގައި ދުއްވޭނެ އެވެ.\nޓްރާންސްޕޯޓު އޮތޯރިޓީން ބުނި ގޮތުގައި ސިޓީ ކައުންސިލުން ހާއްސަ ހުއްދަ ނަގާ އުޅަނދުތައް ދުއްވަން ވާނީ އާންމުންނަށް ފެންނަ ގޮތަށް އެ އުޅަނދުގައި ހުއްދަ ހަރުކޮށްގެނެވެ.\nކަލަންޑަރުގައި ވާ ގޮތުން އީދު ދުވަހަކީ މާދަމާ އެވެ.\nޓްރާންސްޕޯޓު އޮތޯރިޓީގެ އެންގުމާ ޚިލާފަށް އީދު ދުވަހުގެ ހަވީރު މާލެ އާއި ވިލިމާލެ އަދި ހުޅުމާލޭގައި ވެހިކަލް ދުއްވާ މީހުން 750ރ. އިން ޖޫރިމަނާ ކުރާނެ ކަމަށް އެ އޮތޯރިޓީން ބުނެ އެވެ.\nއީދު ދުވަހު މާލެ، ވިލިމާލެ އަދި ހުޅުމާލޭގެ މަގުތަކުގައި ކުރިއަށް ގެންދާ ކުޅިވަރުތަކުގައި އާންމުންނަށް ފަސޭހަކަމާއި އެކު ބައިވެރިވުމުގެ ފުރުސަތު ފަހި ކުރުމަށް ފައިމަގުގައި އުޅޭ ގޮތަށް ހަމަޖެއްސި އިރު، ތަފާތު މުނާސަބާތަކާ ގުޅިގެން ވެހިކަލް ނުދުއްވޭ ގޮތަށް މީގެ ކުރިން ވެސް ހަދާފައި ވެ އެވެ. އެއީ ވެހިލަތްކުގެ އެއްވެސް އުނދަގުލެއް ނެތި މާލޭގައި ހިނގައިބިނގާވެ އުޅުމުގެ ފުރުސަތު މީހުންނަށް ދިނުމެވެ.\nހުޅުމާލެ ވިލިމާލެ މާލެ މާލެ ސިޓީ ކައުންސިލް ފިތުރު އީދު ވެހިކަލްތައް ޓްރާންސްޕޯޓް އޮތޯރިޓީ މާލޭގެ ޑެޕިއުޓީ މޭޔަރު ޝަމާއު ޝަރީފް\nމިއީ މެގަ ޕްރޮޖެކްޓެއް\nފައިމަގުދުވަސް މާލޭ އާބާދީގެ މެޖޯރިޓީ އެންޖޯއި ކުރޭ. ނަމަވެސް ބައެއްޒުވާނުން ފައިމަގުދުވަހުވެސް ސައިކަލުދުއްވާތީ އިތުރަށް ނުރައްކާވޭ ބައްފަހަރު. އެއީ ދުއްވާއްޗެއް މަގުމަތީގައި ނޫޅޭނެކަމަށްހީކޮށް ގިނަނަޔަކު މަގުމައްޗަށްނުކުންނާތީ.\nކުރާކަމެއް ނިކަން ކެރިގެން ކުރައްވާ! ވަރަށް ދެރަ ތިހެން ހެއްދެވީމަ\nކަންޑު ގައި ދުއްވާ އުންޅަންދު ތަކާ ފުުލައިޓު ތައް ވެސް ހުއްޓުވަން ޖަހޭ\nކުރާކަމެއް ނިކަން ކެރިގެން ކޮށްބަލަ. ދެއިރު ދެދަޅައަށް ބަދަލުނުކޮށް.\nހުރިހާ ކަމަކާ ނުބެހި ތިބެބަލަ އިމުގެތެރޭގަ ވަކިކަމަކައް މިނިސްޓްރީ ހަދަނީ ކަމަކު ވާނުވާ އެގިބަލަ...\nލާހޫރޭ ކައުންސިލެއްތަ މީއަޅެ. މިމީހުން ނިންމާ ހުރިހާ ކަމެއްވެސް މިވަރެއްގަ މިދަނީ. އެއްވެސް ޕްލޭންއެއް ނެތް. ޕެލެޓުތައްވެސް ވަރަށް ފޯރީގަނެގި. ދުވާރަށް އަރަން ހަދަންކީ އެތި ހެދުނީ މަދު ތާކު. ޕެލެޓުތައް އެނބުރި ހުރިތަނަށް އައިއްސި. މިިހެން ހުރިހާކަމެއްވެސް. މޮޅަތި ނިންމުން ނިންމެނިކޮށް ނިމުނީ.\nޓްރެފިކާ ބެހޭ ކަމެއް ނިންމާ އިރު ޓްރާންސްޕޯޓް އޮތޯރިޓީގެ ބަހެއް ނެތިދޯ ނިންމީ!؟ އަނެއްކަ ކުރިން ނިންމި މަގުމަތީގައި ސިގިރޭޓް ބުއިން މަނާ ކުރަން ނިންމީ ހެލްތް މިނިސްޓްރީ އާއި ވާހަކަ ދެކެވިގެންތޯ؟ ނިންމާ ނިންމުން ތަންފީޒް ކުރެވޭނެ ގޮތަކަށް ނިންމާބަލަ.\nމިއަދުވެސް ހިނގާފައިދަނީ ދުންތައްބުރުވާލީ މޫނަށް.\nއަޅެ މިސެލްފީ ސަރުކާރުގެ މުއައްސަސާތަކުގަ މިތިބީ ބޮލަކަށް މީދާކޭ އުބުތަކެއް ހުރި ބަޔަކުތަށް. އެހެންޏާފަހެ ކުރިންވެސް މިގޮތްއޮތެއްނުން. ކަންދެއްކުމުގެ ގޮތުން ކަންކަން ކުރާތީ ވާނުވާނޭންގެނީ ކަމަށްވެސް ވެދާނެދޯ. ޝުކުރިއްޔާ ސެލްފީ ސަރުކާރުން ތިޔަނިންމެވި ހަރުދަނާ ނިންމެވުމަށް.\nމިހާރު މިވީ ކޯޗަކަށް


Kairi .... Namaves dhurugaivaa Maliku 14 - One Online\nކައިރި ... ނަމަވެސް ދުރުގައިވާ މަލިކު 14\nމަލިކު ރާބިތު މިސްކިތް (މިހާރުގެ) --- ފޮޓޯ: އެފް.ޖީ\nމަލިކުގެ އެންމެ މުހިންމު މިސްކިތަކީ މާމިސްކިތެވެ. އެމިސްކިތުގެ އަހަންމިއްޔަތު އިތުރުވެފައިވަނީ ހަމައެކަނި މަލިކުގެ އެންމެބޮޑު މިސްކިތުގެ ޙައިޘިއްޔަތަކުން ނޫނެވެ. އަދި ކީއްތޯއެވެ. މަލިކުމީހުންގެ ދީނީ ހުރިހާ ކަމެއް ބަލަހައްޓާ އިދާރާގެވެސް ޙައިޘިއްޔަތުންނެވެ. އެއީ އެމީހުންގެ ތެރޭގައި ދީނީ ޙުކުމްތައް ހާމަކޮށްދޭ އިދާރާއެވެ. ޝަރުޢީގޮތުން ނިންމަން ބޭނުންވާ މައްސަލަތައް ނިންމާ ކޯޓެވެ. މަލިކުގެ ދީނީ ހުރިހާކަމެއް ބަލަހައްޓަވާ ކަތީބުގެ އޮފީހަކީ މާމިސްކިތުގެ ވިތުރިގެއެވެ. މަލިކު މީހުންގެ ކާވެންޏާއި ވަރީގެ ކަންތައް ބެލެހެއްޓުމާއި، މަރުވާމީހުން ވަޅުލުމުގެ މަސްއޫލިއްޔަތާއި މުދާ ބަހައިދިނުމާއި، މިބާވަތުގެ ހުރިހާކަމެއް ހިނގަމުންދަނީ މާމިސްކިތު ވިތުރިގެއިންނެވެ. ކަތީބުގެ ބެއްލެވުމުގެ ދަށުންނެވެ.\nކަތީބުގެ ދަށުގައި އޭނާއާ އެހީވާނެ މުވައްޒަފުން ތިބެއެވެ. މުދިމުންނާއި ދޭވާނީންނާއި ބަނޑޭރީންނެވެ. އިހުގައި މަލިމުންވެސް ތިބިކަމަށް ވެއެވެ. ކަތީބުގެ މުވައްޒަފުންނަށާއި ކަތީބަށްވެސް މުސާރަދެވެނީ މާމިސްކިތުގެ ބިންތަކުގެ އާމްދަނީންނެވެ. ނުވަތަ ބިންތަކުންނެވެ. ކަތީބަށް މީހަކު މައްސަލައެއް ހުށަހަޅައިފިނަމަ ދޭވާންޏަކު މެދުވެރިކުރައްވައި އެމީހަކު ޙާޟިރުކުރައްވަނީއެވެ. އިހުގައި ރާއްޖޭގެ ފަނޑިޔާރުގެއާއި ނާއިބުގޭގައި ކަންތައް ހިނގާ ބީދައިންނެވެ.\nމަލިކަކީ ލިޔެވިފައިވާ ތާރީޚެއް އޮތް ރަށެއް ނޫނެވެ. މަލިކުމީހުން އެމީހުންގެ އަމިއްލަ ރާއްޖެއާ، އެއްނަސްލެއްގެ، އެއްދީނެއްގެ، އެއްބަހެއްގެ، އެއްތަހުޒީބެއްގެ، އެއްތާރީޚެއްގެ އަހުލުވެރި އަޚުން އުޚުތުންނާ ވަކިވެ ކަންނަންނޫރުގެ ދަށަށް ގޮސްފައިވަނީ ދިވެހިރާއްޖޭގައިވެސް ލިޔުމާއި ޗާޕުކުރުމުގެ ދައުރު ފެށުމުގެ އެތަކެއް ޤަރުނު ކުރިންނެވެ. މަލިކުގައި އަދިވެސް ތާރީޚުލިޔުމާއި، ތާރީޚު ހޯދާބަލައި ދިރާސާކުރުމުގެ ދައުރެއް ނާދެއެވެ. އެހެންކަމާއެކު މަލިކުގެ ކަތީބުކަމުގެ މަޤާމު ފުރައިފައިވާ މީހުންގެ ނަންތަކާއި، އެމީހުން އެމަގާމު ފުރައިފައިވާ ދުވަސްވަރާ ބެހޭގޮތުންވެސް މާތަފްޞީލު މަޢުލޫމާތުތަކެއް ލިބޭކަށެއްނެތެވެ. ތިރީގައިމިވަނީ މަލިކުގެ ކަތީބުކަން ކުރެއްވި ބޭކަލުންގެ ލިސްޓެކެވެ. މިލިސްޓު އަޅުގަނޑަށް ދެއްވީ މަލިކުގެ ކަތީބު މައުލަވީ ޢަލީ އިސްމާޢީލް ޢުމަރީއެވެ. އަޅުގަނޑު މަލިކާ ބެހޭގޮތުން ލިޔާ ލިޔުންތަކުގައި ހިމެނޭ ވަރަށްގިނަ އަގުހުރި މަޢުލޫމާތުތަކަކީ އޭނާއާއި ފުރައްކާޑު މޫސާ އަންވަރާއި އަޅުގަނޑުގެ އެކުވެރި އެފް.ޖީ. މުޙަންމަދާއި އަތިރީގަނޑުވަރު މުޙަންމަދުމަނިކުފާނާއި ކޭ.ޖީ. މުޙަންމަދު ދެއްވި މަޢުލޫމާތުތަކެވެ. އެހެންކަމާއެކު އަޅުގަނޑުގެ ހިތުގެއަޑިން އެބޭކަލުންނަށް ޝުކުރުވެރިވަމެވެ.\n1. މުދްލިޔާރު 12.5.1935 ގައި\n2. އިބްރާހީމްކުއްޓި 31.1.1936 ގައި\n3. މުދްލިޔާރު 3.3.1936 ގައި\n4. އައުއިޑިޔައްކަލް މުޙަންމަދުމަނިކުފާނު 22.3.1936 ގައި\n5. އައުއިޑިޔައްކަލް ޢަލިމަނިކުފާނު 8.11.1939 ގައި\n6. ސައްޔިދު ޢަލީބިން މުޙަންމަދު ޢައްޠާސް 20.11.1939 ގައި\n7. އައުއިޑިޔައްކަލް މޫސާމަނިކުފާނު 26.11.1939 ގައި\n8. ސައްޔިދު ޢަލީބިން މުޙަންމަދު ޢައްޠާސް 21.5.1941 ގައި\n9. މުދްލިޔާރު 25.5.1941 ގައި\n10. ޢަބްދުއްރަޙްމާން ކުއްޓި (އުއްޕިއްޗަ) 20.3.1942 ގައި\n11. މުދްލިޔާރު 7.4.1942 ގައި\n12. ޢަބްދުއްރަޙްމާން ކުއްޓި 27.5.1942 ގައި\n13. ވަލުމައުގޯތި ދޮންކޮއިފުޅު (ނައިބެއްގެގޮތުން) 10.9.1942 ގައި\n14. ޢަބްދުއްރަޙްމާން ކުއްޓި 13.10.1942 ގައި\n15. މުދްލިޔާރު 28.3.1943 ގައި\n16. ޢަބްދުއްރަޙްމާން ކުއްޓި 16.9.1943 ގައި\n17. ޕީ.ވީ. ޙަސަންކުންޏި 18.4.1946 ގައި\n18. ޢަބްދުއްރަޙްމާން ކުއްޓި 19.5.1946 ގައި\n19. އިޑިޔައްކަލް ދޮންމަނިކުފާނު 16.6.1946 ގައި\n20. ޢުމަރުމަނިކުފާނު 16.6.1946 ގައި\n21. ޢުމަރުބިންމުޙަންމަދު (ޢުމަރުމަނިކުފާނު) 12.10.1947 ގައި\n22. ޢަބްދުއްރަޙްމާން ކުއްޓި 31.10.1947 ގައި\n23. އިޑިޔައްކަލް ދޮންމަނިކުފާނު 16.12.1947 ގައި\n24. މުދްލިޔާރު 4.1.1948 ގައި\n25. އިޑިޔައްކަލް ދޮންމަނިކުފާނު 7.5.1948 ގައި\n26. ފުރައްކާޑު މުޙަންމަދުމަނިކުފާނު 3.2.1951 ގައި\n27. ޢަބްދުއްރަޙްމާން ކުއްޓި 16.8.1951 ގައި\n28. ފުރައްކާޑު މުޙަންމަދުމަނިކުފާނު 11.1.1952 ގައި\n29. ފެންގެންނަގޯތީ މައުލަވީ ޙުސައިން 13.2.1972 ގައި\n30. އަތިރީގޯތީ މުޙަންމަދުމަނިކުފާނު 6.1.1977 ގައި\n31. ދޮންފާންދާތަގޭ މައުލަވީ މުޙަންމަދުޢުމަރީ 2.4.1980 ގައި\n32. މައުގަސްދޮށުގޯތި މައުލަވީ ޢަލީއިސްމާޢީލްޢުމަރީ 24.5.1984 ގައި\nމި ލިސްޓުން ފެންނަގޮތުގައި ކަތީބުންގެ މަޤާމަށް ވަރަށް އަވަސްއަވަހަށް ބަދަލުއައިސްފައި ވެއެވެ. އަދި އެކަކު އެތަކެއްފަހަރު ކަތީބުކަމުގެ މަޤާމު ފުރައިފައި ވެއެވެ. މައުލަވީ ޢަލީ އިސްމާޢީލް ބުނުއްވާގޮތުގައި މިލިސްޓު ތަރުތީބު ކުރައްވައިފައި މިވަނީ މާމިސްކިތުގެ ރެކޯޑުތަކުގައިހުރި ކާވެނީގެ ރަޖިސްޓަރީތަކުން ބައްލަވައިގެންނެވެ. އެހެންކަމާއެކު މަޤާމުގައި ހުންމީހާ ޗުއްޓީއެއް ނެގުމުން އައުމީހަކު ޙަވާލުވެފައިވަނީ ކަމަށްވެސް ވެދާނެއެވެ. ހަމައެފަދައިން މަލިކުމީހުންގެ އިޢުތިޤާދު ހުންނަގޮތުން މަސްވެރިކަން ދެރަވެއްޖެނަމަ އޭގެސަބަބަކީ ކަތީބުގެ ކިބައިގައިހުރި ކޮންމެވެސް އުނިކަމެއްކަމުގައި ބަލައި ކަތީބު ބަދަލުކޮށްފައިވެސް އެބަހުއްޓެވެ. ހަމައެފަދައިން 1952 އާއި 1972 އާ ދެމެދުގެ ރެކޯޑުތައް ފެންނާން ނެތްކަމީވެސް ފާހަގަކުރެވޭކަމެކެވެ.\nކޮންމެއަކަސް މިލިސްޓަކީ މުސްތަޤްބަލުގައި މަލިކުގެ ތާރީޚު ލިޔާ ބަޔަކަށް އެހީއަކަށް ވާނެކަމީ ޝައްކެއްވެސް ހުރިކަމެއް ނޫނެވެ.\nމަލިކުގެ މިސްކިތްތައް ބަލަހައްޓަނީ އެމިސްކިތް މިސްކިތުގެ ބޯގައާއި މިސްކިތަށް ކުރެވިފައިވާ ވަގުފުތަކާއި މިސްކިތުގައި ބަހައްޓައިފައި ހުންނަ ޚައިރާތުފޮށިތަކަށް އެކިމީހުންލާ ފައިސާއިންނެވެ. ލަކްޝަދީބު ވަގުފުބޯޑުގެ މަލިކު އޭރިޔާ ކޮމެޓީގެ ޗެއަރމަނަކީ މާމިސްކިތުގެ ކަތީބެވެ.\nމަލިކު މާމިސްކިތު ވިތުރިގެ (މަލިކު ކަތީބުގެ އޮފީސް، މިހާރުގެ) --- ފޮޓޯ: ރަހުމާން އިސްމާއީލް މަލިކު\nމަލިކަކީ މިހާރު ޣައިރުމުސްލިމުންނަށް އަޣުލަބިއްޔަތު އޮތް ޤައުމެއްގެ ދަށުގައި އޮތް ރަށެއް ކަމުގައި ވުމާއެކު މަލިކުގައި ދީނީ ޙުކުމްތައް ތަންފީޒެއް ނުކުރެވެއެވެ. ޒިނޭކުރުން، ރާބުއިން ފަދަ ދީނުގައި ޙައްދު ކަނޑައެޅިފައިވާ ކުށްތައް ކުރާ މީހުންގެ މައްޗަކަށް ދީނީ ޙައްދުތަކެއް ނުހިންގެއެވެ. އިސްލާމީ ވެރިކަމެއްގެ ފަރާތުން ލިޔުމަކުން ހުއްދަ ލިބިފައިވާ ނިޔާވެރިއެއްނެތި ޙައްދުތައް ތަންފީޒުކުރެވެން ނޯންނާނެތީ ކަމުގައި ކަތީބު މައުލަވީ ޢަލީ އިސްމާޢީލް ބުނުއްވިއެވެ. ނަމަވެސް އިހުޒަމާނުގައި މަލިކުގައި މީހަކު ޒިނޭކޮށްފިނަމަ ވިތުރުގެއިން ސަތޭކަ އެތިފަހަރުން ތަޢުޒީރުކުރެވެއެވެ. ޒިނޭކުރުމަށްފަހު އެކަން ނާންގައި ރަށުންބޭރަށް ހިނގައްޖެނަމަ އެނބުރި އައުމަށްފަހު ގެއަށްދެވޭނީ ވިތުރިގެއިން ތަޢުޒީރުކުރެވިގެންނެވެ. އެފަދަ މީހަކު ރަށުން ބޭރަށް ގެންދިޔަ އޮޑިއެއްގެ މީހުންވެސް ފަސްފަހަރަށް ތަޢުޒީރުކުރެވެއެވެ.\nމީގެއިތުރަށް ނަހަލާލަށް ދަރިޔަކު ވިހައިފިނަމަ އެކަމާގުޅޭ އަންހެންމީހާއާއި ފިރިހެންމީހާ ކަނބޯ ގޯތީގެ އިރުމަތިން މައިމަގު ކައިރީ ހުންނަ ކަނދިއަށީގައި ހެނދުނުއްސުރެ އިރުއޮއްސޭންދެން ބައިތިއްބައެވެ. އެމީހުން ވީއްލޭނީ ހަމައެކަނި ކާވަގުތުވަގުތަށެވެ. އެނޫން ވަގުތަކު ކަނދިއަށީން ނިކުމެގެން ހިނގައްޖެނަމަ ހޯދައިގެން ގެންގޮސް ބައިތިއްބައެވެ. މިގޮތުން އާދައިގެ މީހުން ބައިތިއްބަނީ ތިންދުވަހުއެވެ. ނަމަވެސް ބޮޑުން ހަދުވަސްވަންދެން ބައިތިއްބައެވެ. މިކަން ހުއްޓާލެވުނީ 28.5.1951 ގައި ކަމަށް މައުލަވީ ޢަލީ އިސްމާޢީލް ޢުމަރީ ބުނުއްވައެވެ.\nކޮންމެއަކަސް ޙައްދުތައް ތަންފީޒުކުރެވެމުން ނުދިޔުމާއެކުވެސް މަލިކުގައި ޒިނޭ ވަރަށްވެސް މަދެވެ. އެމީހުންގެ ދީނީ ހޭލުންތެރިކަން ކުޑަކަމާއި ދީނީ ޙައްދުތައް ނުހިންގޭ ތަނަކަށް ވުމާއެކުވެސް އެކަން އެގޮތަށް ހިފެހެއްޓިފައި އޮންނަކަމީ ތަޢުރީފު ޙައްޤު ކަމެކެވެ.\nއިންޑިޔާސަރުކާރުން މަލިކުގައި ހިންގާ މަދަރުސާތަކުގައި ދީން ކިޔަވައިދިނުމެއް ނޯވެއެވެ. މަލިކުމީހުންގެ އަމިއްލަބަހުން ދީނީފޮތްތައް ލިޔެ ޗާޕުކުރުމުގެ މަގުތަކެއްވެސް ފަހިވެފައެއް ނެތެވެ. އެހެންކަމާއެކު ޒުވާނުންނަށް ދީން ނޭނގުމުގެ މައްސަލައަކީ މިހާރު މަލިކަށް ކުރިމަތިވެފައިވާ އެންމެ ނާޒުކު މައްސަލައެވެ.\nމަލިކުގައި ތިއްބަވާ މައުލަވީން ދީނީ ތަޢުލީމު ދޭ ތިން މަދަރުސާއެއް ހިންގަވައެވެ. އެތަންތާނގެ ކިޔެވުން އޮންނަ ވަގުތުގެ ގޮތުންނާއި، އެތަންތަނުން ލިބެންހުންނަ ފަސޭހަތަކުގެ މަދުކަމާއި ބެލެނިވެރީންގެ ފަރުވާކުޑަކަމާ މިފަދަ ސަބަބުތަކާހުރެ ނިކުންނަންވީ ނުވަތަ ނިކުތުން އެދެވޭ ނަތީޖާއެއް ނިކުންނަމުންނެއް ނުދެއެވެ. އެހެންކަމާއެކު، މަލިކުގެ ދީނީ މުސްތަޤްބަލު ވަރަށް ބަނަކަމުގައި ހިތާމަޔާއެކު ފާހަގަކުރަންޖެހެއެވެ.\nއަޅުގަނޑާއި އަޅުގަނޑުގެ އަޚް ޢަބްދުﷲ ޞާދިޤާ ދެމީހުން މަލިކުދަތުރު ނިންމައިފައި މާލެ އައުމުން ރައީސުލްޖުމްހޫރިއްޔާ އަލްއުސްތާޛު މައުމޫން ޢަބްދުލްޤައްޔޫމް އަޅުގަނޑުމެންނާ ބައްދަލުކުރެއްވިއެވެ. އަޅުގަނޑުމެން އެމަނިކުފާނަށް ދެންނެވި ވާހަކަތަކުގެ ތެރޭގައި، މަލިކުގެ ދީނީ ޙާލަތުގެ ވާހަކަވެސް ދެންނެވީމުއެވެ. އެހެންކަމުން އޭރު ރައީސުލްޖުމްހޫރިއްޔާގެ އޮފީހުން ނެރުއްވި ދީނުގެމަގުގެ ވިހި ކޮޕީ ކޮންމެ ހަފުތާއަކުވެސް މަލިކަށް ފޮނުއްވާގޮތަށް ހަމަޖެއްސެވިއެވެ. އެކަން ޙަވާލުކުރެއްވީ އަޅުގަނޑުގެ ބެލުމުގެދަށުން ދިވެހި ބަހާއި ތާރީޚަށް ޚިދުމަތްކުރާ ޤައުމީ މަރުކަޒުން އެކަން ކުރާގޮތަށެވެ. 1993 ނޮވެމްބަރުގައި އަޅުގަނޑު އެންޓި-ކޮރަޕްޝަން ބޯޑުގެ ކޮމިޝަނަރކަމަށް ބަދަލުވިފަހުންވެސް ދުވަސްކޮޅަކު އެކަން ހިނގިއެވެ.\nތެދުފުޅެކެވެ. މާތްވެގެންވާ އިސްލާމްދީނަކީ މާތް ﷲ ގެ ނޫރުފުޅެކެވެ. ކާފަރުން އެދެނީ އެމީހުންގެ އަނގަތަކުން ފުމެ އެނޫރުފުޅު ނިއްވައިލުމަށެވެ. ނަމަވެސް އެމީހުން ނުރުހުނުކަމުގައިވިޔަސް މާތް ﷲ އެނޫރުފުޅު ފުރިހަމަ ކުރައްވާނެއެވެ. މިއީ އަޅުގަނޑުމެންގެ އީމާނެވެ. އަޅުގަނޑުމެންގެ ހިތުގައި އުންމީދު އުފައްދައިދޭ ސިއްރެވެ.\nގުޅޭ ޓެގު މިނިސްޓްރީ އޮފް ހަޔާރ އެޑިއުކޭޝަން އާދަކާދަ އާއި ސަގާފަތް މަލިކު


Nasheed Male' genaumah MDP in khaasa masakkaithakeh kuranee\nނަޝީދު މާލެ ގެނައުމަށް އެމްޑީޕީން ހާއްސަ މަސައްކަތްތަކެއް ކުރަނީ\nމީގެ ކުރީން ޓެރަރިޒަމްގެ ކުށް ސާބިތުވެ 13 އަހަރަށް ޖަލަށް ލާފައި ވަނިކޮށް ބޭސްފަރުވާ އިނގިރޭސި ވިލާތަށް ވަޑައިގެން އެ ގައުމުން ހިމާޔަތް ހޯއްދަވައިގެން އުޅުއްވާތާ ތިން އަހަރަށް ފަހު ކުރީގެ ރައީސް މުހައްމަދު ނަޝީދު މާލެ ވަޑައިގަތުން : ފަހުން އެ މަނިކުފާނު އަވަހާރަކޮށްލަން ދިން ހަމަލާއަށް ފަހު ވެސް މިހާރު ހުންނެވީ އެ ގައުމުގައި -- އަވަސް ފައިލް ފޮޓޯ\nރައްޔިތުންގެ މަޖިލީހުގެ ރައީސް އަދި އެމްޑީޕީގެ ރައީސް މުހައްމަދު ނަޝީދު ވީހާވެސް އަވަހަށް ރާއްޖެ ގެނައުމަށް ކުރަން ޖެހިވަޑައިގަންނަވާ ހުރިހާ މަސައްކަތްތަކެއް ޕާޓީގެ ސެކްރެޓޭރިއޭޓުން ކުރަމުން ގެންދާނެ ކަމަށް އެ ޕާޓީގެ ޗެއާޕާސަން ހަސަން ލަތީފު ވިދާޅުވެއްޖެ އެވެ.\nހަސަން ލަތީފް މިހެން ވިދާޅުވީ ނަޝީދަށް އަމާޒުކޮށް "ހައެއް ފަހެއް" ގައި ދިން ބޮމުގެ ހަމަލާގެ ތަހުގީގު ނުނިމެނީސް ރާއްޖެ ވަޑައިގަންނަވަން ޖެހިލުންވެ ވަޑައިގަންނަވާ ކަމަށް ވިދާޅުވެ އެމަނިކުފާނު ރައްޔިތުންގެ މަޖިލީހަށް ފޮނުއްވެވި ސިޓީއަށް ފަހު، ރޭ އޮތް އެމްޑީޕީގެ ގައުމީ މަޖިލީހުގެ ބައްދަލުވުމުގައި އެކަމާ ބައެއް މެންބަރުން ކަންބޮޑުވުން ފާޅު ކުރެއްވުމާއި ގުޅިގެންނެވެ.\nބިލެއްދޫ ދާއިރާގެ އެމްޑީޕީގެ މެންބަރު އަހުމަދު ހަލީމް (ދޮންބިލެތް) ވިދާޅުވީ އެމްޑީޕީން މިއަދު އެންމެ ބޮޑަށް އަމާޒު ހިފަންވީ ރައީސް ނަޝީދު މާލެ ގެނައުމަށް ކަމަށެވެ. ރައީސް ނަޝީދު އިނގިރޭސިވިލާތުގައި ބަހައްޓަވައިގެން "އެފޯޑް" ކުރެވެން ނެތް ކަމަށް ވެސް އޭނާ ވިދާޅުވި އެވެ.\nހަލީމް ވިދާޅުވީ "ބޭފުޅަކަށް ހީފުޅުވީ ނަމަވެސް" ރައްޔިތުންގެ ތާއީދަކީ ރެއަކާއި ދުވާލުން ހޯދޭނެ އެއްޗެއް ނޫން ކަމަށެވެ. އަދި ލިބިވަޑައިގެންފައިވާ ތާއީދަކީ އިރުއަރާ އިރަށް ގެއްލިގެންދާނެ އެއްޗެއް ވެސް ނޫން ކަމަށެވެ. އެހެން ކަމުން އެމްޑީޕީ ކުރިއަށް ގެންގޮސް އަދި އެމްޑީޕީގެ ހަގީގީ ސަރުކާރެއް ގާއިމު ކުރުމަށް އެމްޑީޕީން މަސައްކަތް ކުރަން ޖެހޭ ކަމަށެވެ.\n"އަޅުގަނޑުމެންގެ ޕާޓީން އަމާޒު ހިފަންވީ ރައީސް ނަޝީދު މާލެ ގެނައުމަށް. އަޅުގަނޑުމެންނަކަށް އެފޯޑެއް ނުކުރެވޭނެ ރައީސް ނަޝީދު ލަންޑަންގައި ބަހައްޓައިގެނެއް. ތަންކޮޅެއް ކުރީގައި ކިލެގެފާނު މިސްރުގައި ހުރެގެން އެކަން ކުރި ގޮތަކަށް އަޅުގަނޑުމެންނަކަށް އެކަމެއް ނުކުރެވޭނެ. އެއީ އަޅުގަނޑުމެންގެ އަތަކު އެހާ ގިނަ ރައީސް ނަޝީދެއް ނެތް. އަޅުގަނޑުމެންގެ އަތުގައި ހުރީ ހަމަ އެންމެ ރައީސް ނަޝީދެއް. އެހާ ބައިވަރު ރައީސް ނަޝީދު ހުރިނަމަ އެންމެ ރައީސް ނަޝީދެއް ދިޔައީމަ އަޅުގަނޑުމެންނަށް ތިބެވި ދާނެ. އެހެން ނަމަވެސް އެހާ ބައިވަރެއް ނެތް. އެހެންވީމަ އަޅުގަނޑުމެންނަށް ރައީސް ނަޝީދާއި ނުލައި މި ޕާޓީ އާއި މި ޕާޓީގެ ސަރުކާރެއް އުފެއްދުމާއި ދެން ވެސް މި ޕާޓީގެ ކާމިޔާބު ހޯދުމުގައި ރައީސް ނަޝީދުގެ ހިއްސާއަކީ ވަރަށް ބޮޑު ހިއްސާއެއް،"\nބިލެއްދޫ ދާއިރާގެ އެމްޑީޕީ މެންބަރު އަހުމަދު ހަލީމް (ދޮންބިލެތް) މަޖިލީހުގެ ޖަލްސާއެއްގައި ވާހަކަ ދައްކަވަނީ -- ފޮޓޯ: މަޖިލިސް\nހަލީމްގެ އެ ވާހަކަތަކާއި ގުޅިގެން ބައްދަލުވުމުގެ ރިޔާސަތު ބަލަހައްޓަވަމުން ގެންދެވި އެމްޑީޕީގެ ޗެއާޕާސަން ހަސަން ލަތީފް ވަނީ ޖަވާބު ދެއްވަވާފަ އެވެ. އޭނާ ވިދާޅުވީ ރައީސް މުހައްމަދު ނަޝީދު ވީހާވެސް އަވަހަށް ރާއްޖެ ގެނައުމަށް ކުރަން ޖެހޭ ރިހާ މަސައްކަތްތަކެއް ޕާޓީގެ ސެކްރެޓޭރިއޭޓުން ކުރަމުން ގެންދާނެ އެވެ. އަދި އެދިވަޑައިގެންނެވީ އެ މަސައްކަތުގައި އެހީތެރި ވެދެއްވުމަށެވެ.\n"ޕާޓީން އިރާދަ ކުރެއްވިއްޔާ ރައީސް ނަޝީދު ރާއްޖެ ގެނައުމަށް ކުރަންޖެހޭ މަސައްކަތް މުޅި ސެކްރެޓޭރިއޭޓް އެކީގައިހެން ކުރާނެ ކަމުގެ ޔަގީންކަން އަހުމަދަށް [ދޮންބިލެއް ހަލީމް] އަރުވަން،" ހަސަން ލަތީފް ވިދާޅުވި އެވެ.\nހަމަލާ ގުޅިގެން ލިބުނު ޒަހަމްތަކަށް އިތުރު ފަރުވާ ހޯއްދަވަން މިވަގުތު އިނގިރޭސިވިލާތުގައި ހުންނެވި ރައީސް ނަޝީދު މަޖިލީހުގެ ނައިބް ރައީސް އީވާ އަބްދުﷲ އަށް ފޮނުއްވި ސިޓީއެއް މަޖިލީހުގެ ޖަލްސާގައި އަމީންއާންމު ވަނީ އިއްވާފަ އެވެ.\nއެ ސިޓީގައި ރައީސް ނަޝީދު ވިދާޅުވެފައި ވަނީ އެ ސިޓީއަކީ ސަރުކާރުގެ އިދާރާއާ ނުރުހިގެން އެމަނިކުފާނު ފޮނުއްވި ސިޓީއެއް ނޫން ކަމަށާއި ނަމަވެސް މިވަގުތުގެ ހާލަތަށް ރިއާޔަތްކޮށް އިހުލާސްތެރި ކަމާއެކު ދަންނަވާ ދެންނެވުމެއް ކަމަށެވެ.\nރައީސް ނަޝީދު ވިދާޅުވީ ހަމަލާ ރާވާ ހިންގި ފަަރާތުގެ ތަހުގީގު އަދިވެސް ނުނިމޭ ކަަމަށް ފުލުހުން މައުލޫމާތު ދީފައިވާ ކަމަށެވެ. އެހެންކަމުން އެ ތަހުގީގު ނިމި އެކަމުގައި ބައިވެރިވި ފަރާތްތައް އިންސާފުގެ ކުރިމައްޗަށް ގެނައުމުގެ ކުރީގައި ރާއްޖެ ވަޑައިގަތުމަކީ އެމަނިކުފާނުގެ އާއިލާއާއި އެމަނިކުފާނަށް ހެޔޮ އެދޭ ފަރާތްތަކާއި އަދި އެމަނިކުފާނު ވެސް ޖެހިލުންވެ ވަޑައިގަންނަވާ ކަމެއް ކަމަށެވެ.\nއެ ސިޓީއަށް އިޝާރާތް ކުރައްވާ މާފަންނު އުުތުރު ދާއިރާގެ މެންބަރު އިމްތިޔާޒު ފަހުމީ ވިދާޅުވީ އެ ސިޓީއާ ގުޅިގެން ސަރުކާރުން އެއްޗެއް ވިދާޅުވާން ޖެހިވަޑައިގަންނަވާ ކަމަށެވެ. ނަމަވެސް މިއަދާ ހަމައަށް ވެސް ސަރުކާރުން އެއްޗެއް ވިދާޅުވެފައި ނުވާތީ ކަންބޮޑުވެވަޑައިގަންނަވާ ކަމަށެވެ.\nއިމްތިޔާޒު ވިދާޅުވީ ރައީސް ނަޝީދަށް މި ރާއްޖޭގައި ރައްކާތެރިކަން އޮތްކަން ސަރުކާރުން ޔަގީންކޮށް ދެއްވަން ޖެހިވަޑައިގަންނަވާނެ ކަމަށެވެ. ނަމަވެސްް އެ ޔަގީންކަން ދެއްވަން ވެސް ސަރުކާރުން ފަހަތު ފަޔަށް ބުރަވެފައިވާ ކަމަށެވެ. އެކަން ކުރަން ފަހަތަށް ޖެހެނީ ސަރުކާރުގައި ތިބި ރައީސް ނަޝީދުގެ ވާދަވެރިންގެ ނުފޫޒުންތޯވެސް އޭނާ ސުވާލު ކުރެއްވިއެވެ. އަދި ވިދާޅުވީ މި ސަރުކާރުގެ 60 ޕަސެންޓަކީ ރައީސް ނަޝީދާ ދެކޮޅު ފިކުރުގެ މީހުން ކަމަށެވެ.\nގައުމީ މަޖިލީހުގެ ބައެއް މެންބަރުން ވަނީ ރައީސް ނަޝީދު ރާއްޖެ ގެނައުން އަވަސްކޮށް ދެއްވުމަށް ސެކްރެޓޭރިއޭޓްގައި އެދިވަޑައިގެންފައެވެ. އަދި ސަރުކާރުން ބޭނުންހާ ގޮތަކަށް ކަންކަން ކުރުމަށް ފުރުސަތު ނުދެއްވުމަށް އެދިވަޑައިގެންނެވިއެވެ.\nއެމްޑީޕީ ރައީސް މުހައްމަދު ނަޝީދު ރައްޔިތުންގެ މަޖިލިސް + ރައީސް އިބްރާހިމް މުހައްމަދު ސޯލިހު ނަޝީދަށް އަމާޒު ކުރި ހަމަލަ ހައެއް ފަހެއްގެ ހަމަލާ